
CAPITOLUL 1 


NOȚIUNI INTRODUCTIVE DESPRE DREPTUL ADMINISTRATIV ŞI 
RAPORTUL JURIDIC ADMINISTRATIV 


Dreptul administrativ este ramura sistemului de drept care cuprinde 


normele juridice ce reglementează raporturile sociale referitoare la organizarea 


administraţiei publice şi activitățile administraţiei. 


După natura raporturilor juridice reglementate distingem între norme 


juridice care reglementează: 


organizarea şi funcționarea autorităților administrației publice şi raporturile 
dintre ele; 


raporturile dintre autorităţile administraţiei publice şi particulari, persoane 
fizice şi Juridice; 


statutul funcţionarului public; 
serviciul public; 
domeniul public; 


răspunderea autorităților administrației şi răspunderea administrativă a 
persoanelor fizice şi juridice; 


controlul administrativ; 
instituția contenciosului administrativ; 


principiile şi procedura de desfăşurare a activităţii autorităților administrației 
publice; 


În literatura juridică de specialitate au mai fost utilizate şi alte criterii de 


clasificare, unele generale, cum este clasificarea normelor după caracterul 


' Pe întreg parcursul cursului vom folosi noțiunea de “particular” pentru a desemna orice persoană 
fizică sau persoană juridică ce nu aparţine sistemului administraţiei publice. 

dispoziţiei normelor! în norme onerative, prohibitive, permisive ori după sfera 
lor de cuprindere” în norme generale, speciale şi excepţionale. Au fost utilizate 
şi criterii mai speciale cum este clasificarea normelor după Jocul în care îşi 
produc efectele” în norme producătoare de efecte interne şi norme producătoare 
de efecte externe. Normele dreptului administrativ au mai fost clasificate în 
funcție de obiectul lor de reglementare în norme organice, norme de drept 
material şi norme de drept procesual“. 


Raportul juridic administrativ este un raport social reglementat de 
normele dreptului administrativ care se desfăşoară în legătură cu funcția 
executivă a statului. El se caracterizează prin faptul că cel puţin unul din 
subiectele raportului juridic este o autoritate publică având o poziție 
supraordonată faţă de celălalt subiect al raportului juridic, în temeiul exerciţiului 
puterii publice. Prin lipsa egalității poziţiilor între subiectele raportului juridic 
administrativ, acesta se deosebeşte esenţial de raportul juridic de drept privat 
(de drept civil). 


Subiectele. Caracteristic pentru raportul juridic administrativ este faptul 
că întotdeauna cel puţin unul din subiecte este investit cu putere publică. 
Regimul de putere publică reprezintă ansamblul prerogativelor cu care sunt 
investite prin lege autoritățile publice în vederea realizării atribuțiilor ce le 
revin, şi care le conferă posibilitatea de a se impune cu forță juridică obligatorie 
în raporturile lor cu persoane fizice sau juridice şi prin intermediul cărora 
promovează interesul public. 


Conţinutul raportului juridic de drept administrativ este format din 
drepturile şi obligaţiile subiectelor. De regulă autoritatea administrației publice 


1 R.N. PETRESCU, Drept administrativ, Ediția a II-a, vol.I, Editura Cordial Lex, Cluj-Napoca, 1997, 
p. 19-20. 


? I, SANTAI, Drept administrativ şi ştiinţa administrației, vol.1, Editura Risoprint, Cluj-Napoca, 
2002, p.22 


* AL. NEGOIŢĂ, Ştiinţa administraţiei, Editura Didactică şi Pedagogică, Bucureşti, 1977, p. 44-45. 


* A. IORGOVAN, V. GILESCU, Drept administrativ şi ştiinţa administraţiei, TUB, 1986, P. 164. 

pretinde o anumită conduită celuilalt subiect de drept. Drepturile administrației 
publice se exercită în vederea atingerii scopului lor. 


În principiu, drepturile şi obligaţiile autorităţilor publice nu pot fi 
transmise sau cedate unui alt organ sau autorități administrative, decât prin lege. 
Înlocuirea temporară şi delegarea de atribuţii se fac numai în condiţiile legii. 


Obiectul raportului juridic de drept administrativ constă în acțiunea, sau 
conduita părților. 


Noţiunea de administraţie publică are 2 sensuri'. Aşa cum arătam 
anterior, dreptul administrativ cuprinde totalitatea normelor juridice care 
reglementează structura şi funcționarea administraţiei publice. 


Într-un prim sens, ca sistem de organizare, administraţia publică este 
ansamblul mecanismelor (organe, autorităţi publice, instituţii, unități publice) 
care realizează o activitate specifică privind asigurarea executării legilor şi 
activitatea de serviciu public. 


Serviciul public se defineşte ca o activitate organizată sau autorizată de o 
autoritate a administrației publice pentru a satisface nevoi sociale de interes 
public. 


Într-un al doilea sens, este vorba de activitatea de organizare a 
executării şi executarea în concret a legilor precum şi organizarea şi 
desfăşurarea serviciului public . Această activitate se realizează în regim de 
putere publică şi apără interesul general. 


Activitatea autorităților administraţiei publice se desfăşoară conform 
principiului legalităţii, adică, este organizată şi se execută pe baza legii şi în 
conformitate cu legea. 


O altă caracteristică a dreptului administrativ este existența unui 
ansamblu de reguli specifice activităților administrative. Totalitatea acestor 
reguli specifice formează regimul juridic administrativ. 


"1. IOVĂNAŞ, Drept constituţional şi instituţii politice, Editura Naturismul, Bucureşti, 1992, p. 137. A se 
vedea şi R.N. PETRESCU, Drept administrativ, Ediţia a II-a, vol. I, Editura Cordial Lex, Cluj-Napoca, 
1997, p. 5-10. 


În dreptul administrativ, interesul public are prioritate faţă de interesul 
particular. Dreptul administrativ aparține dreptului public şi se exercită în 
interesul colectivităţii, acest interes primând în fața oricărui interes particular. 
Aceasta nu înseamnă că particularii sunt lipsiți de orice protecție. Conform 
Constituţiei este asigurat dreptul de petiționare (către autoritățile publice 
emitente ale unor acte sau autorităților ierarhic superioare lor), dreptul 
particularilor de a se adresa instanţei de contencios administrativ în condiţiile 
legii contenciosului administrativ, solicitând anularea actului, recunoaşterea 
dreptului pretins şi repararea pagubei care a fost cauzată. 


Răspunderea în dreptul administrativ prezintă trăsături specifice: 


- atât autoritățile administraţiei publice cât şi funcționarii răspund pentru 
acțiunile lor; 


- prin constituţie este instituită răspunderea politică a Guvernului în întregul 
său şi a fiecărui membru al Guvernului, în fața Parlamentului; 


- prin Ordonanţa nr. 2/2001 se reglementează răspunderea contravențională, 
formă a răspunderii specifică dreptului administrativ. 


CAPITOLUL 2 


ORGANIZAREA ADMINISTRAȚIEI PUBLICE 
ÎN ȚARA NOASTRĂ 


În literatura de specialitate! s-a arătat că pe plan internaţional, în probleme de organizare 
administrativă s-au impus trei tipuri de soluţii: 


1. centralizarea administrativă 
2.  deconcentrarea administrativă 
3. descentralizarea administrativă 


Prin Constituţia din 1991 şi Legea 215/2001” în statul nostru au fost consacrate 
principiul autonomiei locale şi principiul descentralizării serviciilor publice. 


Preşedintele României 


Preşedintele României face parte din puterea executivă. El este unul din cei doi şefi ai 
executivului, între care nu există relații de subordonare. Celălalt şef al executivului este Guvernul. 


Atribuţiile Preşedintelui României pot fi grupate în atribuții în relaţia cu Parlamentul, 
atribuţii ca şef al executivului, atribuţii în calitate de conducător al armatei şi atribuţii de politică 
externă ca reprezentant al statului. 


În calitate de şef al executivului, Preşedintele României are unele atribuţii în raport cu 
Guvernul (art. 85-87 Constituţie): 


- desemnează un candidat pentru funcția de prim-ministru şi numeşte Guvernul pe baza votului de 
încredere acordat de Parlament; 


- în caz de remaniere guvernamentală sau de vacanță a postului, revocă şi numeşte, la propunerea 
primului-ministru pe unii membrii ai Guvernului; 


! T. DRĂGANU, Drept constituţional, Editura Didactică şi Pedagogică, Bucureşti, 1972, p. 270; R.N. 
PETRESCU, Drept administrativ, Editura Cordial Lex, Cluj-Napoca, 2001, p.49-55. 


? Legea nr. 215/2001 a administraţiei publice locale a fost publicată cu textul inițial în Monitorul 
Oficial al României, Partea I, nr. 204 din 23 aprilie 2001 şi republicată în Monitorul Oficial al 
României, Partea I, nr. 123 din 20 februarie 2007, dându-se textelor o noua numerotare. 

- consultă Guvernul cu privire la problemele urgente şi de importanţă deosebită, eventual înainte de a 
lua anumite decizii; 


- poate lua parte la şedinţele Guvernului în care se dezbat probleme de interes național, privind 
politica externă, apărarea țării, asigurarea ordinii publice; la cererea primului ministru Preşedintele 
poate participa la şedinţele Guvernului şi în alte situaţii. În caz de participare, şedinţele vor fi 
prezidate de Preşedinte, care însă nu are drept de vot. 


În calitatea Preşedintelui României de comandant al forțelor armate şi preşedinte al 
Consiliului Suprem de Apărare a Țării, acesta, în situaţii excepţionale: 


- poate declara mobilizarea parţială sau generală a forțelor armate, de regulă cu aprobarea prealabilă 
a Parlamentului dar, în situaţii excepţionale, cu aprobarea ulterioară a Parlamentului; 


- ia măsuri de respingere a agresiunii armate îndreptate împotriva ţării, pe care le comunică 
Parlamentului prin mesaj, iar dacă Parlamentul nu se află în sesiune el se convoacă de drept în 24 de 
ore de la declanşarea agresiunii; 


- instituie starea de asediu sau de urgență în întreaga ţară sau în anumite localităţi, supunând 
Parlamentului spre încuviințare măsurile adoptate; dacă Parlamentul nu se află în sesiune, el se 
convoacă de drept în 48 de ore de la instituirea stării de asediu sau urgență şi funcţionează pe toată 
durata acesteia. 


Actele juridice emise de Preşedintelui României se numesc decrete şi sunt publicate în 
Monitorul Oficial al României. Nepublicarea echivalează cu inexistenţa decretului. 


Decretele prezidenţiale sunt acte administrative, manifestări unilaterale de voință cu caracter 
executoriu. Aceste acte au caracter individual sau, în opinia unor autorit, pot avea şi un caracter 
normativ. 


În cazuri expres prevăzute de lege, decretele se contrasemnează de către primul-ministru. 
Conform dispozițiilor constituționale, necesitatea contrasemnării decretelor prezidenţiale este 
prevăzută pentru cazul semnării tratatelor internaționale, al atribuţiilor legate de reprezentanţii 
diplomatici şi misiunile diplomatice, al mobilizării forțelor armate şi al măsurilor luate în caz de 
agresiune armată împotriva României, al instituirii stărilor de asediu sau de urgenţă, al conferirii 
decoraţiilor şi titlurilor de onoare, al acordării gradelor de mareşal, amiral şi general şi al acordării 
graţierii individuale. 


Opinia doctrinară majoritară este aceea că decretele prezidenţiale, fiind acte administrative, 
pot fi supuse controlului instanţelor de contencios administrativ. Sunt aplicabile însă dispozițiile 
constituționale privind actele exceptate de la controlul instanțelor de judecată. Astfel, conform art. 


' În acest sens I. MURARU, Drept constituțional şi instituţii politice, Editura Naturismul, Bucureşti, 
1991, p. 146; I. DELEANU, Drept constituțional şi instituţii politice, vol. II, Editura Europa Nova, 
1996, p. 359. Pentru opinia conform căreia decretele Preşedintelui României pot avea numai caracter 
individual a se vedea A. IORGOVAN, Tratat de drept administrativ, vol. I, Editura ALLBECK, 
Bucureşti, 2001, p. 322. 

126 alin. 6, nu pot fi supuse controlului judecătoresc actele autorităţilor publice care privesc 
raporturile cu Parlamentul, precum şi a actelor de comandament cu caracter militar. Este evident, prin 
urmare, că decretele prezidenţiale emise în calitatea Preşedintelui de comandant suprem al armatei şi 
preşedinte al CSAT se încadrează în sfera actelor exceptate de la controlul judecătoresc. Decretele 
prezidenţiale pentru care există cerința contrasemnării de către primul-ministru, sunt exceptate de la 
controlul judecătoresc, fiind considerate acte în raport cu parlamentul. 


În ce priveşte răspunderea, Preşedintele poate răspunde politic sau juridic. 


Pentru modalitatea în care îşi îndeplineşte mandatul poate fi angajată răspunderea politică a 
Preşedintelui, materializată în sancţionarea de către corpul electoral prin nealegere şi posibilitatea 
suspendării de către Parlament cu avizul consultativ al Curţii Constituţionale, în cazul săvârşirii unor 
fapte grave prin care se încalcă prevederile Constituţiei, urmată de demitere prin organizarea unui 
referendum (Legea nr. 3/2000'). 


Conform Legii 3/2000, referendumul naţional este mijlocul de consultare directă şi de exprimare 
directă a voinţei suverane a poporului cu privire la revizuirea Constituţiei, demiterea Preşedintelui 
României, probleme de interes național. 


În ce priveşte răspunderea juridică, Preşedintele, ca şi parlamentarii se bucură de imunitate, 
adică el nu poate fi tras la răspundere pentru opiniile politice exprimate în exercitarea mandatului şi 
nici pentru actele sau faptele care fac parte din prerogativele pe care i le oferă funcția. 


Preşedintele poate fi tras la răspundere penală numai pentru înaltă trădare. Aceasta nu este o 
infracțiune prevăzută de Codul penal, noțiunea având un caracter complex care include şi aspecte 
politice. 


Răspunderea pentru înaltă trădare a fost prevăzută şi în constituția franceză adoptată în 1958, 
în art. 68. Datorită faptului că legea penală nu definea această infracţiune, doctrina franceză a 
subliniat în repetate rânduri că textul art. 68 din constituţie contravine principiului legalității 
incriminării, stabilit tot prin legea fundamentală. Urmare a numeroaselor dezbateri pe această temă, 
textul constituțional a fost modificat la începutul anului 2007, renunţându-se la noţiunea de înaltă 
trădare. În prezent, art. 68 din constituţia franceză statuează că preşedintele poate fi destituit în cazul 
în care îşi neglijează îndatoririle într-un mod evident incompatibil cu exercițiul mandatului său. 
Măsura destituirii este luată de Parlament, constituit în Înaltă Curte. 


În dreptul nostru, Profesorul Tudor Drăganu, a exprimat opinia conform căreia, înalta trădare 
este o formă agravată a infracțiunii de trădare prevăzută în Codul penal, agravanta constând în 
calitatea subiectului activ al infracțiunii, aceea de Preşedinte al României”. 


Guvernul 


t Legea nr. 3/2000 publicată în Monitorul Oficial al României nr. 84 din 24 februarie 2000. 


” T. DRĂGANU, O infracțiune controversată: înalta trădare, în „Curierul judiciar”, nr. 12/2003, p. 
83-95. 

Conform Legii nr. 90/2001!, privind organizarea şi funcționarea Guvernului României şi a 
ministerelor, Guvernul este autoritatea publică a puterii executive care funcționează în baza votului de 
încredere acordat de Parlament, asigură realizarea politicii interne şi externe a țării şi exercită 
conducerea generală a administraţiei publice. 


Preşedintele României, în urma consultării partidului sau formațiunii politice care are 
majoritatea absolută în Parlament, ori, în lipsa acestei majorități, a partidelor reprezentate în 
Parlament, desemnează un candidat la funcţia de prim-ministru (Constituţia României, art. 103 alin. 1). 
Persoana desemnată, în termen de 10 zile de la desemnare, cere votul de încredere al Parlamentului 
asupra programului şi întregii liste a Guvernului. Parlamentul decide în şedinţă comună, cu votul 
majorităţii deputaților şi senatorilor. 


In urma parcurgerii acestei proceduri, Preşedintele României numeşte Guvernul, pe baza 
votului de încredere acordat de Parlament. 


Data de la care Guvernul în ansamblul său şi fiecare ministru îşi exercită mandatul, este data 
depunerii jurământului de credință şi devotament stabilit în art. 82 din Constituţie, în fața 
Preşedintelui României, individual de primul-ministru şi ceilalți membri ai Guvernului. 


Conform Constituţiei, Guvernul este alcătuit din primul-ministru, miniştri şi alți membri 
stabiliți prin lege organică. 


Legea nr. 90/2001 modificată precizează că Guvernul este alcătuit din primul-ministru şi 
miniştri (art. 3 alin.1). Din Guvern pot face parte şi miniştri de stat precum şi miniştri-delegaţi, cu 
însărcinări speciale pe lângă primul ministru, prevăzuţi în lista Guvernului prezentată Parlamentului 
pentru acordarea votului de încredere. 


Încetarea funcţiei de membru al Guvernului, înainte de încetarea duratei normale a 
mandatului, poate surveni în urma: 


- demisiei; 

- revocării din funcţie; 

- pierderii drepturilor electorale; 

- existenţei stării de incompatibilitate; 
- decesului; 


- demiterii ca urmare a unei condamnări penale printr-o hotărâre judecătorească definitivă ori a 
declarării , în tot sau în parte, a averii sale ca fiind dobândită în mod ilicit, printr-o hotărâre 
judecătorească irevocabilă. 


Demiterea sau revocarea se face de către Preşedinte, la propunerea primului-ministru. 


| Legea nr. 90/2001 privind organizarea şi funcţionarea Guvernului României şi a ministerelor a fost 
publicată în Monitorul Oficial al Românei, Partea I, nr. 164 din 2 aprilie 2001 şi a suferit modificări prin 
alte acte normative. 

În celelalte cazuri de încetare a calităţii de membru al Guvernului, Preşedintele, la propunerea 
primului-ministru, ia act de aceasta şi declară vacantă funcția de membru al Guvernului. 


În caz de vacanţă a postului, ca şi în caz de remaniere guvernamentală, numirea în funcția de 
membru al Guvernului se face de Preşedinte, la propunerea primului-ministru. 


Guvernul este o autoritate colegială care lucrează în şedinţe. 


Adoptarea hotărârilor şi ordonanțelor, precum şi ale altor acte ale Guvernului, se face 
în prezența majorității membrilor Guvernului, prin consens. În cazul în care consensul nu poate fi 
atins, primul-ministru poate hotărî adoptarea actului. 


Guvernul exercită controlul ierarhic asupra ministerelor, altor organe de specialitate din 
subordinea sa, prefecților, putând anula actele acestora pentru motive de nelegalitate sau de 
inoportunitate. Cu autorităţile administraţiei centrale autonome, Guvernul se află în relaţii de 
colaborare. Prin intermediul prefecților, Guvernul are posibilitatea de a exercita un control asupra 
autorităților administrative locale autonome prin care asigură respectarea legalităţii pe întreg teritoriul 
statului. 


Încetarea mandatului Guvernului are loc, de regulă, la data validării alegerilor parlamentare 
generale. În cazul încetării mandatului sau, în condiţiile prevăzute de Constituţie, până la depunerea 
jurământului de către membrii noului Guvern, Guvernul continuă să îndeplinească numai actele cu 
caracter individual sau normativ, necesare pentru administrarea treburilor publice, fără a promova 
politici noi. În această perioadă Guvernul nu poate emite ordonanţe şi nu poate iniţia proiecte de lege, 
cu excepţia celor care sunt necesare pentru respectarea angajamentelor asumate de România faţă de 
Uniunea Europeană şi alte organisme internaţionale, a celor necesare în domeniul bugetar privind 
administrarea, repartizarea şi utilizarea veniturilor şi cheltuielilor bugetare, precum şi a celor necesare 
în cazul producerii unor evenimente ale căror efecte nu pot fi înlăturate decât prin măsuri stabilite de 
acte normative cu forță juridică de lege. 


În cazuri excepţionale, mandatul Guvernului încetează prin demitere la data retragerii de către 
Parlament a încrederii acordate sau dacă primul ministru se află într-una din situaţiile de încetare a 
funcţiei de membru al Guvernului ori este în imposibilitate de a-şi exercita atribuţiile mai mult de 45 
de zile. În cazul în care primul ministru se află în una din situaţiile de încetare a funcției de membru al 
Guvernului, sau este în imposibilitate de a-şi exercita atribuțiile mai mult de 45 de zile, Preşedintele 
va desemna un alt membru al Guvernului ca prim-ministru interimar, până la formarea unui nou 
Guvern. Reluarea activităţii de către primul-ministru în intervalul de 45 de zile duce la încetarea 
interimatului. Dacă interimatul depăşeşte 45 de zile datorită imposibilității primului-ministru de a-şi 
relua atribuţiile, întregul Guvern este demis. 


Potrivit Constituţiei (art.102 alin.1), Guvernul asigură realizarea politicii interne şi externe a 
țării şi exercită conducerea generală a administraţiei publice. 


Pe lângă Constituţie, atribuţiile Guvernului se desprind din: Legea de organizare şi 
funcţionare a Guvernului, Regulamentele de funcționare ale celor două camere ale Parlamentului, alte 
acte normative. 


Conform Constituţiei, Guvernul României poate adopta: 

a) hotărâri, care pot fi normative sau individuale; 
b) ordonanţe, care pot avea doar caracter normativ‘; 
c) diferite acte exclusiv politice (programe, moţiuni, declaraţii). 


În art. 108 al Constituţiei sunt definite, în sinteză, hotărârea şi ordonanța, iar art. 115 consacră 
regimul delegării legislative, adică regimul ordonanţei. Despre actele exclusiv politice găsim referiri 
în mai multe articole, cum este de exemplu art. 114 alin.1, unde se face referire la program şi la 
declaraţia de politică generală”. 


Hotărârile Guvernului se emit pentru organizarea executării legilor. Ele se întemeiază deci 
întotdeauna pe lege fără a fi însă necesar ca legea să conţină o normă de trimitere. 


Hotărârea se emite de regulă atunci când „executarea unor prevederi legale reclamă stabilirea 
de activități sau de reguli subsecvente care să asigure corecta lor aplicare, înlăturarea unor greutăți sau 
organizarea corespunzătoare a unor activități”. În majoritatea cazurilor, prin hotărârile de Guvern 
sunt aprobate norme metodologice de punere în aplicare a unor legi. Uneori aceste norme, sub 
pretextul că oferă explicaţii asupra unui text de lege, adaugă anumite dispoziţii care în mod evident, 
nu au existat în intenţia legiuitorului. În aceste situații, adăugirile sunt evident nelegale, instanța de 
judecată putând să nu le ia în considerare în soluţionarea cauzei sau să anuleze parţial hotărârea, cu 
privire la textul nelegal, după caz. 


Potrivit Constituţiei, răspunderea Guvernului şi a miniştrilor poate fi politică, penală ori 
patrimonială. 


Guvernul răspunde politic numai în faţa Parlamentului pentru întreaga sa activitate. Fiecare 
membru al Guvernului răspunde politic solidar cu ceilalți membri pentru activitatea şi actele 
Guvernului (Constituţie 109). 


Răspunderea presupune declanşarea unei proceduri care se concretizează în final într-o 
sancţiune. Sancţiunea cea mai severă este demiterea prin retragerea încrederii de către Parlament. 
Procedura care trebuie urmată pentru aplicarea acestei sancțiuni formează instituţia moţiunii de 
cenzură. 


Potrivit art. 114 din Constituţie, Guvernul îşi poate angaja răspunderea în fața celor două 
camere ale Parlamentului, în şedinţă comună, asupra unui program, a unei declarații de politică 
generală sau a unui proiect de lege. În termen de 3 zile de la prezentarea unuia din aceste documente, 
se poate depune o moţiune de cenzură. Votarea moţiunii de cenzură are ca efect demiterea 
Guvernului. Dacă însă moţiunea de cenzură este respinsă, ori nu s-a depus în termen o moţiune de 


1 În practică s-au emis însă şi ordonanţe de urgenţă cu caracter individual, de pildă rezolvarea situaţiei 
proprietăţii unui imobil anume sau a mai multor imobile, riguros determinate ori rezolvarea unor creanţe. 
Ase vedea în acest sens A. IORGOVAN, op.cit., p. 399 nota de subsol 2. 


” A se vedea comentarii pe marginea acestui subiect în A. IORGOVAN, op.cit., vol. I, p.399 


? A. IORGOVAN, op.cit., vol. I, p. 400. 

cenzură, proiectul de lege se consideră adoptat, iar programul sau declarația de politică generală devin 
obligatorii pentru Guvern. 


In cazul în care Preşedintele României cere reexaminarea legii adoptate conform art. 113 
alin.3, dezbaterea ei se va face în şedinţa comună a celor două Camere. 


Răspunderea penală a membrilor Guvernului este prevăzută de Constituţie şi Legea 
responsabilității ministeriale, nr. 115/1999). 


Constituția prevede că, pentru faptele săvârşite în timpul funcției de membrii Guvernului, au 
dreptul să ceară urmărirea penală numai Camera Deputaţilor, Senatul şi Preşedintele României. Dacă 
s-a cerut urmărirea penală, Preşedintele României poate dispune suspendarea din funcţie a 
respectivului membru al Guvernului. Trimiterea în judecată a unui membru al Guvernului atrage 
suspendarea lui din funcție. Competența de judecată aparţine Înaltei Curți de Casaţie şi Justiţie. 


Potrivit art. 109 alin.3 din Constituţie, cazurile de răspundere şi pedepsele aplicabile 
membrilor Guvernului sunt reglementate printr-o lege privind responsabilitatea ministerială. 


În ce priveşte răspunderea patrimonială a Guvernului şi a miniştrilor, în perioada 1967 — 
1989 a existat o polemică referitoare la natura juridică a răspunderii administraţiei pentru pagubele 
cauzate prin actele ilegale, conturându-se, pe de o parte teza răspunderii civile, iar pe de altă parte teza 
răspunderii de drept public. 


Constituția actuală, în dispozițiile privind Guvernul, nu conţine prevederi speciale cu privire 
la răspunderea pentru pagube a Guvernului sau a miniştrilor. Este reglementat însă contenciosul 
administrativ pentru daune, conform dispoziţiilor legii nr. 554/2004” (art.8 — „Persoana vătămată 
„„„poate sesiza instanța de contencios administrativ competentă, pentru a solicita anularea, în tot sau în 
parte, a actului, repararea pagubei cauzate şi, eventual, reparații pentru daune morale” coroborat cu 
art. 16 — „Cererile în justiţie prevăzute de prezenta lege vor putea fi formulate şi personal împotriva 
persoanei care a elaborat, a emis sau a încheiat actul ori, după caz, care se face vinovată de refuzul de 
a rezolva cererea..., dacă se solicită plata unor despăgubiri...”). De aici, unii autori au conturat teoria 
răspunderii administrativ-patrimoniale, ca instituţie a dreptului administrativ. S-a susținut astfel că, 
atât Guvernului în ansamblu, cât şi miniştrilor, ca autorităţi ale administraţiei publice, li se aplică 
regimul dreptului comun al contenciosului administrativ, când paguba este cauzată printr-un act 
administrativ ilegal sau printr-un refuz nejustificat”. S-a apreciat de asemenea“ că, în baza Legii 
contenciosului administrativ, când este atacat un act al ministerului, poate fi chemat în judecată şi 
ministrul respectiv, iar dacă actul administrativ ilegal a produs o pagubă, acţiunea pentru repararea 


| Legea nr. 115/1999 a responsabilităţi ministeriale publicată iniţial în Monitorul Oficial al României, 
Partea I, nr. 300 din 28 iunie 1999 şi republicată în în Monitorul Oficial al României, Partea I, nr. 200 din 
23 martie 2007, dându-se textelor o noua numerotare.. 


? Legea nr. 554/2004 a contenciosului administrativ a fost publicată în publicată în Monitorul Oficial 
al României, Partea I, nr. 1.154 din 7 decembrie 2004. 


* A. IORGOVAN, op.cit., vol. I, p.432. 


* Ibidem, p. 432-433. 

acesteia va fi introdusă împotriva ministerului, ca autoritate administrativă, dar poate fi chemat în 
judecată şi ministrul alături de funcţionarul care a elaborat actul sau care se face vinovat de refuzul 
rezolvării cererii. 


Urmează a se face deci distincție în cadrul răspunderii patrimoniale a membrilor Guvernului, 
între răspunderea pentru pagube care sunt rezultatul unor fapte penale, răspunderea în regimul 
contenciosului administrativ, când paguba este cauzată printr-un act administrativ ilegal sau prin 
nesoluţionarea în termenul legal al unei cereri şi o răspundere în condiţiile dreptului comun pentru 
restul situațiilor cauzatoare de prejudicii. 


Prin Ordonanţa de urgență a Guvernului nr. 24/2004 s-a introdus o sancţiune specifică 
responsabilităţii ministeriale constând în declanşarea din oficiu a procedurii de control a averii în 
cazul nedepunerii declaraţiei de avere în termenul prevăzut de lege, a neactualizării declarației de 
avere din motive imputabile până la data de 31 decembrie a fiecărui an în situaţia dobândirii unor 
bunuri şi în cazul nedepunerii unei noi declaraţii în termen de 15 zile de la încetarea activității sau de 
la expirarea celor 4 ani de la ultima declarație. 


Ministerele şi celelalte autorităţi ale administraţiei publice centrale de specialitate 


In doctrina administrativă, prin „administraţie ministerială” se desemnează organele centrale 
de specialitate care sunt direct subordonate Guvernului, indiferent dacă au denumirea de ministere sau 
o altă denumire. 


Constituția României prevede că ministerele se organizează numai în subordinea Guvernului (art. 
116). Se pot constitui şi organe de specialitate, altele decât ministerele, fie în subordinea Guvernului, 
intrând în sfera „administraţiei ministeriale”, fie în subordinea ministerelor, fie ca autorități 
administrative autonome. 


Prin Legea nr. 90/2001 s-au stabilit normele generale privind organizarea şi funcționarea 
ministerelor. 


Ministerele şi miniştrii se aprobă de către Parlament, prin acordarea votului de încredere la 
învestitură. Primul-ministru poate cere Parlamentului modificarea structurii Guvernului prin 
înființarea, desfiinţarea sau, după caz, divizarea ori comasarea unor ministere, situaţii care se supun 
votului Parlamentului, în condiţiile învestiturii. 


Guvernul aprobă prin hotărâre rolul, funcțiile, atribuţiile, structura organizatorică şi numărul 
de posturi ale ministerelor, în funcție de importanţa, volumul, complexitatea şi specificul acestora. 


Conducerea ministerelor se exercită de miniştri, ajutaţi de unul sau mai mulţi secretari de stat. 
Fiecare minister are şi un secretar general, care este funcționar public de carieră, numit prin concurs 
sau examen, pe criterii de profesionalism. El asigură continuitatea conducerii şi realizarea legăturilor 
funcţionale între structurile ministerului. 


Pe lângă ministru funcționează colegiul ministerului, organ consultativ. 


In exercitarea atribuţiilor ce-i revin ministerul emite ordine şi instrucţiuni, în condițiile legii. 

Constituția României prevede în categoria organelor centrale de specialitate şi autorități 
administrative autonome. Prin Constituţie se stabilesc următoarele astfel de autorități: Consiliul 
Suprem de Apărare a Ţării, Serviciul Român de Informaţii, Curtea de Conturi, Avocatul Poporului, 
Serviciile publice de radio şi de televiziune, Consiliul Legislativ. Alte asemenea autorități pot fi 
înființate numai prin lege organică. Au fost astfel înființate: Comisia Naţională a Valorilor Mobiliare, 
Consiliul Naţional al Audiovizualului, Banca Naţională, Consiliul Economic şi Social etc. 


Literatura de specialitate evidenţiază că unele din aceste organe desfăşoară o activitate de 
ramură, prestând un important serviciu public la nivel naţional, întocmai ca şi un minister. Titularul 
lor nu face parte însă din Guvern, nu este subordonat Guvernului. În schimb, acesta este supus unui 
control parlamentar special, prevăzut de Constituţie. 


Autoritățile administrative autonome trebuie să aplice hotărârile de Guvern date în baza legii, 
precum şi ordonanţele. 


Administraţia publică locală 


Administraţia publică din unităţile administrativ-teritoriale se întemeiază pe mai multe 
principii, exprimate în Legea nr. 215/2001!, republicată: principiul autonomiei locale, principiul 
descentralizării teritoriale, principiul deconcentrării şi descentralizării serviciilor publice, principiul 
eligibilității autorităţilor publice locale, principiul legalități, principiul consultării cetățenilor în 
problemele locale de interes deosebit. 


Consiliul local 


Consiliile locale sunt autorităţile administrației publice prin care se realizează autonomia 
locală în comune şi oraşe, în condiţiile legii (Constituţia României, art.121 alin.1). Prin urmare, 
consiliul local este o autoritate autonomă a administraţiei locale. 


Componenţa şi constituirea consiliilor locale este reglementată în Legea 215/2001, Cap.2, 
Secţiunea 1. 


Consiliile locale sunt compuse din consilieri aleşi prin vot universal, egal, direct, secret şi 
liber exprimat, în condițiile stabilite de Legea privind alegerile locale. 


Calitatea de consilier este incompatibilă cu anumite funcții sau calităţi. 


! Legea nr. 215/2001, publicată în Monitorul Oficial al României, Partea I, nr. 204 din 23 aprilie 2001 
şi republicată în Monitorul Oficial al României, Partea I, nr. 123 din 20 februarie 2007. 

Legea nr. 161/2003! în Cartea 1, Titlul IV, Capitolul 3, Secţiunea 3, art. 88, 89 prevăd expres că sunt 
incompatibile cu calitatea de consilier: 


- funcţia de primar sau viceprimar; 
- funcţia de prefect sau subprefect; 


- calitatea de funcționar public sau angajat cu contract individual de muncă în aparatul de specialitate 
al consiliului local respectiv sau în aparatul de specialitate al consiliului judeţean ori al prefecturii din 
judeţul respectiv; 


- funcţia de preşedinte, vicepreşedinte, director general, director, manager, asociat, administrator, 
membru al consiliului de administraţie sau cenzor la regiile autonome şi societățile comerciale de 
interes local înființate sau aflate sub autoritatea consiliului local ori a consiliului judeţean respectiv 
sau la regiile autonome şi societățile comerciale de interes naţional care îşi au sediul sau care dețin 
filiale în unitatea administrativ-teritoriala respectivă; 


- funcția de preşedinte sau de secretar al adunărilor generale ale acţionarilor sau asociaților la o 
societate comercială de interes local ori la o societate comercială de interes național care îşi are sediul 
sau care deţine filiale în unitatea administrativ-teritorială respectivă; 


- funcţia de reprezentant al statului la o societate comercială care îşi are sediul ori care deţine filiale 
în unitatea administrativ-teritorială respectivă; 


- calitatea de deputat sau senator; 
- funcţia de ministru, secretar de stat, subsecretar de stat şi funcţiile asimilate acestora; 


- calitatea de acţionar semnificativ la o societate comercială înfiinţată de consiliul local, respectiv de 
consiliul judeţean; incompatibilitatea există şi în situaţia în care soţul sau rudele de gradul I ale 
alesului local dețin calitatea de acţionar semnificativ la unul dintre agenţii economici prevăzuţi la alin. 
(1) al art. 89. 


judeţeni care au funcţia de preşedinte, vicepreşedinte, director general, director, manager, 
administrator, membru al consiliului de administraţie sau cenzor ori alte funcţii de conducere, precum 
şi calitatea de acţionar sau asociat la societățile comerciale cu capital privat sau cu capital majoritar de 
stat ori cu capital al unei unități administrativ-teritoriale nu pot încheia contracte comerciale de 
prestări de servicii, de executare de lucrări, de furnizare de produse sau contracte de asociere cu 
autoritățile administraţiei publice locale din care fac parte, cu instituţiile sau regiile autonome de 
interes local aflate în subordinea ori sub autoritatea consiliului local sau judeţean respectiv ori cu 
societățile comerciale înfiinţate de consiliile locale sau consiliile judeţene respective. Aceste prevederi 


| Prin Legea nr. 161/2003 au fost abrogate prevederile art. 30 din Legea nr. 215/2001 care reglementau 


Legii nr. 215/2001 modificată prin Legea nr. 286/2006 se stabileşte că viceprimarul îşi păstrează calitatea 
de consilier pe toată durata mandatului. 

se aplică şi în cazul în care funcțiile sau calitățile respective sunt deţinute de soţul sau rudele de gradul 
I ale alesului local. 


Incompatibilitatea intervine numai după validarea mandatului. Consilierul poate renunța la 
funcţia deţinută înainte de a fi ales în funcţia care atrage starea de incompatibilitate sau în cel mult 15 
zile de la alegerea în această funcție. Incompatibilitatea se constată, conform Legii nr. 144/2007, de 
către Agenţia Naţională Pentru Integritate. Actul de constatare este supus controlului judecătoresc 
(art.l alin.1). Actul de constatare definitiv este comunicat consiliului local pentru a lua măsurile 
corespunzătoare (art. 48 alin.2 lit. h). 


Constituirea consiliilor locale se face în termen de 20 de zile de la data desfăşurării alegerilor. 
Prefectul convoacă pe consilierii validaţi, pentru şedinţa de constituire. Pot participa la această şedinţă 
prefectul sau reprezentantul său, precum şi primarul, chiar dacă procedura de validare a mandatului 
său nu a fost finalizată. 


După constituire, consiliul local îşi organizează comisii de specialitate pe principalele 
domenii de activitate. Pot fi membrii în aceste comisii numai consilieri. Fiecare comisie de 
specialitate îşi alege un preşedinte şi un secretar. Organizarea, funcționarea şi atribuţiile comisiilor de 
specialitate se stabilesc prin regulamentul de organizare şi funcţionare a consiliului local. Prin 
Ordonanţa Guvernului nr. 35/2002! a fost aprobat Regulamentul cadru — orientativ de funcționare a 
consiliilor locale, care cuprinde informaţii mai detaliate în legătură cu aceste comisii. 


Conform Legii 215/2001, atribuţiile comisiilor de specialitate sunt analizarea şi avizarea 
proiectelor de hotărâre din domeniul lor de activitate. Comisiile lucrează în plen şi iau hotărâri cu 
votul majorității membrilor lor (majoritate absolută). 


Consiliile locale pot organiza, din proprie inițiativă sau la inițiativa primarului, comisii speciale de 
analiză şi verificare, pe perioadă determinată. Obiectivele şi perioada de desfăşurare a activităților 
acestor comisii se stabilesc prin hotărâre a consiliului local. Membrii comisiei acţionează în limitele 
stabilite prin hotărâre. 


Locuitorii satelor care nu au consilieri aleşi în consiliile locale sunt reprezentaţi la şedinţele 
de consiliu de un delegat sătesc. Alegerea acestui delegat se face pe durata mandatului consiliului 
local, de către o adunare sătească, constituită din câte un reprezentant al fiecărei familii. Adunarea va 
fi convocată şi organizată de către primar şi se va desfăşura în prezența primarului sau a 
viceprimarului. Conform art. 19 din Legea nr. 393/2004, mandatul delegatului sătesc poate înceta de 
drept în aceleaşi situaţii ca şi mandatul consilierului local, cu excepția situației lipsei nemotivate de la 
mai mult de 3 şedinţe ordinare consecutive şi a celei schimbării domiciliului într-o altă localitate. 
Totodată, adunarea sătească poate hotărî oricând eliberarea din funcţie a delegatului sătesc şi alegerea 
unei alte persoane în această funcţie. 


l Ordonanța Guvernului nr. 35/2002 a fost publicată în Monitorul Oficial al României, Partea I, nr. 90 
din 2 februarie 2002 şi a fost aprobată cu modificări prin Legea nr. 673/2002 publicată în Monitorul Oficial 
al României, Partea I, nr. 953 din 24 decembrie 2002. 

Consiliile locale funcționează în condițiile legii ca autorităţi administrative autonome şi 
rezolvă treburile publice în comune şi oraşe, conform art. 121 alin.2 din Constituţie. 


Mandatul consiliului este de 4 ani. El poate fi prelungit în caz de război sau catastrofă prin 
lege organică. 


Consiliul îşi exercită mandatul de la data constituirii până la data declarării ca legal constituit 
a consiliului nou ales. 


Consiliul ales în cursul unui mandat, ca urmare a dizolvării consiliului, încheie mandatul 
precedentei autorități a administraţiei publice locale. 


Forma de lucru a consiliului local este şedinţa. 


Şedinţele ordinare se ţin lunar la convocarea primarului, iar cele extraordinare ori de câte ori 
este nevoie. Şedinţele extraordinare se organizează la cererea primarului sau a cel puţin 1/3 din 
numărul membrilor consiliului”. 


Consiliul local are inițiativă şi hotărăşte, cu respectarea legii, în probleme de interes local, cu 
excepția celor care sunt date prin lege în competenţa altor autorități publice locale sau centrale. 


Principalele categorii de atribuţii ale consiliilor locale sunt prevăzute în art. 36 alin.2 din Legea 
215/2001: 


- atribuții privind organizarea şi funcționarea aparatului de specialitate al primarului, ale 
instituţiilor şi serviciilor publice de interes local şi ale societăţilor comerciale şi regiilor 
autonome de interes local; 


- atribuții privind dezvoltarea economico-socială şi de mediu a localităţii; 
- atribuții privind administrarea domeniului public şi privat al localității; 
- atribuții privind gestionarea serviciilor publice furnizate către cetăţeni; 
- atribuții privind cooperarea instituțională pe plan intern şi extern. 
Detalierea acestor categorii de atribuţii este făcută în următoarele aliniate ale aceluiaşi articol. 
Consiliul local poate îndeplini orice alte atribuţii stabilite prin alte legi. 
În exercitarea atribuţiilor ce îi revin, consiliul local adoptă hotărâri. 


Conform legii, proiectele de hotărâri pot fi propuse de consilieri locali, de primar, viceprimar 
sau de cetăţeni. Redactarea acestor proiecte se face de către cei care le propun, cu sprijinul 
secretarului unității administrativ-teritoriale şi al serviciilor din cadrul aparatului de specialitate al 
primarului. 


| S-a arătat că, în cazul în care iniţiativa de convocare aparţine consilierilor, „decizia” privind convocarea 
trebuie emisă de primar. In cazul în care acesta ar refuza, conduita sa ar constitui infracțiunea de abuz în 
serviciu. A se vedea în acest sens A. IORGOVAN, op.cit., vol. I, p. 486, nota de subsol 3. 

Hotărârile consiliului local se adoptă în general prin votul majorităţii celor prezenţi Se adoptă 
cu majoritate absolută (majoritatea consilierilor în funcție) hotărârile privind bugetul local, 
contractarea de împrumuturi, stabilirea de impozite şi taxe locale, participarea la programe de 
dezvoltare conform legii, organizarea şi dezvoltarea urbanistică a localităţilor şi amenajarea 
teritoriului, asocierea sau cooperarea cu alte autorităţi publice, cu persoane juridice române sau 
străine. Se adoptă cu majoritate calificată de 2/3 din numărul consilierilor locali în funcţie hotărârile 
privind patrimoniul. 


Pentru hotărârile cu caracter normativ, votul este în general deschis. Consiliul local poate stabili ca 
unele hotărâri să fie luate prin vot secret. Hotărârile cu caracter individual cu privire la persoane vor fi 
luate întotdeauna cu vot secret, cu excepţiile prevăzute de lege. Procedurile de votare se stabilesc prin 
regulamentul de organizare şi funcţionare a consiliului local. 


Conform art. 123 din Constituţie, Prefectul poate ataca în fața instanţei de contencios 
administrativ hotărârea Consiliului local, dacă o consideră ilegală. Hotărârea este suspendată de drept 
până la soluţionarea litigiului. 


Hotărârea consiliului local este prin excelență un act administrativ, ea putând avea un caracter 
normativ sau individual. 


Hotărârile cu caracter normativ devin obligatorii şi produc efecte de la data aducerii lor la 
cunoştinţa publică. Hotărârile individuale produc efecte de la data comunicării. Hotărârile consiliului 
local pot produce efecte şi de la o dată ulterioară, menționată în conţinutul lor. 


Primarul 


Conform Constituţiei, primarii, aleşi în condițiile legii, sunt autorități ale administraţiei 
publice prin care se realizează autonomia locală şi se rezolvă treburile publice din comune şi oraşe 
(art. 121 alin.1). Primarul este o autoritate autonomă locală executivă. 


Atribuţiile primarului au o structură complexă, unele conturând o funcţie de reprezentare a 
statului la nivelul localităţii iar altele o funcţie în realizarea autonomiei locale. 


Mandatul primarului este de 4 ani şi se exercită până la depunerea jurământului de primarul 
nou ales. Acest mandat poate fi prelungit, prin lege organică, în situații excepţionale de război, 
calamitate naturală, dezastru sau sinistru deosebit de grav(art.69 alin.1 Legea nr. 215/2001). Legea nu 
conţine definiţii sau precizări pentru termenii de “dezastru sau sinistru deosebit de grav”, astfel încât 
rămâne a se aprecia de la caz la caz existența uneia din situațiile descrise de lege.Mandatul primarului 
încetează de drept (art. 15 alin.2, din Legea nr. 393/2004 şi art. 69 alin. 2 din Legea nr. 215/20011), 
înainte de expirarea duratei normale a mandatului în una din următoarele situaţii: 


| Din păcate, aşa cum am arătat anterior, Legea nr. 215/2001 a administraţiei publice locale şi Legea 
nr. 393/2004 privind statutul aleşilor locali se suprapun în multe ocazii în obiectul lor de 
reglementare. Amândouă legile reglementează situaţiile de încetare de drept a mandatului primarului 
înainte de termen şi amândouă legile au suferit modificări sub acest aspect, astfel încât este greu de 
urmărit în timp care din dispoziţiile unei legi le-a abrogat tacit pe cele din cealaltă lege. Aceeaşi este 

- demisie; 
- incompatibilitate; 
- schimbarea domiciliului într-o altă unitate administrativ-teritorială; 


- imposibilitatea exercitării funcției datorită unei boli grave, certificate, care nu permite desfăşurarea 
activităţii în bune condiţii timp de 6 luni pe parcursul unui an calendaristic; 


- neexercitarea, în mod nejustificat, a mandatului timp de 45 de zile consecutiv; 
- condamnarea, printr-o hotărâre definitivă, la o pedeapsă privativă de libertate; 
- punerea sub interdicţie judecătorească; 

- pierderea drepturilor electorale; 


- pierderea, prin demisie, a calităţii de membrul al partidului sau organizaţiei minorităţii naţionale pe a 
cărei listă a fost ales; 


- deces. 


Conform art. 16 din Legea 393/2004, prefectul, prin ordin, constată încetarea mandatului 
primarului, pentru unul din motivele prevăzute de lege. 


Mandatul primarului mai poate înceta înainte de termen ca urmare a rezultatului unui 
referendum local, organizat în condiţiile legii. 


Mandatul primarului se suspendă de drept numai în cazul în care acesta a fost arestat 
preventiv, pe durata arestării. Mandatul primarului se suspendă şi în cazul în care i-a fost încredințată 
o misiune de către consiliul local al localităţii, de către Guvern sau de către Parlament, pe durata 
respectivei misiuni. Ca şi în cazul consilierilor locali, legea omite să arate cine constată suspendarea şi 
care este procedura. Apreciem că în acest caz, competenţa revine prefectului care dispune în toate 
situațiile referitoare la primar, trebuind să existe referatul secretarului localităţii şi actele doveditoare. 


În caz de vacanţă a funcţiei de primar, ca şi în cazul suspendării din funcție, atribuţiile 
primarului vor fi exercitate, de drept, de viceprimar. În cazul în care există doi viceprimari, consiliul 
local va desemna prin vot secret, cu majoritatea consilierilor aflaţi în funcţie, pe viceprimarul care va 
prelua atribuţiile primarului în situațiile amintite. 


În conformitate cu dispoziţiile art. 63 din legea nr. 215/2001, primarul îndeplineşte următoarele 
categorii de atribuții: 


a) atribuţii exercitate în calitate de reprezentant al statului în condiţiile legii, intră în această 
categorie îndeplinirea funcțiilor de ofițer de stare civilă şi de autoritate tutelară şi asigurarea 
funcționării serviciilor publice locale de profil, atribuţiile privind organizarea şi desfăşurarea 


situația şi cu privire la alte aspecte legate de aleşii locali, astfel încât este nevoie de mare atenţie 
pentru a determina dispoziţiile în vigoare la un moment dat. 

alegerilor, referendumului şi a recensământului, posibilitatea de a solicita sprijinul prefectului 
şi a autorităților deconcentrate pentru realizarea atribuţiilor sale de garant al drepturilor şi 
libertăţilor fundamentale ale cetăţenilor şi asigurarea aplicării Constituţiei, legilor şi celorlalte 
acte normative; 


b) atribuţii referitoare la relaţia cu consiliul local, respectiv prezintă consiliului anual un raport 
privind starea economică, socială şi de mediu a unității administrativ-teritoriale, elaborează 
proiectele de strategii în aceleaşi domenii şi le supune spre aprobare consiliului local, prezintă 
alte rapoarte şi informări; 


c) atribuţii referitoare la bugetul local; exercită funcția de ordonator de credite, întocmeşte 
proiectul bugetului local şi contul de încheiere a exerciţiului bugetar pe care le supune spre 
aprobare consiliului local, inițiază negocieri pentru contractarea de împrumuturi şi emiterea 
de titluri de valoare în numele unității administrativ-teritoriale, verifică — prin 
compartimentele de specialitate — corecta înregistrare fiscală a contribuabililor la organul 
fiscal teritorial; 


d) atribuţii privind serviciile publice asigurate cetățenilor, printre cele mai importante din 
această categorie de atribuţii (enumerate în art. 63 alin.5 din legea nr. 215/2001) se numără 
coordonarea şi realizarea serviciilor publice de interes local prin intermediul aparatului de 
specialitate sau al altor structuri, luarea de măsuri pentru prevenirea sau gestionarea situațiilor 
de urgenţă, atribuţii de personal pentru aparatul de specialitate şi conducătorii instituţiilor şi 
serviciilor publice de interes local, asigură elaborarea planurilor urbanistice pe care le supune 
aprobării consiliului local, emite avizele, acordurile şi autorizațiile date de lege şi alte acte 
normative în competenţa sa; 


e) alte atribuţii stabilite prin lege. 


Legea nr. 215/2001 precizează în art. 68 că în exercitarea atribuţiilor sale, primarul emite 
dispoziţii cu caracter normativ sau individual. Dispoziţiile cu caracter normativ devin executorii după 
ce sunt aduse la cunoştinţa publică, iar cele cu caracter individual după ce au fost comunicate 
persoanelor îndreptăţite. 


Având şi calitatea de reprezentant al unităţii administrativ-teritoriale, rezultă că primarul 
poate încheia şi contracte civile, în sensul larg al termenului, respectiv contracte administrative. 
Primarul emite autorizaţii şi alte acte date prin lege în competenţa sa. 


În ce priveşte controlul legalității actelor primarului, Legea nr. 215/2001 prevede că sunt 
aplicabile dispoziţiile art. 48 şi art. 49 alin.2, referitoare la hotărârile consiliului local. Rezultă că, 
secretarul contrasemnează! pentru legalitate dispoziţiile primarului, cu excepţia cazurilor în care 
consideră că acestea sunt ilegale sau că depăşesc competențele ce revin potrivit legii primarului. De 
asemenea, secretarul va comunica prefectului dispoziția primarului, în termen de 10 zile lucrătoare de 


l Legea nr. 215, enumerând atribuțiile secretarului, în art. 117, foloseşte expresia „avizează, pentru 
legalitate, dispozițiile primarului şi ale preşedintelui consiliului județean, hotărârile consiliului local, 
respectiv ale consiliului județean”. 

la data emiterii. Aducerea la cunoştinţa publică a dispoziţiilor cu caracter normativ se face în termen 
de 5 zile de la data comunicării oficiale către prefect. 


În conformitate cu art. 123 al Constituţiei, prefectul poate ataca în faţa instanţei de contencios 
administrativ un act al primarului, în cazul în care consideră actul ilegal. Actul este suspendat de drept 
în această situație, până la rezolvarea litigiului. 


Conform art. 57 din Legea nr. 215/2001, comunele şi oraşele au câte un viceprimar, iar 
oraşele reşedinţă de judeţ, câte doi viceprimari. 


Viceprimarul, respectiv, viceprimarii sunt aleşi de consiliul local, din rândul membrilor săi. 
Conform alin. 7 al aceluiaşi articol, pe toată durata mandatului viceprimarul îşi păstrează calitatea de 
consilier local. 


Viceprimarul este subordonat primarului. 


Legea stabileşte aceleaşi incompatibilități în exercitarea funcției de viceprimar ca şi pentru 
funcţia de primar‘. Prevederile privind suspendarea contractului de muncă al primarului pe perioada 
exercitării mandatului, din art. 28 — 32 ale Legii 393/2004, sunt aplicabile şi viceprimarului. 


Durata mandatului viceprimarului este egală cu cea a mandatului consiliului local. 


Secretarul localităţii 
Prin art. 116 al Legii nr. 215/2001 se stabileşte că fiecare unitate administrativ-teritoriala si 
subdiviziune administrativ-teritorială a municipiilor are un secretar salarizat din bugetul local. 


Secretarul comunei, oraşului, municipiului, judeţului şi al subdiviziunii administrativ- 
teritoriale a municipiilor este funcționar public de conducere, cu studii superioare juridice sau 
administrative. Secretarul se bucură de stabilitate în funcție. La nivelul comunelor, în cazul în care nu 
poate fi ocupată funcţia cu o persoană cu studiile superioare cerute de lege, postul de va scoate anual 
la concurs până când va fi ocupat corespunzător”. Necesitatea studiilor superioare de lungă durată 
juridice sau administrative este evidentă, raportat la atribuţiile stabilite prin lege pentru secretarul 
localităţii. 


Primănia 
Atât Legea 69/1991, cât şi actuala lege a administraţiei publice locale, nr. 215/2001, conțin 
prevederea conform căreia, primarul, viceprimarul, respectiv viceprimarii, secretarul comunei, 


z Legea nr. 161/2003 în Cartea 1, Titlul IV, Capitolul 3, Secțiunea 4, art. 87. Prevederile art. 91 se aplică 
corespunzător. 


? Legislaţia ocroteşte persoanele care ocupau funcţia de secretar al comunei la momentul întroducerii 
condiției studiilor superioare juridice sau administrative, dispoziţiile art. II din Legea nr. 286/2006 
asigurându-le acestora stabilitatea în funcție pentru o perioadă de 3 ani - la sfârşitul căreia trebuie să 
absolve studii de lungă durată juridice sau administrative, dacă fac dovada că sunt înscrişi la astfel de 
forme de învățământ. 

oraşului sau al unității administrativ-teritoriale a municipiului, împreună cu aparatul de specialitate al 
primarului, constituie o structură funcțională cu activitate permanentă, denumită primăria comunei 
sau oraşului. Această structură, aduce la îndeplinire hotărârile consiliului local şi dispoziţiile 
primarului, soluționând probleme curente ale comunității locale. 


Acest text a fost, în mod justificat, criticat în literatura de specialitate!. S-a arătat că, în 
conformitate cu respectiva formulare a legii, pe de o parte aparatul de specialitate contribuie la 
elaborarea hotărârilor consiliului local, iar pe de altă parte, aparatul de specialitate este transformat în 
organism administrativ executiv care aduce efectiv la îndeplinire hotărârile consiliului local. În acelaşi 
timp, se creează o confuzie între noţiunea de primar, ca autoritate executivă a administraţiei publice 
locale şi noţiunea de primărie, instituţie publică, cu activitate permanentă. 


Consiliul judeţean 


Consiliul judeţean este autoritatea administraţiei publice locale, constituită la nivel judeţean 
pentru coordonarea activităţii consiliilor comunale şi orăşeneşti, în vederea realizării serviciilor 
publice de interes judeţean. Consiliul judeţean este o autoritate locală autonomă deliberativă. 


În componenţa consiliului judeţean intră consilieri aleşi prin vot universal, egal, direct, secret 
şi liber exprimat, în condiţiile legii alegerilor locale. Desemnarea candidaţilor aleşi se face după 
acelaşi sistem de scrutin ca în cazul alegerii consiliului local. 


Mandatul consiliului judeţean este de 4 ani şi poate fi prelungit în aceleaşi condiţii şi în 
acelaşi mod ca şi mandatul consiliului local. 


Exercitarea mandatului se face de la data constituirii până la data declarării ca legal constituit 
a consiliului nou ales. 


Consiliul judeţean lucrează în ședințe ordinare şi extraordinare. Şedinţele consiliului judeţean 
sunt conduse de preşedintele consiliului judeţean sau, în lipsa acestuia de vicepreşedintele desemnat 
în condițiile legii. Dacă şi acesta din urmă lipseşte, şedinţa va fi condusă de celălalt vicepreşedinte sau 
de un consilier ales cu votul majorităţii consilierilor prezenți. 


Prevederile referitoare la desfăşurarea şedinţei, modalitatea de vot, întocmirea şi adoptarea 
procesului-verbal, păstrarea proceselor-verbale, data de la care hotărârile produc efecte, termenul de 
aducere la cunoştinţa publică a hotărârilor, organizarea comisiilor de specialitate, participarea unor 
persoane la şedinţă, sunt aceleaşi ca şi pentru consiliile locale. 


Dizolvarea de drept a consiliului judeţean se produce în următoarele situații (art. 55 alin.1 raportat 
la art. 99 alin.1): 


- consiliul judeţean nu se întruneşte timp de 2 luni consecutiv; 


1 A se vedea R.N. PETRESCU, op.cit., p. 152-153, şi bibliografia citată acolo. 

- consiliul judeţean nu a adoptat, în 3 şedinţe ordinare consecutive, nici o hotărâre; 
- numărul consilierilor se reduce sub jumătate plus unu şi nu se poate completa prin supleanți. 
Consiliul judeţean poate fi dizolvat prin referendum. 


Scopul consiliului judeţean este de coordonare a consiliilor locale în vederea asigurării 
serviciilor judeţene. 


Preşedintele şi vicepreşedinţii consiliului local 
Preşedintele consiliului judeţean se alege prin vot direct, în condiţiile Legii nr. 67/2004. 


Consiliul judeţean alege, dintre membrii săi, doi vicepreşedinţi, cu votul secret al majorității 
consilierilor în funcție. Durata mandatului acestora este egală cu cea a mandatului consiliului 
judeţean. Vicepreşedinţii consiliului judeţean îşi păstrează calitatea de consilier. 


Incetarea mandatului consilierului care a fost ales vicepreşedinte al consiliului judeţean 
conduce şi la încetarea mandatului de exercitare a acestor funcţii. 


Principalele atribuții ale preşedintelui consiliului județean sunt descrise în art. 104 alin.1 din 
Legea nr. 215/2001. Pentru îndeplinirea atribuţiilor sale, preşedintele consiliul judeţean poate înfiinţa, 
în limita numărului maxim de posturi aprobate, cabinetul preşedintelui, compartiment distinct format 
din maximum 5 persoane. 


Preşedintele consiliului judeţean reprezintă județul în relaţiile cu celelalte autorități publice, 
cu persoanele fizice şi juridice române şi străine, precum şi în justiție. 


Preşedintelui consiliului judeţean i se aplică în mod corespunzător prevederile legii referitoare 
la primar în legătură cu încetarea de drept a mandatului şi suspendarea de drept a mandatului. 


Preşedintele consiliului judeţean răspunde contravențional față de prefect pentru nepunerea în 
aplicare, cu rea-credință, a hotărârilor consiliului judeţean; neprezentarea în termenul prevăzut de 
Legea finanţelor publice locale a proiectului bugetului unităţii administrativ-teritoriale din culpa sa; 
neprezentarea rapoartelor prevăzute de lege, din culpa sa; neluarea măsurilor necesare, stabilite de 
lege, în calitatea sa de reprezentant al statului în unitatea administrativ-teritorială. Contravenția este 
constatată şi sancționată de prefect. 


În exercitarea atribuţiilor sale, consiliul judeţean adoptă hotărâri, în condiţiile legii. Acestea 
se semnează de preşedintele consiliului judeţean sau de cel care a condus şedinţa şi se contrasemnează 
pentru legalitate de secretarul județului. 


Conform Legii nr. 215/2001, în exercitarea atribuţiilor sale preşedintele consiliului judeţean 
emite dispoziții cu caracter normativ sau individual, autorizaţii şi alte acte date prin lege în 
competența sa. Aceste acte devin executorii după ce au fost aduse la cunoştinţa publică sau au fost 
comunicate persoanelor interesate, după caz (art. 106 alin.1). În literatura de specialitate! a fost 
criticată această prevedere a legii, arătându-se că nu este în acord cu Constituţia care, desemnează 


t A. IORGOVAN, op.cit., vol. I, p. 516-517. 

numai consiliul judeţean ca fiind o autoritate a administraţiei publice locale. Dispoziţiile Legii 
215/2001 creează practic o nouă autoritate a administraţiei publice cu drept de a emite acte normative. 


Controlul asupra actelor emise de consiliul judeţean se exercită de către prefect, conform art. 
123 alin. 5 din Constituţie şi art. 115 alin. 7 din Legea nr. 215/2001. Nu există menţiuni speciale 
privind controlul de tutelă administrativă asupra dispoziţiilor preşedintelui consiliului judeţean în 
Legea nr. 215/2001 republicată şi nici în Legea nr. 340/2004 republicată. Doar în art. 3 alin.l din 
Legea nr. 554/2004 republicată se menționează, la modul general că prefectul poate ataca direct în 
fața instanţei de contencios administrativ actele emise de autoritățile administraţiei publice locale, 
dacă le consideră nelegale. 


Prefectul 


În prezent, instituţia prefectului este reglementată de Legea privind instituţia prefectului nr. 
340/2004! republicată, Legea 188/1998” privind Statutul funcţionarilor publici şi Legea nr. 161/2003 
Cartea I Titlul IV Secţiunea a 3. 


Potrivit Legii nr. 340/2004 modificată, Guvernul numeşte câte un prefect în fiecare judeţ şi în 
municipiul Bucureşti, la propunerea ministrului de resort” (art. 1 alin. 2). Prefectul este reprezentantul 
Guvernului pe plan local. 


Prefectul este ajutat de doi subprefecţi în fiecare judeţ, iar în municipiul Bucureşti de trei 
subprefecți. 


Art. 10 din Legea nr. 340/2004 republicată menţionează că prefectul şi subprefectul fac parte 
din categoria înalților funcționari publici. 


Fiind înalți funcționari publici, prefecților şi subprefecţilor li se aplică şi dispozițiile cu caracter 
general privind această categorie de funcţionari, la care se adaugă unele dispoziţii specifice. Astfel, 
cei ce ocupă aceste funcţii nu pot deţine o altă funcţie publică şi nici o demnitate publică. Este 
incompatibilă cu aceste funcţii orice altă funcție sau desfăşurarea unei activități remunerate sau 
neremunerată în cadrul autorităţilor sau instituţiilor publice; în cadrul cabinetului demnitarului, cu 


t Legea nr. 340/2004 privind instituţia prefectului publicată în Monitorul Oficial al României, partea I, 
nr. 658 din 21 iulie 2004 republicată în Monitorul Oficial al României, partea I, nr. 225 din 24 martie 
2008. 


? Legea nr. 188/1999 publicată în Monitorul Oficial al României, partea I, nr. 600 din 8 decembrie 1999 şi 
republicată în Monitorul Oficial al României, partea I, nr. 365 din 29 mai 2007. 


* În Legea nr. 340/2004 republicată este vorba de Ministerul internelor şi reformei administrative. 
Anterior denumirea a fost Ministerul administraţiei şi internelor. Am preferat termenul “minister de 
resort” date fiind desele modificări ale structurii Guvernului şi denumirilor ministerelor. 

excepția cazului în care funcţionarul public este suspendat din funcţia publică, în condițiile legii, pe 
durata numirii sale; în cadrul regiilor autonome, societăţilor comerciale ori în alte unităţi cu scop 
lucrativ, din sectorul public sau privat, în cadrul unei asociaţii familiale sau ca persoană fizică 
autorizată; în calitate de membru al unui grup de interes economic. 


Art. 17 al Legii nr. 340/2004 republicată precizează că prefecții, respectiv subprefecții, nu pot fi 
membrii ai unui partid politic sau al unei organizaţii căreia îi este aplicabil acelaşi regim juridic ca 
şi partidelor politice!, potrivit legii, sub sancţiunea destituirii din funcţie. 


Potrivit art. 13 din aceeaşi lege, prefecții şi subprefecţii nu au dreptul la grevă iar potrivit art. 14 ei 
nu pot înființa organizaţii sindicale proprii. 


Între prefecţi, pe de o parte, consiliile locale şi primari, precum şi consiliile judeţene şi 
preşedinţii consiliilor judeţene, pe de altă parte, nu există raporturi de subordonare. Însă, prefectul 
poate verifica măsurile întreprinse de primar sau de preşedintele consiliului judeţean în calitatea lor de 
reprezentanți ai statului în unitatea administrativ-teritorială şi poate sesiza organele competente în 
vederea stabilirii măsurilor necesare, în condițiile legii. 


În calitate de reprezentant al Guvernului, prefectului îi sunt stabilite atribuţii de asigurare a 
aplicării şi respectării Constituţiei, a legilor, a ordonanțelor şi hotărârilor Guvernului, a celorlalte acte 
normative şi a ordinii publice în general, la nivelul județului, de realizare în judeţ a obiectivelor 
cuprinse în programul de guvernare, a politicilor naţionale hotărâte de Guvern şi a politicilor şi 
planului de măsuri pentru integrare europeană. Pentru realizarea în judeţ a programului de guvernare 
prefectul poate dispune măsuri în conformitate cu competențele şi atribuţiile ce-i revin. 


Pentru a putea îndeplini atribuţiile legate de aplicarea programului de guvernare şi a 
politicilor naţionale, prefectul este desemnat, prin art.4 al Legii 340/2004 republicată, ca fiind 
conducătorul serviciilor publice deconcentrate ale ministerelor şi ale celorlalte organe ale 
administrației publice centrale din subordinea Guvernului, organizate la nivelul unităţilor 
administrativ-teritoriale. Lista serviciilor publice deconcentrate conduse de prefecţi se aprobă prin 
decizie a primului-ministru şi se actualizează la propunerea ministrului administrației şi internelor. 


Fiind garantul respectării legii şi ordinii la nivel local, prefectul întreprinde acţiuni pentru 
asigurarea climatului de pace socială şi prevenirea tensiunilor sociale şi dispune măsuri pentru 
prevenirea infracțiunilor, colaborând cu autorităţile locale de profil. Asigurarea folosirii, în condițiile 
legii, a limbii materne în raportul dintre serviciile publice deconcentrate şi cetăţenii minorităților 
naţionale în unitățile administrativ-teritoriale în care ponderea acestora depăşeşte 20% este tot o 
atribuție a prefectului. Prefectul dispune măsurile corespunzătoare în legătură cu situaţiile de urgență 
şi are atribuţii privind protecţia civilă. În vederea promovării unor interese comune, prefectul 
hotărăşte, în condiţiile legii, cooperarea sau asocierea cu instituții similare din ţară sau din străinătate. 


Prefectul are şi atribuții de tutelă administrativă, fiind cel care are atribuţia de a verifica 
legalitatea actelor administrative emise de consiliul local, consiliul judeţean şi primar, în calitatea lor 


' Dispoziţia are în vedere, spre exemplu, Uniunea Democratică a Maghiarilor din România, care nu 
este partid politic ci o organizaţie căreia îi sunt aplicabile unele din normele juridice aplicabile şi 
partidelor politice. 

de autorităţi autonome ale administrației publice locale. In cazul în care prefectul apreciază că un act 
administrativ emis de una din autorităţile menţionate este nelegal, el îl poate ataca la instanța de 
contencios administrativ, solicitând anularea actului.. 


Pe lângă atribuția de tutelă administrativă, prefectul are şi arribuția de a verifica măsurile 
întreprinse de primar sau preşedintele consiliului județean în calitatea lor de reprezentanţi ai statului 
în unitatea administrativ-teritorială şi poate sesiza organele competente în vederea stabilirii măsurilor 
necesare, în condiţiile legii. Este de remarcat că textul de lege se referă expres doar la controlul asupra 
atribuţiilor exercitate de autoritățile menționate în calitate de reprezentanţi ai statului, astfel că nu se 
aduce atingere autonomiei locale. 


In îndeplinirea atribuţiilor care îi revin, prefectul emite ordine cu caracter normativ sau individual, 
în condiţiile legii. 


Pentru exercitarea de către prefect a prerogativelor care îi revin potrivit constituţiei şi altor 
legi se organizează şi funcţionează instituția prefectului, sub conducerea prefectului. Instituţia 
prefectului este, conform legii, o instituţie publică cu personalitate juridică, cu patrimoniu şi buget 
propriu. Activitatea instituţiei prefectului este finanțată de la bugetul de stat, prin bugetul ministerului 
de resort şi din alte surse legal constituite, instituţia prefectului putând beneficia şi de programe cu 
finanţare internaţională. 


29 


CAPITOLUL 4 


ACTIVITATEA AUTORITĂȚILOR ADMINISTRAȚIEI PUBLICE 


Actele juridice ale administraţiei publice 


Majoritatea autorilor actuali c/asifică actele juridice ale autorităților 
administraţiei publice în acte administrative şi acte contractuale!. Actele 
administrative sunt manifestări unilaterale de voință, făcute în scopul de a produce 
efecte juridice, a căror realizare este garantată de puterea publică cu care sunt 
înzestrate autoritățile administrației publice. 


Actele contractuale sunt contractele administrative şi contractele civile. 


Contractele administrative se încheie între autoritățile administrației publice 
şi un particular în vederea satisfacerii unui interes general sau pentru buna 
; os TEH 
funcționare a serviciilor publice“. 


O clasificare făcută în funcție de regimul juridic aplicabil”, distinge între: 


- acte care se realizează, în principal, într-un regim de putere, categorie care la 
rândul ei se subdivide în acte unilaterale de drept administrativ şi contracte 
administrative; 


' Vezi în principal T. DRĂGANU, Actele de drept administrativ, 1959, p.37. 


2 E. TARANGUL, Tratat de drept administrativ român, Tipografia Glasul Bucovinei, Cernăuţi, 1944, p. 
477. 


3 A. IORGOVAN, Tratat de drept administrativ, vol.II, 2001, op.cit., p. 11. 

- acte care se realizează, în principal, într-un regim de drept civil, categorie în 
care intră în principal contractele civile precum şi acte juridice unilaterale care 

A G ai] 

nu realizează puterea publică . 


Actele administrative unilaterale 


Actele administrative unilaterale sunt manifestări unilaterale şi exprese de 
voinţă ale autorităţilor administraţiei publice emise sau adoptate în scopul de a 
produce efecte juridice, în temeiul puterii publice”. 


Ele constituie principala formă juridică a activității autorităților 
administraţiei publice şi sunt cunoscute sub denumirea generică de „acte 
administrative” care subînţelege faptul că este vorba despre actele administrative 
unilaterale. În continuare vom folosi şi noi această denumire. 


Autoritățile administraţiei publice nu sunt însă singurele autorităţi care emit 
acte administrative. 


În cazurile prevăzute de lege, unele organe ale justiţiei îndeplinesc activităţi 
administrative şi pot emite acte administrative. Conform Legii privind organizarea 
judiciară nr. 304/2004 instanţele sunt conduse de către un preşedinte, care exercită 
şi atribuții administrative (art. 43 alin.2). Aceleaşi dispoziţii se regăseau anterior în 
Legea nr. 92/1992 privind organizarea judecătorească. Situaţia nu este nou creată 
prin Legea nr. 92/1992, în literatura noastră juridică de după război susţinându-se, 
cu argumente temeinice, că, în cazurile prevăzute de lege, organele judecătoreşti şi 
ale procuraturii îndeplinesc anumite activități care au toate caracteristicile 
activităţii executive”. 


! Categoria actelor juridice unilaterale care nu realizează puterea publică este reținută şi de R. IONESCU în 
Drept administrativ, Editura Didactică şi Pedagogică, Bucureşti, 1970, p. 210. 


 R.N. PETRESCU, op.cit., p. 251. Pentru alte definiţii, vezi T. DRĂGANU, Actele de drept administrativ, 
1959, p. 42, I. IOVĂNAȘ, op.cit., p.219, A. IORGOVAN, Tratat de drept administrativ, vol.I, 2001, 
op.cit., p.24. 


3? T. DRĂGANU, Actele administrative şi faptele asimilate lor..., p.114. 

Preşedintele sau birourile celor două Camere ale Parlamentului fac uneori 
acte administrative atunci când numesc şi revocă din funcție funcționari din 
aparatul ajutător al camerelor legislative. 


Nici organele justiției şi nici preşedintele sau birourile Camerelor 
Parlamentului nu realizează, prin actele la care ne-am referit, administrația publică, 
în sensul de activitate aflată sub conducerea generală a Guvemului. 


Art. 52 din Constituţie prevede că persoana vătămată are dreptul de a intenta 
acțiune în justiţie împotriva actelor administrative ale „autorităților publice”. În 
titlul III din Constituţie, intitulat „Autorităţile publice” sunt cuprinse sub această 
denumire Parlamentul, Preşedintele României, Guvernul, Administraţia publică, 
Autoritățile judecătoreşti. Rezultă de aici nu numai faptul că, în afară de 
autorităţile administraţiei publice, şi celelalte autorităţi publice emit şi acte 
administrative, dar şi faptul că aceste acte pot fi atacate în justiţie. În legea 
contenciosului administrativ nr. 554/2004 se vorbeşte despre posibilitatea atacării 
în instanță a actelor autorităților publice, în consens cu prevederile Constituţiei 
revizuite. 


Relaţia dintre autoritățile publice şi autoritățile administraţiei publice este 
una de la întreg la parte, în sensul că autoritățile administraţiei publice fac parte din 
sfera autorităților publice, alături de alte structuri publice (instituții, servicii, regii 
autonome etc.) care acționează în regim de putere publică. 


Acte administrative sunt emise şi de structuri nestatale, autorizate de lege să 
presteze un serviciu public, cum sunt societățile comerciale care îndeplinesc 
servicii publice sau instituțiile private de utilitate publică. Astfel de acte, numite 
acte administrative prin delegaţie, nu au calitatea de acte administrative datorită 
subiectului care le emite ci datorită faptului că emitentul acționează ca o adevărată 
autoritate administrativă pe baza unei delegaţii exprese date de lege, în regim de 
putere publică. 


Caracteristicile actelor administrative 


1.Actul administrativ este principala formă juridică a activităţii organelor 
administraţiei publice 

2.Actul administrativ este emis în realizarea puterii publice 

3. Actul administrativ este o manifestare unilaterală de voință 
4. Actul administrativ este obligatoriu 

5.Actul administrativ este executoriu prin el însuşi. 


6. Actul administrativ este emis pentru organizarea executării şi executarea 
în concret a legilor, pe baza legii şi în conformitate cu legea. 


7. Actul administrativ are un regim juridic specific 


După criteriul întinderii efectului juridic pe care îl produc, actele 
administrative pot fi grupate în acte administrative normative şi acte administrative 
individuale”. 


A. Actele administrative normative cuprind reglementări de principiu, cu 
caracter general şi impersonal care urmează să se aplice unor persoane 
nedeterminate”. 


B. Actele administrative individuale se adresează unor persoane 
determinate, fiind obligatorii pentru acestea. De regulă actele administrative 
individuale sunt aplicarea concretă a unor acte administrative cu caracter normativ, 
motiv pentru care în ordinea ierarhică a actelor administrative actul administrativ 
individual se află pe o poziție inferioară actului administrativ normativ. 


Actele administrative individuale pot fi la rândul lor grupate în următoarele 
categorii“: 


a) Acte prin care se stabilesc drepturi şi obligaţii determinate. Sunt 
exemple în acest sens actul prin care se acordă o derogare de la 


' După acelaşi criteriu, A. IORGOVAN distinge, alături de actele administrative normative şi cele 
individuale, categoria actelor cu caracter intern (care la rândul lor pot fi normative sau individuale), a se 
vedea Tratat de drept administrativ, vol.II, 2001, op.cit., p. 38. 


? T. DRĂGANU, Actele de drept administrativ, p. 86-87. 


3 Această subclasificare aparţine lui I. IOVĂNAȘ în op.cit., p. 219-228. După A. IORGOVAN, aceeaşi 
grupare este făcută urmând criteriul conţinutului efectelor actului individual, în Tratat de drept 
administrativ, vol. II, 2001, op.cit., p. 39. 

regulamentul de urbanism în vederea construirii unei locuinţe proprietate 
personală, actul prin care se stabileşte impozitul datorat pentru anumite 
bunuri deţinute. 


Eliberarea actelor de felul celor discutate este în unele situaţii obligatorie 
(spre exemplu înscrierea unei persoane în listele electorale), iar în alte situații este 
lăsată la aprecierea autorității emitente (spre exemplu eliberarea autorizaţiei de 
amenajare a unui spaţiu public). Această distincţie prezintă importanță sub 
aspectul controlului actelor. Actele administrative individuale eliberate cu 
posibilitatea de apreciere a organului emitent sunt supuse controlului organului 
ierarhic superior şi al altor organe prevăzute de lege, atât sub aspectul legalității cât 
şi al oportunității, pe când actele din cealaltă categorie sunt supuse controlului 
numai sub aspectul legalităţii”. 


b) Acte de conferire sau atribuire a unui statut personal. 


Aparțin acestei categorii, spre exemplu, diploma şcolară sau universitară, 
decizia de pensionare, carnetul de conducere auto. 


În literatura de specialitate s-a evidenţiat faptul că actele din această 
categorie nu sunt uşor de delimitat de actele administrative prin care se stabilesc 
drepturi sau obligaţii în sarcina unei persoane determinate”. 


c) Acte de aplicare a constrângerii administrative. Aparţin acestei categorii 
atât actele prin care se instituie constrângerea administrativă sub forma sancțiunii 
(de exemplu procesul verbal de constatare a unei contravenţii) cât şi alte acte care 
aplică o constrângere administrativă înţeleasă în sens larg”. 


d) Acte administrative cu caracter jurisdicțional. Aceste acte sunt emise de 
organele administrative jurisdicționale (sau administrative de jurisdicție) care fac 


1 A se vedea I. IOVĂNAȘ, op. cit., p. 220. T. DRĂGANU deosebeşte între autorizaţii libere şi autorizaţii 
impuse, în Actele de drept administrativ, p.88. 


? R.N. PETRESCU, op.cit., p. 258. 


3 A. IORGOVAN, Tratat de drept administrativ, vol.II, 2001, op.cit., p. 39, R.N. PETRESCU, op.cit., 
p.258-259. Vezi şi T. DRĂGANU, Actele de drept administrativ, p. 90. 


* Vezi în acest sens A. IORGOVAN, Drept administrativ şi ştiinfa administrației, Universitatea din 
Bucureşti, 1989, p. 151 şi urm. 

parte din sistemul administraţiei publice şi au ca obiect soluționarea unor litigii 
care iau naştere în administraţia activă. Soluționarea litigiului se face ca urmare a 
sesizării celui interesat, a persoanelor prevăzute de lege sau a procurorului. 
Procedura soluționării litigiului se bazează pe contradictorialitate iar actul 
jurisdicțional, în care este cuprinsă soluţia, nu poate fi revocat. 


Aparţin acestei categorii de acte administrative, spre exemplu, dispoziția 
primarului prin care se soluţionează întâmpinarea împotriva înscrierilor greşite sau 
omisiunilor din listele electorale, decizia Ministerului de Interne de soluționare a 
contestaţie împotriva actului Inspectoratului General al Poliţiei prin care s-a 
respins cererea de schimbare a numelui pe cale administrativă. 


Actele administrative jurisdicționale pot fi atacate în instanţă, în condițiile şi 
la instanţa prevăzută de lege. 


După criteriul organului de la care emană actele administrative pot fi 
clasificate în: 


A. acte emise de autoritățile administraţiei publice; 
B. acte emise de alte organe ale statului; 


C. acte emise de către persoane private în baza unei împuterniciri a legii — 
a 3 : | 
acte administrative prin delegație . 


Condiţiile de valabilitate a actelor administrative 


Conformitatea actului administrativ cu legea 


! După acelaşi criteriu A. IORGOVAN distinge între: a) acte care emană de la organe ale administraţiei de 
stat, b) acte care emană de la alte organe de stat, c)acte care emană de la autorităţile autonome ale 
administrației publice locale, d) acte care emană, în baza împuternicirilor date de lege ori de organe ale 
administrației de stat (în baza legii), de la persoane private (juridice sau fizice) — acte administrative prin 
delegație, în Tratat de drept administrativ, vol.II, 2001, op.cit., p. 38. 

Actul administrativ trebuie să fie conform cu legea sub următoarele aspecte: 
competenţa organului emitent, respectarea formei şi procedurii prevăzute de lege 
pentru emiterea actului, corespondenţa cu Constituţia şi celelalte acte normative. 


Competența de a emite acte administrative, forma actelor administrative şi 
procedura de emitere a acestor acte sunt aspecte reglementate de lege; 
conformitatea cu legea implică, prin urmare, nu numai conformitatea dispoziţiilor 
actului administrativ cu dispozițiile prin care Constituţia şi celelalte acte normative 
reglementează relaţiile sociale!. Competența fiecărui organ al administraţiei 
publice este reglementată prin lege, având un caracter obligatoriu. În principiu, 
atribuţiile date în competenţa unui anumit organ al administraţiei publice nu pot fi 
transmise unui alt organ al administrației publice. De regulă, competenţa are un 
caracter permanent”. 


Competența autorităţilor administraţiei publice - determină totalitatea 
atribuţiilor autorităților administrației publice, ale unor compartimente din structura 
acestora sau ale unor persoane, precum şi limitele exercitării lor. Ea trebuie să fie 
concret determinată în conformitate cu legea. Principalele forme ale competenţei 
administrative sunt: 


a) Competența materială, care semnifică specificul atribuţiilor unei autorități 
administrative. După acest criteriu, deosebim: 


- autorități ale administraţiei publice cu competenţă generală (Guvernul, consiliile 
locale) — au atribuții în toate, sau în majoritatea, ramurilor şi domeniilor de 
activitate ale administraţiei; 


- autorităţi ale administraţiei publice cu competență specială (ministerele, 
serviciile descentralizate ale ministerelor) — au atribuţii în general într-o anumită 
ramură sau un anumit domeniu de activitate. 


1 S-a afirmat în doctrină că toate condiţiile de valabilitate a actelor administrative sunt în realitate „aspecte 
ale unei singure condiţii, care se exprimă în obligația ca aceste acte să fie emise cu respectarea dispozițiilor 
legale în vigoare”, în T. DRĂGANU, Actele de drept administrativ, p. 107. 

? A se vedea I. SANTAI, Drept administrativ şi ştiinţa administraţiei, vol. II, 2002, op.cit., p. 50 şi A. 
NEGOIŢĂ, op.cit., p. 44. 

a) Competența teritorială semnifică limitele spaţiale ale exercitării 
atribuţiilor prevăzute de lege pentru autoritățile publice. După acest 
criteriu deosebim: 


- autorităţi ale administraţiei publice centrale (Guvem, ministere) — îşi desfăşoară 
activitatea pe întreg teritoriul țării; 


- autorități ale administraţiei publice locale (consiliile locale, consiliile judeţene, 
primarul) — îşi desfăşoară activitatea în limitele unei unități 
administrativ-teritoriale. 


b) Competența personală, având două semnificații: 
- sfera atribuțiilor unei persoane care ocupă o anumită functie; 


- stabilirea competenţei unei autorități în funcție de calitatea specială a unei 
persoane (spre exemplu, calitatea de militar în termen a unei persoane, face ca, în 
conformitate cu prevederile Ordonanței Guvernului nr. 2/2001, agentul 
constatator să nu aplice sancţiunea administrativă. Agentul va întocmi 
procesul-verbal de constatare şi îl va trimite comandantului unității 
contravenientului, pentru a i se aplica măsuri disciplinare). 


c) Competența temporală determină limitele de timp între care o autoritate 
administrativă îşi desfăşoară activitatea. 


De regulă autoritățile administrației publice îşi desfăşoară activitatea 
permanent, deci, au o competență permanentă. În unele situații legea poate 
prevedea că activitatea anumitor organe administrative este limitată în timp. Spre 
exemplu, comisiile locale sau județene înființate pentru aplicarea Legii nr. 
18/1991, a Legii 112/1995, a Legii 10/2001, în scopul stabilirii drepturilor 
solicitate în temeiul acestor legi, sunt organe cu autoritate temporară, care 
îndeplinesc atribuții cu caracter provizoriu, activitatea lor fiind limitată în timp de 
lege sau de momentul în care şi-au realizat activitatea pentru care au fost înfiinţate. 


' Ordonanța Guvernului nr. 2/2001 privind regimul juridic al contravenţiilor, a fost publicată în Monitorul 
Oficial al României, partea I, nr. 410 din 25 iulie 2001. 

Autoritatea administrativă poate fi în situația de a fi obligată să emită actele 
date în competenţa sa, cu asigurarea continuității activităţii administrative, sau 
poate fi în situația în care are posibilitatea de a aprecia dacă se impune emiterea 
actului administrativ sau nu. 


Autoritatea administrativă nu are posibilitatea de a renunţa permanent sau pe 
termen limitat la competențele sale sau la exercitarea acestora, nici în tot nici în 
parte. 


În cazul în care nu există norme juridice exprese privitoare la autoritatea 
competentă să modifice sau să desființeze un act administrativ se aplică regula 
simetriei (sau a paralelismului) conform căreia autoritatea care a emis actul este 
competentă să-l modifice sau să-l desființeze. În cazul organelor administraţiei 
organizate ierarhic, competența de desființare poate aparține şi organului ierarhic 
superior celui care a emis actul. 


Competența poate fi exclusivă sau partajată între mai multe autorități 
publice. În acest din urmă caz, dacă partajarea este făcută între autorităţi publice 
aflate într-o structură ierarhizată, autoritățile aflate la nivel superior intervin numai 
dacă şi în măsura în care autorităţile de la nivelul cel mai apropiat de cetățean nu 
au capacitatea administrativă de a-şi îndeplini activitatea în condiţii de eficiență. 


Actul administrativ emis de un organ care nu avea competență în acest sens 
este ilegal, prin urmare, lovit de nulitate. Ilegalitatea datorată necompetenţei 
organului emitent nu poate fi acoperită prin confirmare. Organul competent are 
însă posibilitatea de a emite un act cu conţinut similar, care va produce însă efecte 
de la data emiterii sale!. 


Totuşi, un act emis de o autoritate administrativă necompetentă poate fi 
valabil, prin excepție, atunci când se poate aplica principiul securității juridice sau 
principiul aparenței în drept. Este cazul actelor produse în beneficiul unor 
persoane, cu aparența legalităţii, cel în beneficiul căruia a fost emis actul neavând 
cunoştinţă de ilegalitate. Astfel, există situații în care consecinţele nelegalității pe 
motiv de lipsă de competenţă în emiterea actului administrativ ar fi dezastruoase. 
Spre exemplu, dacă o autorizație de construcție ar fi emisă cu respectarea tuturor 
normelor, mai puţin competența datorită unor neregularități privind delegarea de 


" A se vedea în acest sens I. IOVĂNAȘ, op.cit., p. 232. 

atribuții, anularea ei după edificarea construcției ar fi lipsită de sens, întrucât 
ordinea de drept cu privire la regimul autorizării construcțiilor nu a fost încălcată. 


În situaţii excepţionale, pentru a nu se înregistra blocaje în activitatea 
administrației publice, în lege sunt prevăzute modalități care să asigure 
continuitatea activităţii de organizare a aplicării şi aplicare a legii prin delegarea de 
atribuţii şi înlocuirea unor funcţionari. 


Prin delegarea de atribuţii unii funcţionari publici de decizie pot încredința 
anumite atribuţii altor funcționari, de regulă aflaţi pe o poziţie ierarhic inferioară. 
Spre exemplu, primarul poate delega exercitarea unor atribuţii viceprimarului, 
secretarului localității sau altor funcționari. Delegarea de atribuţii poate avea un 
caracter permanent!. 


Prin delegarea de semnătură este delegată o singură atribuţie, aceea de a 
semna sau contrasemna un act administrativ. 


Înlocuirea unor funcţionari este o modalitate prevăzută pentru cazurile în 
care unii funcționari sunt în imposibilitate de a-şi exercita atribuţiile. În unele 
situaţii legea determină pe înlocuitorul de drept”, alteori, desemnarea înlocuitorului 
fiind la latitudinea funcţionarului de decizie. Înlocuirea unor funcţionari durează 
atâta timp cât motivul pentru care a operat nu a dispărut. 


Respectarea formei şi procedurii prevăzute de lege pentru emiterea actului 
administrativ 

De regulă, se apreciază că actul administrativ produce efecte juridice dacă 
îmbracă forma scrisă”. 


Rezultă că forma scrisă este o condiție de valabilitate a actului 
administrativ!, mai ales când legea prevede expres această cerință. 


! Uneori, delegarea este dată pentru o singură situaţie specială. Astfel, art 12 din Legea nr. 213/1998 
privind, prevede că în litigiile având ca obiect în dreptul de administrare, concesionare ori închiriere a unui 
bun sau serviciu public, statul este reprezentat de Ministerul Finanţelor , iar unitățile administrativ- 
teritoriale, de către consiliile judeţene sau locale care dau mandat scris, pentru fiecare caz în parte, 
preşedintelui consiliului judeţean, respectiv primarului. Acesta poate desemna un alt funcționar de stat, 
ori un avocat, care să-l reprezinte în fața instanţei (art. 12 din legea 213/1998). 


? Vezi art. 82 alin. 1 din Legea nr. 215/2001. 


3 A. IORGOVAN, Tratat de drept administrativ, vol. II, 2001, op.cit., p. 51. 

În elaborarea actelor administrative intervin diverse operaţiuni sau forme 
procedurale. Acestea au fost grupate în: 


- forme procedurale anterioare emiterii actului administrativ (propunerile, 
rapoartele, expertizele, anchetele, procesele-verbale, dările de seamă, sesizările); 


- forme procedurale concomitente emiterii actului administrativ (cvorumul, 
majoritatea cerută pentru adoptarea actului, semnarea şi contrasemnarea actului, 
după caz, motivarea actului); 


- forme procedurale posterioare emiterii actului administrativ (aprobarea (sau 
ratificarea), confirmarea, publicarea, comunicarea). 


Conformitatea actului administrativ cu Constituţia, legile și celelalte acte 
normative 

Actul administrativ trebuie să fie conform cu normele juridice ce emană din 
textul Constituţiei, legilor şi celorlalte acte normative. Pentru a stabili această 


! Există şi excepţii, spre exemplu O.G. nr. 2/2001, în art. 7 alin.1, prevede sancţiunea avertismentului care 
constă în atenţionarea verbală sau scrisă a contravenientului asupra pericolului social al faptei săvârşite, 
însoțită de recomandarea de a respecta dispozițiile legale. Această atenţionare are semnificația unei 
manifestări unilaterale de voinţă, fiind prin urmare un act administrativ. Vezi în acest sens şi A. 
IORGOVAN, Tratat de drept administrativ, vol. II, 2001, op.cit., p.51. S-a exprimat şi opinia, rămasă 
singulară, că actul administrativ poate fi scris, oral sau implicit (AL. NEGOIŢĂ, op.cit., 1981, p.251). 


Cerinţa „formei scrise” ar trebui interpretată în sens larg, înscris fiind, în accepțiunea dreptului 
civil, orice declarație făcută prin scriere de mână, dactilografiere, litografiere, imprimare pe hârtie sau pe 
orice alt material (G. BOROI, Drept civil. Partea Generală, Editura ALL BECK, Bucureşti, 1999, p. 95). 
Motivele pe care le invocă R. Ionescu pentru necesitatea formei scrise sunt: pentru a cunoaşte exact 
conţinutul actului, pentru ca actul să poată fi executat întocmai de toți cei care cad sub incidenţa efectelor 
sale, pentru a se putea dovedi în caz de litigiu existenţa şi efectele pe care actul trebuie să le producă, 
pentru a se putea stabili legalitatea lui şi pentru a putea fi sancționaţi cei care nu au respectat actul, pentru a 
se putea realiza efectul său educativ. 


S-a mai arătat în literatură, de către R.N. PETRESCU, că actele administrative trebuie diferențiate 
de înscrisurile constatatoare ale manifestărilor de voință producătoare de efecte juridice, încheierile de 
autentificare nefiind acte administrative pentru că declarația notarului nu adaugă efecte juridice noi 
raportului juridic născut prin voinţa liber declarată a părților, ci se mărgineşte să constate identitatea 
părților, consimțământul acestora şi precizarea datei când are loc operațiunea de constatare. Aceeaşi 
autoare arată că nici actele de stare civilă, sau alte acte doveditoare, emanând de la autorităţile 
administrației publice, nu pot fi considerate acte administrative, pentru că nu cuprind o manifestare de 
voință producătoare de efecte juridice ci doar constată existența unui fapt material juridic ori atestă o 
anumită calitate (de exemplu calitatea de salariat) sau o anumită situaţie, în op.cit., p. 264. 

conformitate trebuie avut în vedere faptul că actele normative au forță juridică 
diferită, în funcţie de categoria din care fac parte. 


Forţa juridică a actelor administrative normative este inferioară Constituţiei 
şi legilor, fiind, în principiu, determinată şi de locul pe care autoritatea emitentă îl 
ocupă în sistemul organelor administraţiei publice, precum şi de natura organului 
respectiv. În cadrul aceleiaşi autorităţi a administraţiei publice, actele 
administrative au forță juridică diferită, după cum sunt emise de plenul autorității 
sau de conducătorul acesteia. Spre exemplu, hotărârile Guvernului au forță juridică 
superioară deciziilor primului ministru, hotărârile consiliului judeţean au forță 
superioară actelor preşedintelui acestui consiliu. 


Conformitatea actelor administrative trebuie să se manifeste în raport cu 
ipoteza, dispoziția şi sancţiunea normelor juridice în baza cărora au fost emise. 


Conformitatea actului administrativ cu interesul urmărit de lege 

Actul administrativ trebuie să fie emis în vederea realizării interesului 
general, sau public, pe care îl are în vedere legea. În legătură cu acest aspect, se 
face referire la oportunitatea actului administrativ. 


Oportunitatea reprezintă o anumită libertate de care dispune administraţia 
publică în activitatea de organizare şi aplicare a executării legii, urmărindu-se 
asigurarea concordanței între normele juridice şi necesităţile în continuă 
transformare ale societății". 


Autorităţile administrației publice au posibilitatea de a alege între mai multe 
soluții posibile pentru executarea şi organizarea executării legii. Limitele acestui 
drept de apreciere sunt determinate prin actele normative care trebuiesc aplicate. 


Efectele juridice ale actelor administrative 


În general, actele administrative normative produc efecte juridice din 
momentul publicării lor, în timp ce actele administrative individuale produc efecte 
juridice din momentul comunicării lor. 


"R.N. PETRESCU, op.cit., p. 277. 

În unele cazuri, actele administrative încep să producă efecte juridice la o 
dată ulterioară publicării, respectiv comunicării lor. Acest lucru poate fi determinat 
fie de dispoziţii exprese ale legii", fie de voinţa organului emitent care, va specifica 
în cuprinsul actului momentul de la care intră în vigoare. 


Este de remarcat faptul că, pentru organul emitent, actul creează obligații din 
momentul adoptării lui, în sensul că trebuie să-l aducă la cunoştinţa celor interesați 
şi nu poate fi revocat decât în condiţiile legii”. 


Există şi situații care derogă de la regula generală, conform căreia actele 
administrative produc efecte pentru viitor. Intră în această categorie actele care au 
efecte retroactive datorită caracterului lor: actele administrative declarative, actele 
administrative cu caracter Jurisdicţional, actele administrative date în aplicarea unei 
hotărâri judecătoreşti. 


Prin actele administrative declarative se constată existenţa şi întinderea unor 
drepturi şi obligații ce au luat naştere anterior emiterii actului, ori inexistenta unor 
drepturi şi obligații. Intră în această categorie, spre exemplu, actele administrative 
de aprobare, confirmare sau anulare, respectiv revocare a altor acte administrative. 


Efecte retroactive produc şi actele administrative normative interpretative 
care emană de la acelaşi organ care a emis actul interpretat, ori de la o autoritate 
ierarhic superioară. Efectele se produc de la data aplicării actului interpretat. 


Actele administrative jurisdicționale au efect retroactiv deoarece recunosc 
părților situaţii juridice preexistente. 


Efectele juridice ale actelor administrative pot înceta fie ca urmare a unui act 
juridic emis în acest scop, fie ca urmare a producerii unor fapte materiale de care 


' Intră în această categorie actele normative prin care se stabilesc şi se sancţionează contravenţii, care în 
conformitate cu Ordonanţa Guvernului nr. 2/2001 privind regimul juridic al contravenţiilor, intră în 
vigoare în termen de 30 de zile de la data publicării sau, după caz, de la data aducerii la cunoştinţa publică, 
potrivit legii, afară de cazul în care în cuprinsul acestora se prevede un termen mai lung. 


2 A. IORGOVAN, Tratat de drept administrativ, vol.I, 2001, op.cit., p. 66-67. Pentru opinia conform 
căreia momentul adoptării trebuie considerat momentul producerii efectelor juridice, fără a face distincţie 
între organul emitent şi persoanele cărora actul li se adresează, vezi R. IONESCU, op cit. P. 254, M. 
ANGHENE, Elemente de drept administrativ, Editura ştiinţifică, Bucureşti, 1958, p. 162. 

legea leagă încetarea efectelor actelor administrative, fie ca urmare a unei hotărâri 
judecătoreşti. 


Modalităţile concrete prin care încetează efectele actelor administrative ca 
urmare a intervenirii unui act juridic în acest scop sunt anularea, revocarea şi 
abrogarea. O încetare temporară a efectelor actelor administrative are loc prin 
suspendare. 


Anularea actelor administrative. Problema inexistenţei actelor administrative 


Teoria tripartită distinge între acte administrative lovite de nulitate absolută, 
acte administrative lovite de nulitate relativă şi acte administrative inexistente!. 


Actele administrative lovite de nulitate relativă şi cele lovite de nulitate 
absolută se bucură de prezumția de legalitate şi sunt obligatorii pentru subiectele 
vizate prin ele până în momentul în care aceste nulități sunt declarate, respectiv 
constatate de organul competent”. Actele administrative lovite de nulitate absolută 
se caracterizează prin faptul că viciul de ilegalitate, deşi în principiu nu poate fi 
acoperit prin confirmare, nu este de natură să înlăture prezumția de legalitate de 
care ele se bucură”. 


Actul administrativ inexistent este lipsit de elementele esenţiale privitoare la 
natura şi obiectul său, elemente fără de care el nu poate fi conceput. Se încadrează 
în această categorie, spre exemplu actul administrativ emis de un organ vădit 
necompetent ori de o persoană care nu are calitatea de funcționar public. 


Inexistenţa actelor administrative nu are nevoie să fie constatată pentru a 
lipsi actul respectiv de efecte juridice. Prezumția de legalitate nu operează în cazul 
acestor acte, încălcarea legii este atât de evidentă încât oricine o poate sesiza. Acest 
lucru înseamnă că nimeni nu poate fi obligat să se supună dispoziţiilor cuprinse 
într-un astfel de act. 


1 T. DRĂGANU, Nulitățile actelor administrative individuale, „Studia Napocensia”, Editura Academiei, 
Bucureşti, 1974, p. 57 şi urm, I. IOVĂNAŞ, op.cit., p. 216 şi urm. 


? A se vedea T. DRĂGANU, Nulitățile actelor administrative individuale, p. 59. O opinie contrară este 
exprimată de G. TARHON, în Consideraţii în legătură cu teoria nulității actelor juridice în dreptul 
administrativ, „Justiția nouă”, nr. 6/1966, p. 25. 


3? T. DRĂGANU, Nulitățile actelor administrative individuale, p. 63. 

Teoria tripartită este susținută în prezent şi prin texte de lege care fac referire 
expresă la sancţiunea inexistenţei actului administrativ, art. 100 alin.1! şi art. 108 
alin. 4° din Constituţie. 


Utilitatea practică a categoriei actelor administrative inexistente este 
apreciată şi în raport cu prevederile Legii nr. 554/2004. Chiar dacă o serie de acte 
administrative sunt exceptate de la controlul legalității exercitat de instanțele 
judecătoreşti, nimic nu opreşte instanța să constate inexistenţa unor asemenea acte 
cu prilejul soluționării unei excepţii de ilegalitate”. 


Limitele până la care operează prezumția de legalitate, chiar dacă actul 
administrativ este nul, şi de la care această prezumție nu mai fiinţează, actul fiind 
inexistent, nu pot fi stabilite în mod abstract, ci concret, de la caz la caz, în funcție 
de situaţia de fapt“. 


Cu privire la viciile care atrag fie nulitatea absolută fie nulitatea relativă a 
actelor administrative, s-au exprimat mai multe opinii. Astfel, într-o opinie se 
consideră că în cazul în care viciul de ilegalitate este consecinţa nerespectării unei 
forme procedurale de elaborare a actului administrativ stabilită în scopul asigurării 
legalității şi oportunității actului, sau rezultă din nerespectarea unei condiții de 
fond, sancţiunea este nulitatea actului”. O opinie similară arată că, de regulă, 
nerespectarea condițiilor de fond privind conţinutul actului va atrage nulitatea 
absolută a actului administrativ, în timp ce nerespectarea unor condiţii de formă, va 
determina nulitatea relativă”. 


Într-o altă opinie, nulitatea absolută intervine atunci când este încălcată o 
condiție de legalitate de mare importanţă, ce se stabileşte în concret în funcție de 


' Conform acestui articol, nepublicarea în Monitorul Oficial atrage inexistența decretului emis de 
Preşedintele României. 


? La fel, nepublicarea în Monitorul Oficial atrage inexistenta hotărârii sau ordonanţei adoptate de Guvern. 
3 A. IORGOVAN, Tratat de drept administrativ, vol.II, 2001, op.cit., p. 76 şi autorii acolo citați. 


* A. IORGOVAN, Legalitatea actelor administrative, Editura Politică, Bucureşti, 1985, p. 69. Vezi şi I. 
IOVĂNAŞ, op.cit., p. 262. 


Ibidem, p. 55-56. 


ê R.N. PETRESCU, op.cit., p.282. 

dispoziţiile normelor juridice care conturează regimul juridic al actului 
administrativ în discuţie, iar nulitatea relativă intervine pentru nerespectarea unei 
condiţii de legalitate de mai mică importanţă”. 


Această opinie pleacă de la constatarea că, în anumite acte normative se fac 
referiri exprese cu privire la sancţiunea aplicabilă în cazul existenţei unor vicii de 
ilegalitate. Astfel, în Legea nr. 32/1968”, privind stabilirea şi sancţionarea 
contravenţiilor, se prevedea, în art. 17, care sunt menţiunile care trebuie efectuate 
de agentul constatator cu ocazia încheierii procesului-verbal de constatare a 
contravenţiei, arătându-se că numai în cazul lipsei unora dintre acestea (numele şi 
prenumele contravenientului, fapta săvârşită, data comiterii faptei, semnătura 
agentului constatator) sancţiunea este nulitatea procesului verbal, nulitate ce poate 
fi constatată şi din oficiu. Nerespectarea de către agentul-constatator a celorlalte 
condiţii procedurale solicitate de lege nu atrage nulitatea absolută, existând 
posibilitatea acoperirii (confirmării) acestor vicii de organul competent a soluţiona 
plângerea făcută împotriva respectivului proces-verbal. Astfel de prevederi se 
regăsesc şi în O.G. nr. 2/2001, unde în art. 16 se arată menţiunile pe care 
procesul-verbal le va cuprinde în mod „obligatoriu” iar în art. 17 se precizează 
lipsa căror menţiuni atrage nulitatea procesulu-verbal, putând fi constatată şi din 
oficiu. Este de presupus că lipsa celorlalte mențiuni atrage nulitatea relativă. 


In doctrină s-a subliniat că în lipsa unor dispoziții cu caracter de principiu, o 
distincție între nulitate şi anulabilitate nu se poate face decât în situația existenţei 
unor dispoziții exprese ale legii. 


S-a mai subliniat că, spre deosebire de dreptul civil, când nulitatea este 
hotărâtă de autoritățile administraţiei publice, indiferent că actul administrativ 
ocroteşte un interes general sau unul personal, aceste organe pot să anuleze actul ca 
ilegal din oficiu şi pentru motive de nulitate relativă”. În cazul în care însă instanța 
judecătorească verifică legalitatea actului, numai partea vătămată poate invoca 
nulitatea relativă. 


1 A. IORGOVAN, Tratat de drept administrativ, vol.II, 2001, op.cit., p. 75. 
” Această lege a fost abrogată prin art. 51 din O.G. nr. 2/2001. 


3 I IOVĂNAȘ, op.cit., p. 259. 

Tot prin comparaţie cu dreptul civil, este de reținut că în dreptul 
administrativ, uneori, pot fi confirmate şi nulități absolute, nu numai nulități 
relative!. În dreptul administrativ nu există deosebire între nulitatea absolută şi 
nulitatea relativă din punct de vedere al termenului în care poate fi introdusă 
acţiunea în justiţie”. Totodată, în dreptul administrativ nulitatea nu intervine 
întotdeauna pentru motive  concomitente cu  emiterea/încheierea actului 
administrativ, ci şi pentru motive anterioare sau posterioare momentului 
emiterii/încheierii actului. 


Putem concluziona că în dreptul administrativ: 


- nulitatea absolută este numită expres de lege direct (se menţionează că 
încălcarea unei dispoziții se sancţionează cu nulitatea absolută a actului 
administrativ) sau indirect (se menționează că sancţiunea este nulitatea care 
poate fi constatată şi din oficiu de instanța de judecată); 


- nulitatea absolută poate fi constatată şi din oficiu de instanţa de judecată în 
timp ce nulitatea relativă va fi analizată de instanţă numai la cererea celui 
vătămat; 


- termenul în care poate fi desfiinţat actul este acelaşi în cazul motivului de 
nulitate absolută şi în cazul motivului de nulitate relativă”. 


Competența anulării actelor administrative 

Literatura juridică anterioară anului 1989, bazându-se pe realitatea juridică 
existentă, considera că anularea” putea fi pronunţată de organele puterii de stat, de 
organele administrației de stat, de organele judecătoreşti şi, în anumite situații, de 
organele procuraturii. Inexistenţa actelor administrative era pronunțată de aceleaşi 
organe şi putea fi constatată de orice subiect vizat prin actul administrativ 
respectiv. 


! T. DRĂGANU, Actele de drept administrativ, p. 160; I. IOVĂNAŞ, op.cit., p. 260. 
? Conform art. 11 din Legea nr. 554/2004. 


* În sprijinul acestor concluzii vine şi motivarea Deciziei nr. XXI1/2001 a Înaltei curți de Casaţie şi 
Justiţie pronunţată în recurs în interesul legii. 


* În sens larg, indiferent că este vorba de nulitate relativă sau nulitate absolută. 

În contextul legislativ creat de noul sistem constituţional, de raporturile 
actuale dintre puterile statului, competenţa de a nula un act administrativ aparţine: 


- organelor administrative ierarhic superioare, în baza raportului de 
subordonare administrativă; 


- instanţelor judecătoreşti, în baza art. 21 şi 52 din Constituţie; 
- autorităților administrative competente potrivit legii. 


Pentru fiecare autoritate competentă, procedura anulării actului administrativ 
este prevăzută distinct“. 


Organul ierarhic superior va respecta regulile procedurale de fond şi de 
formă specifice propriei sale competenţe. 


Instanţele judecătoreşti de contencios administrativ vor urma fie procedura 
stabilită prin Legea Contenciosului administrativ, nr. 554/2004, fie cea stabilită 
prin legi speciale pentru aceste instanţe (de exemplu Legea nr. 215/2001 în cazul 
anulării anumitor acte ale autorităților administrației publice locale). Instanţele de 
drept comun vor urma procedura stabilită prin Codul de procedură civilă şi 
eventual, prevederile unor acte normative speciale. 


Efectele anulării actelor administrative 

Anularea unui act administrativ din motive de ilegalitate, produce, de regulă, 
efecte retroactive, din momentul emiterii actului respectiv. Aşa cum s-a arătat însă 
în literatura de specialitate, numai efectele juridice ale actului sunt paralizate prin 
anulare, în timp ce consecințele lui de fapt sunt o realitate care s-a produs în trecut 
şi care nu poate fi ignorată”. Aşa se explică faptul că, în dreptul muncii, ca şi în 
practica judecătorească, există dreptul la retribuţie, la vechime în muncă, etc. al 
persoanei care a ocupat un post în baza unei diplome ilegale”. 


1 Pentru o prezentare detaliată, vezi A. IORGOVAN, Tratat de drept administrativ, vol. II, 2001, op.cit., p. 
77-78. 


? T. DRĂGANU, Actele de drept administrativ, p. 247. 


3 A se vedea S. GHIMPU, Dreptul muncii, Editura Didactică şi Pedagogică, Bucureşti, 1985, p. 123. 

Dacă actul administrativ este anulat pentru că este inoportun, efectele 
se see E PR ; e 1 
juridice ale anulării se vor produce numai pentru viitor . 


Revocarea actelor administrative. Noţiunea de revocare a actului administrativ. 
Modificarea actului administrativ 


Revocarea este o modalitate specifică de încetare a efectelor unui act 
administrativ prin desființarea lui de către organul administrativ care a emis sau a 
adoptat actul. Operaţiunea a fost numită şi retractare (termen care s-a impus în 
legislaţie) sau retragere. 


Majoritatea opiniilor sunt de acord că, în dreptul administrativ, revocarea 
este un caz particular al nulității. 


Deşi nu este consacrată expres de vreun text de lege, revocarea s-a impus ca 
un principiu al regimului juridic al actelor administrative, determinat de specificul 
activității de organizare şi aplicare în concret a prevederilor legii prin intermediul 
actelor administrative, care au un caracter unilateral. 


Pe de altă parte, dacă puterea judecătorească poate „corija” actele 
administrative, cu atât mai mult acest drept trebuie să aparțină administrației. De 
vreme ce, în general, cel vătămat de actul administrativ, înainte de a se adresa 
instanței de judecată, trebuie să urmeze procedura prealabilă, adresându-se în 
primul rând organului emitent sau autorității ierarhic superioare, rezultă că aceste 
autorități au posibilitatea, în principiu, de a reveni asupra actului care a produs 
vătămarea. 


Motivele care duc la revocarea actului administrativ sunt, ca şi în cazul 
nulității, ilegalitatea sau inoportunitatea. 


Din moment ce administraţia trebuie să respecte legea şi să organizeze 
aplicarea ei, ea nu poate lăsa ca un act administrativ emis cu încălcarea legii să 
producă efecte juridice. Din acest motiv, atât organul administrativ emitent, cât şi 
autoritatea administrativă superioară au dreptul de a desființa actul administrativ 
ilegal. 


t A se vedea T. DRĂGANU, Actele de drept administrativ, p. 248. 

Actul de revocare trebuie să aibă forță juridică cel puţin egală cu actul 
revocat şi elaborat cu respectarea condiţiilor şi procedurii prevăzute în acest sens 
de lege, care pot fi altele decât cele prevăzute pentru emiterea actului administrativ 
revocat. Dacă legea nu cere condiţii speciale pentru revocarea actului, aceasta 
poate fi făcută prin elaborarea unui act cu un conţinut contrar. 


Aceleaşi observaţii pot fi făcute în legătură cu reglementarea revocării 
actelor administrative prin proiectul Codului de procedură administrativă, în sensul 
că nu ar trebui restrânsă posibilitatea de revocare doar la actele administrative 
ilegale ci şi la cele inoportune. Aceasta cu atât mai mult cu cât în proiect se arată că 
revocarea poate interveni pentru motive anterioare, concomitente sau ulterioare 
emiterii/încheierii actului administrativ. Dacă admitem că actul administrativ poate 
fi revocat doar pentru că este ilegal, a admite un motiv de revocare ulterior 
emiterii/încheierii actului însemană a încălca principiul tempus regit actum şi 
principiul neretroactivității legii. De asemenea, nu ar trebui impus un termen de 
prescripţie în care autoritatea emitentă poate revoca actul. 


În principiu, actele administrative pot fi revocate în totalitate, sau pot fi 
modificate. 


Organul administrativ care este competent să revoce propriul act este 
competent să îl şi modifice. 


Actele administrative individuale care sunt de competenţa exclusivă a unui 
organ administrativ, nu pot fi modificate de o autoritate administrativă ierarhic 
superioară. Ele pot fi anulate de autoritatea supraordonată, urmând ca, eventual, un 
nou act, cu un conținut modificat faţă de cel revocat, să fie emis de organul 
administrativ competent. 


Aceleaşi observații sunt valabile nu numai în cazul revocării actelor pentru 
motive de legalitate, dar şi de oportunitate. Există însă posibilitatea ca, organul 
superior să oblige organul inferior să examineze o anumită situație, în scopul de a 
lua măsuri, lăsând la latitudinea organului inferior aprecierea de a modifica 
eventual, pentru motive de inoportunitate, actul administrativ emis de acesta din 
urmă, în baza unei competenţe exclusive. Dacă organul superior ar modifica el 
însuşi, ori ar obliga organul inferior să modifice actul administrativ pentru motive 
de inoportunitate, s-ar produce o încălcare a legii, prin nerespectarea competenţei şi 
ar fi nesocotit principiul independenţei operative. 

În situaţia în care, reexaminând actul în baza obligaţiei fixate de organul 
ierarhic superior, organul inferior îl modifică, luând o altă măsură decât cea care i-a 
fost indicată, actul modificat va fi deplin valabil, în măsura în care este conform cu 
normele juridice în vigoare. 


Efectele revocării actului administrativ 
Fiind o modalitate a anulării, revocarea produce acelaşi efect: încetarea 
raporturilor juridice care luaseră naştere prin actul revocat. 


S-a apreciat că momentul de la care încetează efectele juridice ale actului 
revocat este diferit, în funcție de motivul revocării. Dacă actul administrativ a fost 
revocat pentru motivul ilegalităţi, revocarea produce efecte retroactive. În cazul 
revocării pentru motivul inoportunităţii, efectele se produc numai pentru viitor. 


Într-o altă opinie s-a precizat că momentul încetării efectelor actului revocat 
diferă după cum motivul revocării este anterior, concomitent sau posterior emiterii 
actului administrativ”. În primele două ipoteze, revocarea va produce efecte 
retroactive, în timp ce în ultimul caz, efectele revocării se vor produce numai 
pentru viitor. 


Excepţii de la principiul revocabilităţii actelor administrative 
Actele administrative normative sunt întotdeauna revocabile, în acest 
domeniu neexistând nici o excepție. 


În ce priveşte actele administrative individuale, excepţiile de la principiul 
revocabilităţii actelor administrative sunt fie prevăzute expres de lege, fie urmare a 
naturii drepturilor şi obligaţiilor care decurg din actul administrativ. 


Majoritatea autorilor sunt de acord că, pe lângă actele administrative 
declarate irevocabile de o dispoziție expresă a legii, sunt exceptate de la principiul 
revocabilității următoarele categorii de acte administrative: 


a) actele administrative jurisdicționale; 


b) actele administrative în baza cărora au luat naştere raporturi juridice civile; 


! R.N. PETRESCU, op.cit., p. 288-289. 


2 A. IORGOVAN, Tratat de drept administrativ, vol. II, 2001, op.cit., p. 82. 

c) actele administrative care au dat naştere la drepturi subiective a căror stabilitate 
este stabilită prin lege; 


d) actele administrative care au fost executate material. 


Sunt considerate revocabile actele administrative care în mod obişnuit sunt 
irevocabile, dacă au fost obținute de persoane prin manevre dolosive sau 
frauduloase, chiar dacă ar fi incidentă vreo excepție de la principiul revocabilităţii 
actelor administrative. Dacă s-ar recunoaşte stabilitate unor astfel de acte, ar 
însemna legalizarea unei situaţii contrare legii, ceea ce nu este admisibil. 


În situaţia în care culpa aparţine exclusiv organului administraţiei publice, 
s-a susţinut că revocarea nu mai poate avea loc, sau dacă totuşi ar avea loc, ea nu 
poate fi imputată titularului şi beneficiarului actului juridic, acesta neputând fi 
obligat să suporte consecinţele prejudiciabile ale revocării”. 


Abrogarea actelor administrative 


Efectele actelor administrative normative pot înceta prin abrogare, pentru 
viitor, prin emiterea unui alt act administrativ cu un conținut diferit sau prin efectul 
legii. Ca şi în cazul legilor, abrogarea poate fi explicită sau tacită (implicită). Actul 
administrativ normativ poate fi abrogat în tot sau în parte, în cel din urmă caz fiind 
practic vorba de o modificare a actului. 


Suspendarea actelor administrative 


Suspendarea actelor administrative este o modalitate de încetare temporară a 
efectelor actului administrativ. Apare logic faptul că, pentru a exista o încetare 
temporară a efectelor, trebuie ca actul administrativ să fi început să producă efecte 
juridice”. Actele administrative pot fi suspendate: 


"1. SANTAI, Drept administrativ şi ştiinţa administraţiei, vol. II, 2002, op.cit., p. 120. 


? Observaţia este făcută faţă de existenţa opiniei conform căreia suspendarea actului administrativ „în sens 
larg” cuprinde şi ipoteza intrării în vigoare a actului administrativ ulterior momentului emiterii sale (a se 
vede în acest sens R. IONESCU, Drept administrativ. Editura Didactică şi Pedagogică, Bucureşti, 1970, p. 
266-267). Ne alăturăm acelor autori care au subliniat că această ipoteză nu poate fi primită. A se vedea 
R.N. PETRESCU, op.cit., p. 294-295. 

- când există dubii asupra legalității sau oportunității” lor; 


- cu titlu de sancțiune prevăzută de lege, aplicabilă persoanelor care au săvârşit 
anumite fapte materiale”, sau care nu respectă obligaţiile ce le revin printr-un act 
administrativ emis la cerere. 


Suspendarea poate interveni: 
- de drept, în baza unei dispoziţii exprese a legii; 


- în baza unui act al organului ierarhic superior sau al autorităţii competente 
potrivit legii; 


- în baza unui act al organului emitent; 
A A Ati E Sa g .4 
- în baza unei hotărâri a instanţei judecătoreşti '. 


Pe perioada suspendării, organul care a dispus această măsură verifică dacă 
sunt îndeplinite condiţiile de legalitate (sau oportunitate) ale actului suspendat. În 
urma acestei verificări, se va dispune repunerea în vigoare a actului suspendat dacă 
se constată că el este legal. Dacă se constată că actul administrativ suspendat este 
ilegal, el va fi anulat sau revocat. 


Sunt competente să suspende actele administrative organul emitent şi 
organul ierarhic superior. Din moment ce aceste organe sunt competente să revoce 
respectiv să anuleze pentru motive de legalitate sau oportunitate actul 


1 Spre exemplu, o autorizaţie de demolare poate fi suspendată până când locatarul se mută într-o altă 
locuinţă. 


2; ` A ; A k ; st fe r z 

Spre exemplu, neprezentarea, din motive imputabile pensionarului, la revizuirea medicală atrage 
suspendarea plății pensiei începând cu luna următoare celei în care era prevăzută revizuirea medicală, 
conform dispoziţiilor art. 62 alin. 4 din legea nr. 19/2000 în forma inițială. 


* Spre exemplu, art. 123 alin.5 din Constituţie, în care se prevede suspendarea actelor administrative care 
au fost atacate în contencios administrativ pe motiv de ilegalitate de către prefect. 


* Astfel, instanța judecătorească, în temeiul art. 14 din Legea nr. 554/2004 poate lua măsura suspendării 
actului juridic dedus judecății „în cazuri bine justificate şi pentru a se preveni producerea unei pagube 
iminente”. 

administrativ, trebuie să li se recunoască şi competenţa suspendării actului, după 
sie SR A ; ; . 1 
principiul conform căruia cine poate mult poate şi mai puţin . 


Instanţele judecătoreşti pot suspenda executarea actelor administrative 
numai în situațiile în care legea prevede expres acest lucru. Legea nr. 554/2004, 
prevede în art. 14 şi art. 15 posibilitatea ca instanța să dispună suspendarea actului 
administrativ atacat în cazuri bine justificate şi pentru prevenirea unei pagube 
iminente, o data cu sesizarea, în condiţiile art. 7, a autorităţii publice care a emis 
actul, respectiv odată cu introducerea acţiunii la instanţa de judecată. 


Încetarea suspendării actului administrativ poate fi dispusă în următoarele 
situaţii: actul administrativ este desființat de organul competent, ca urmare a 
constatării ilegalităţi sau inoportunităţii; suspendarea încetează în urma emiterii 
actului de desființare (revocare, anulare); actul administrativ este repus în 
vigoare ca urmare a constatării că el este legal şi oportun; suspendarea încetează ca 
efect al unui act administrativ emis în acest scop; s-a admis acţiunea în contencios 
administrativ promovată pentru anularea actului administrativ a cărui suspendare a 
fost dispusă de instanţă în temeiul art. 14 alin. 1 sau art. 15 alin. 1 din Legea nr. 
554/2004; suspendarea încetează prin anularea actului administrativ de către 
instanța de judecată prin hotărâre irevocabilă; a fost respinsă acţiunea în contencios 
administrativ promovată pentru anularea actului administrativ a cărui suspendare a 
fost dispusă de instanță în temeiul art. 14 sau art. 15 din Legea nr. 554/2004; 
suspendarea încetează prin soluționarea definitivă sau irevocabilă a litigiului, după 
Caz. 


Încetarea suspendării efectelor actului administrativ se produce de plin drept 
în următoarele cazuri: a) suspendarea a intervenit ca urmare a existenței unor dubii 
privind oportunitatea actului administrativ şi motivele care au ridicat semne de 
întrebare asupra oportunității au dispărut; b) a rămas definitivă hotărârea instanței 
într-un litigiu pe parcursul căruia a operat suspendarea de drept a actului 
administrativ dedus judecății; c) după ce instanţa a dispus suspendarea efectelor 


1 Teza este susținută de mulţi autori, a se vedea M. ANGHENE, Elemente de drept administrativ, Editura 
Ştiinţifică Bucureşti, 1958, p.181, T. DRĂGANU, Actele de drept administrativ, p. 283 şi urm., |. 
IOVĂNAȘ, op.cit., p. 251, R.N. PETRESCU, op.cit., p.296. în sens contrar, anume că organele 
competente să revoce actele administrative sunt competente să le şi suspende numai când legea prevede 
acest lucru, a se vedea R. IONESCU, op.cit., p. 269 şi A. IORGOVAN, Tratat de drept administrativ, vol. 
II, 2001, op.cit., nota 4 de la p. 92. 

actului administrativ în temeiul art. 14 alin. 1 din Legea nr. 554/2004, petentul nu a 
introdus în instanță acţiunea pentru anularea actului administrativ în termen de 60 
de zile. 


Încetarea efectelor juridice ale actelor administrative prin fapte materiale, 
conform legii 


În general, prin intervenţia anumitor fapte materiale, pot fi stinse numai 
efectele actelor administrative individuale, nu şi ale celor normative. Actele 
administrative normative sunt aplicabile unui număr nedeterminat de persoane şi 
intervenția unui anumit fapt material nu va putea produce efecte asupra tuturor 
aplicațiilor actului respectiv. Fac excepție actele administrative normative 
temporare. Acestea încetează prin efectul unui fapt material: împlinirea 
termenului pentru care au fost emise. 


Contractele administrative 


Contractele administrative sunt una din categoriile de acte juridice prin care 
administraţia publică îşi desfăşoară activitatea. 


In doctrina actuală, faţă de legislația existentă, teoria contractelor 
administrative a revenit în actualitate. S-au reținut următoarele trăsături specifice 
ale acestor contracte": 


a) reprezintă un acord de voinţă între o autoritate a administraţiei publice 
sau alt subiect de drept autorizat de aceasta şi un particular; 


b) are un caracter oneros, presupunând efectuarea de lucrări ori prestarea de 
servicii de către particular, în schimbul unei remuneraţii; 


C) are ca scop funcționarea unui serviciu public a cărui organizare reprezintă 
o obligație a autorităţii administraţiei publice contractante, sau punerea în valoare a 
unui bun public; 


1 A. IORGOVAN, Tratat de drept administrativ, vol.II, 2001, op.cit., p. 115. 

d) părțile trebuie să accepte unele clauze de natură reglementară stabilite 
prin lege, sau de Guvern în baza legii; 


e) când interesul public o cere, sau când particularul nu şi-a îndeplinit 
obligaţiile contractuale, ori când obligația apare prea oneroasă pentru particular, 
autoritatea administraţiei publice poate modifica sau rezilia unilateral contractul, 
fără a recurge la justiție; 


f) contractul este guvemat de principiul echilibrului financiar, conform 
căruia particularul are dreptul la despăgubiri în cazul în care modificarea sau 
rezilierea unilaterală a contractului nu îi este imputabilă; 


g) autoritatea administrației publice, sau cel autorizat, nu poate ceda 
interesele, drepturile sau obligațiile sale decât altei autorități a administraţiei 
publice, în condiţiile legii, iar particularul le poate ceda altei persoane numai cu 
aprobarea administraţiei publice; 


h) părțile înţeleg să se supună unui regim de drept public, inclusiv privind 
soluționarea litigiilor, fie prin clauză expresă, fie prin acceptarea clauzelor 
prestabilite. 


În legislaţia actuală, se recunoaşte existența categoriei contractelor 
administrative. Astfel, în art. 8 alin. 2 din Legea nr. 554/2004 a contenciosului 
administrativ, se arată că instanţa de contencios administrativ este competentă să 
soluţioneze litigiile care apar în fazele premergătoare încheierii unui contract 
administrativ, precum şi orice litigii legate de aplicarea şi executarea contractului 
administrativ. Legea nu defineşte noţiunea de contract administrativ, mulțumindu- 
se să arte în art. 2 alin.1 lit. c) că sunt asimilate actelor administrative, în sensul 
acestei legi, şi contractele încheiate de autorităţile publice care au ca obiect: 
punerea în valoare a bunurilor proprietate publică; executarea lucrărilor de interes 
public; prestarea serviciilor publice; achizițiile publice. 


Controlul activităţii administraţiei publice 


Controlul administrativ 

Desfăşurarea activităţii administraţiei publice este supusă principiului 
legalității. Pentru asigurarea respectării acestui principiu este necesară existența 
unor forme de control în cadrul organelor administrative înseşi. 

Controlul înfăptuit de administraţia publică în conformitate cu legea asupra 
propriei sale activități, reprezintă controlul administrativ. 

Ca principiu constituțional, există un drept de control al Guvernului asupra 
celorlalte autorități ale administraţiei publice. Guvernul exercită conducerea 
generală a administrației publice, el numeşte prefectul, care veghează la 
respectarea legalității de către organele administraţiei publice locale. Sunt 
exceptate de la controlul Guvemului structurile statale pentru care în Constituţie 
este prevăzut controlul parlamentar special sau controlul Preşedintelui României. 

Controlul administrativ se poate exercita, în principiu, în două forme: 
control administrativ intern şi control administrativ extern. 


Controlul administrativ intern 

Această formă a controlului administrativ se exercită de funcționarii 
superiori asupra celor inferiori aparținând aceleiaşi autorități administrative, ori 
de subdiviziunile cu o poziție supraordonată, ale organului administrativ, față de 
subdiviziunile subordonate lor”. 

Controlul intern general are ca obiect verificarea legalității, inclusiv pe 
considerente de oportunitate, a întregii activități desfăşurate; a modului de 
utilizare a mijloacelor materiale şi financiare de care dispune subiectul controlat; 
a respectării competenţei legale; a soluționării în termen a petiţiilor cetăţenilor. 

Controlul intern se poate realiza din oficiu sau la cererea ori sesizarea unei 
persoane fizice sau juridice. 

Plângerea adresată de un particular autorității administrative de la care 
emană un act administrativ, prin care se solicită revocarea, modificarea sau 
revenirea asupra respectivului act, poartă numele de recurs grațios. 

Temeiul recursului grațios îl constituie dreptul autorității administrative de 
a reveni şi retracta actele administrative dacă acestea au fost date cu încălcarea 
dispoziţiilor legale, ori în contra intereselor sociale. 


1 A. IORGOVAN, Tratat de drept administrativ, vol.I, 2001, op.cit., p. 455. A se vedea şi R. IONESCU, 
Drept administrativ, op.cit., p.331, M.T. OROVEANU, Tratat de drept administrativ, Bucureşti, 1994, p. 
142. 

Ca urmare a exercitării controlului intern, se poate dispune revocarea, 
modificarea ori suspendarea actului administrativ controlat. De asemenea, se 
poate dispune refacerea unor operaţiuni administrative, reorganizarea 
compartimentelor sau modificarea sarcinilor. Cu privire la funcționarii controlaţi 
se pot aplica sancțiuni disciplinare, administrative sau materiale, pot fi stabilite 
delegări de atribuții sau anulări ale unor asemenea delegări, precum şi alte măsuri 
pentru rezolvarea problemelor constatate prin control. 

Controlul administrativ extern 

Acest control se exercită de organe administrative din afara organelor 
controlate. Este vorba deci, nu de un control în interiorul unei autorități a 
administraţiei publice, ci de un control exercitat de o autoritate asupra alteia. 

Controlul administrativ extern poate îmbrăca, la rândul lui, mai multe 
forme. 

Controlul administrativ ierarhic se efectuează în baza unui raport de 
subordonare, de către autoritățile administrative ierarhic superioare asupra celor 
inferioare. Acest control poate fi efectuat ori de câte ori este nevoie, din oficiu sau 
la cererea unui particular. 

Organele ierarhic superioare au nu numai dreptul, dar şi obligația de a 
controla activitatea organelor subordonate lor, acest lucru fiind o garanție a 
respectării legalității în administraţia de stat. 

Plângerea unei persoane fizice sau juridice, în care se solicită anularea 
actului emis de autoritatea inferioară subordonată, act care îi vatămă drepturile 
sau interesele, sau se solicită ca autoritatea superioară să determine autoritatea 
ierarhic inferioară să-şi modifice actul, ori să îndeplinească o anumită prestație, 
poartă numele de recurs ierarhic. 

Controlul administrativ ierarhic are în vedere atât legalitatea cât şi 
oportunitatea actelor şi măsurilor administrative ale autorităţii controlate. 

În urma exercitării controlului ierarhic, organul care a efectuat controlul 
poate anula un act al organului controlat, iar, în cazurile în care legea prevede 
această posibilitate, îl poate suspenda. Organul superior care a efectuat controlul 
nu se poate însă substitui organului inferior controlat pentru a modifica un act al 
acestuia din urmă ori a emite un act în locul său. 

Tutela administrativă este forma de control exercitată de anumite organe 
ale administrației publice centrale asupra autorităților administrative 
descentralizate, în cazurile prevăzute expres de lege. 

Este vorba despre un control exercitat, de regulă, de Guvern şi Ministerul 
de Interne, respectiv, de reprezentanţii locali ai organelor centrale, asupra 
autorităţii administraţiei locale autonome. 

S-a evidenţiat că în structura noastră administrativă, autorităţilor publice 
centrale le revine sarcina de a asigura realizarea omogenă a administraţiei locale, 
cu respectarea însă a specificului şi autonomiei locale. Acest obiectiv poate fi 
îndeplinit numai prin exercitarea controlului numit „tutelă administrativă”, în care 
organul de control are prerogative mai restrânse decât în situația controlului 
administrativ ierarhic”. 

Controlul administrativ extern specializat, sau, pe scurt, controlul 
specializat, se exercită de autorități ale administraţiei publice, instituţii publice şi 
organe special constituite prin lege, care au atribuţii de control. 

Sunt astfel de autorităţi”: 

- inspecțiile şi inspectoratele de stat (de exemplu Inspecţiile teritoriale 
de stat pentru protecţia muncii, Inspecţia de stat a pădurilor etc.); 

- autorități ale administraţiei publice cu caracter jurisdicțional; 

- organe special constituite pentru control (Curtea de Conturi“, Garda 
Financiară”). 


1 A se vedea A. IORGOVAN, Tratat de drept administrativ, vol.II, 2001, op.cit., p. 447, nota de subsol 3. 


? R.N. PETRESCU, op.cit., p. 315. A se vedea şi A. IORGOVAN, Tratat de drept administrativ, vol.Il, 
2001, op.cit., p. 447, nota de subsol 3, unde, este evidenţiat faptul că, începând din 1982, actele autorităților 
locale devin executorii numai după îndeplinirea obligaţiei de a fi transmise prefectului. Depăşirea soluției 
după care autoritatea statală putea dispune şi anularea actului autorității locale, care, eventual, se putea 
adresa judecătorului administrativ, reprezintă o schimbare esențială în regimul controlului de tutelă 
administrativă. Fondul controlului exercitat de prefect a rămas însă acelaşi. Acest control se referă exclusiv 
la elementele de legalitate, nu şi la cele de oportunitate. 


? A se vedea R.N. PETRESCU, op.cit., p. 317. Există şi opinia că toate organele cu atribuţii de control 
administrativ extern specializat pot fi denumite generic, într-un sens foarte larg, „inspecții de stat”, în 
particular aceste organe având denumiri diverse, cum sunt „departament, direcție, gardă, corp, inspecţie, 
inspectorat, serviciu, oficiu etc.”; a se vedea în acest sens A. IORGOVAN, Tratat de drept administrativ, 
vol.II, 2001, op.cit., p. 460-461. 


* Curtea de Conturi exercită controlul asupra modului de formare de administrare şi întrebuințare a 
resurselor financiare ale statului şi ale sectorului public. (art. 140 din Constituţia României) şi art. 1 alin.] 
din Legea nr. 94/1992 privind Organizarea şi funcţionarea Curţii de Conturi, publicată în Monitorul Oficial 
al României, Partea I, nr. 224 din 9 septembrie 1992. 


5 Garda Financiară este un corp de control financiar, militar, neîncazarmat, care funcționează în cadrul 
Ministerului Finanţelor, care exercită controlul operativ şi inopinat în legătură cu aplicarea şi executarea 

Prin organele de control specializat, ministerele şi alte organe centrale ale 
administraţiei publice de specialitate exercită controlul de specialitate în domeniile 
în care funcționează. 

Obiectivul controlului specializat este examinarea legalității, sub toate 
aspectele, inclusiv al oportunității, a actelor administrative, precum şi a faptelor 
materiale şi juridice şi operaţiunilor materiale tehnice ale organului controlat. 

Organele de control specializat pot aplica sancţiunile prevăzute de lege 
pentru încălcarea legii ori pot da îndrumări obligatorii organelor controlate, 
inclusiv cu privire la restabilirea legalităţii actelor administrative emise. 

Datorită faptului că între organul de control şi cel controlat nu există 
raporturi de subordonare ierarhică, ca urmare a controlului, nu pot fi anulate actele 
administrative considerate ilegale, decât în cazurile expres prevăzute de lege. 
Organul de control specializat poate însă sesiza organul administrativ de ramură 
competent să anuleze actul ilegal, acesta din urmă putând aplica măsura anulării 
actului considerat ilegal. Această măsură poate fi dispusă şi cu titlu de sancțiune 
pentru nerespectarea indicațiilor organelor specializate de control. 

Controlul specializat poate fi exercitat din oficiu sau în urma sesizării unor 
persoane juridice de drept public sau privat sau persoane fizice. În cazul în care 
controlul se efectuează ca urmare a unei sesizări, el nu va avea caracterul unui 
recurs ierarhic, decât în cazul în care este controlată o structură ierarhic inferioară 
organului de control specializat care a fost sesizat. 

Anumite organe administrative au fixată prin lege şi competenţa de a 
soluţiona anumite litigii în legătură cu actele administrative. Se spune că ele au o 
competență jurisdicțională. 

Competența jurisdicțională este limitată prin prevederile exprese ale actelor 
normative. 

În rezolvarea litigiilor, este aplicată o procedură contradictorie, soluţia fiind 
dată pe baza susținerilor în contradictoriu ale părților, şi este emis un act 
administrativ-jurisdicțional. Un astfel de act se caracterizează prin următoarele: 1) 
este un act administrativ tipic, fiind emis numai de organe ale administrației de 
stat; 2) are un caracter de excepție, intervenind numai în situații expres prevăzute 


legilor fiscale şi reglementărilor vamale, urmărind împiedicarea oricărei sustrageri sau eschivări de la plata 
impozitelor şi taxelor; respectarea normelor de comerț, urmărind să împiedice activitatea de contrabandă şi 
orice procedee interzise de lege (Legea nr. 30/1991, publicată în Monitorul Oficial al României, Partea I, 
nr. 64 din 27 martie 1991). 

de lege; 3) este emis în soluționarea unor litigii care privesc activitatea 
administraţiei active; 4) este emis după o procedură specială, bazată pe principiul 
contradictorialității;, 5) are o stabilitate mai mare decât alte acte administrative, 
fiind irevocabil; 6) poate fi atacat în contencios administrativ!. 


1 A se vedea în acest sens A. IORGOVAN, Tratat de drept administrativ, vol.II, 2001, op.cit., p. 468-469. 

CAPITOLUL 6 


RĂSPUNDEREA ÎN DREPTUL ADMINISTRATIV 


În actuala reglementare legislativă, se poate vorbi de trei mari categorii de 
ilicit administrativ: ilicitul administrativ propriu-zis, ilicitul contravenţional şi 
ilicitul cauzator de prejudicii materiale şi morale. 


Corespunzător acestora, există două forme de răspundere caracterizate 
prin sancțiuni represive - răspunderea administrativă în sens restrâns şi 
răspunderea contravențională precum şi o formă de răspundere caracterizată 
prin acțiuni reparatorii — răspunderea organelor administraţiei publice pentru 
pagubele pricinuite prin actele lor ilegale sau, răspunderea 
administrativ-patrimonială. 


Prin răspundere administrativă în sens restrâns înţelegem situaţia 
juridică ce constă în complexul de drepturi şi obligații conexe, conţinut al 
raporturilor juridice sancționatorii, stabilite, de regulă, între un organ al 
administraţiei publice sau, după caz, un funcționar public şi autorul unei abateri 
administrative (organ de stat, funcționar public, structură nestatală, persoană 
fizică) ce nu constituie contravenţie. 


Suntem tot în situația răspunderii administrative în cazul unor încălcări 
ale normelor de drept penal, care prin pericolul lor social concret redus justifică 
aplicarea sancţiunilor de natură administrativă, prevăzute de codul penal. 


Când în raportul juridic sancționator subiectul activ şi subiectul pasiv sunt 
din sfera autorităților publice, funcționarilor publici, demnitarilor, după caz, 
suntem în cazul răspunderii administrativ-disciplinare ori răspunderii 
disciplinare, care îşi are fundamentul obiectiv în încălcarea de către un subiect 
de drept a unei discipline administrative, în general a disciplinei de stat, 
respectiv a disciplinei în aparatul administrativ al comunităţii locale”. 


1 A. IORGOVAN, Tratat de drept administrativ, vol. II, 2001, op.cit., p. 360-361 

Denumirea sancţiunilor administrativ-disciplinare este diversă, putând fi 
amenda, mustrare, avertisment, reducerea salariului, retrogradarea în funcţie, 
destituirea din funcţie, încetarea mandatului, etc. 


Răspunderea administrativ-disciplinară este distinctă de răspunderea ce 
decurge din încheierea unui contract de muncă, chiar dacă unele sancţiuni au 
aceeaşi denumire şi în dreptul muncii. 


În doctrină sancţiunea este definită ca o consecință a încălcării unei 
norme de conduită prescrisă ori sancţionată de stat. Toate măsurile luate în cazul 
încălcării normei, indiferent că au un caracter punitiv, preventiv sau reparator 
poartă denumirea generică de „sancțiuni”. 


Importanţa caracterului măsurii, în cazul răspunderii administrative, are 
legătură cu vinovăția şi caracterul personal al răspunderii. Sancțiunile punitive 
(cum este spre exemplu amenda) sunt aplicate doar în cazul conduitei ilicite 
săvârşite cu vinovăţie (intenție sau culpă) şi trebuie considerate ca având un 
caracter personal, astfel încât ele nu pot fi transmise după modelul obligaţiilor 
civile. Sancţiunile cu caracter reparator (plata sumei datorate şi a penalităţilor, 
readucerea terenului la starea inițială etc.) se aplică de asemenea în cazul 
săvârşirii unei încălcări a normelor cu vinovăţie, însă sunt transmisibile după 
modelul obligaţiilor civile dacă este vorba de repararea unui prejudiciu. 
Sancţiunile cu caracter preventiv (obligarea la tratament medical, aplicarea 
sigiliilor vamale etc.) au de regulă un caracter obiectiv, astfel încât pot fi 
aplicate în lipsa oricărei culpe şi nu pot fi transmise altor persoane de vreme ce 
scopul lor este acela de a opri persoana căreia i s-a aplicat sancţiunea de la 
exercitarea unei anumite conduite periculoasă pentru alții. 


Sancţiunile administrative, altele decât cele contravenţionale, trebuie să 
respecte principiul legalității, principiu fundamental al întregii activități a 
administraţiei publice. Sancțiunile, încălcările normelor pentru care acestea se 
aplică, autoritatea competentă de a aplica sancţiunea precum şi procedura de 
aplicare a sancțiunii şi posibilităţile de contestare a sancțiunii aplicate trebuie să 
fie menționate expres în actele normative. 


Exemple de sancțiuni administrative sunt amenzile administrative, 
penalitățile sau majorările, retragerea unui avantaj obținut ilegal sau a unui 

avantaj obținut fără a fi fost îndeplinite anumite cerințe, oprirea fabricației 
anumitor produse, indisponibilizarea unor vehicule etc. 


Sancţiunea administrativă se aplică printr-un act administrativ emis cu 
respectarea tuturor condițiilor privind legalitatea, competenţa, procedura, forma. 
Procedura de contestare în instanță a actelor administrative sancționatorii este 
cea descrisă de Legea nr. 554/2004, a contenciosului administrativ, dacă în acte 
normative speciale nu este specificată expres o altă procedură. 


Răspunderea contravenţională 


La origine, ilicitul contravenţional este de natură penală. El a fost astfel 
calificat de Codul penal francez de la 1810. Potrivit împărțirii ilicitului pe care 
acest cod o făcea, în crime, delicte şi contravenţii, contravenţiile erau 
infracțiunile cu gradul de pericol social cel mai redus. Acest sistem a fost 
preluat în Codul penal român adoptat în 1865 şi menţinut în legislația penală din 
țara noastră până în anul 1954. Prin Decretul 184/1954 au fost abrogate 
dispoziţiile din Codul penal sau legi speciale ce stabileau şi sancționau 
contravenţii. Decretul a stabilit că aceste abateri sunt administrative şi 
menţinând denumirea de contravenţii a prevăzut ca sancțiuni pentru săvârşirea 
lor amenda şi avertismentul. Prin Legea nr. 32/1968 privind stabilirea şi 
sancţionarea contravenţiilor s-a reglementat inițial cadrul juridic general în 
domeniul răspunderii contravenţionale”. Această lege a fost ulterior abrogată 
prin Ordonanţa Guvernului nr. 2/2001 privind regimul juridic al 
contravenţiilor”. Potrivit acestei ordonanţe, contravenţia a fost definită ca „fapta 
săvârşită cu vinovăţie, stabilită şi sancționată ca atare prin lege, prin hotărâre a 
Guvernului ori prin hotărâre a consiliului local al comunei, oraşului, 
municipiului sau al sectorului municipiului Bucureşti, a consiliului judeţean ori 
a Consiliului General al Municipiului Bucureşti”. 


1 V. NETILA, I. DEMETER, V. BARA, Legislaţie contravențională comentată şi adnotată, Editura 
Decalog, Satu Mare, 1997, p. 5. 


? Ordonanţa Guvernului nr. 2/2001 a fost publicată în Monitorul Oficial al României, partea I, nr. 410 din 
25 iulie 2001. 

Originea penală a acestei forme de răspundere se oglindeşte în 
caracteristicile sancţiunilor contravenţionale principale. Ele sunt sancţiuni cu 
caracter represiv-intimidant, şi sunt aplicate de stat, prin organele abilitate de 
lege. Aceste sancțiuni au şi caracterul de legalitate, deoarece sunt aplicabile 
numai pentru săvârşirea unor fapte prevăzute expres de legea contravențională. 
În materie contravenţională se aplică principiul lex mitior (al legii mai 
favorabile) în sensul că norma juridică nu retroactivează, cu excepția celei mai 
favorabile, ca şi în dreptul penal. 


Există însă şi elemente prin care sancțiunile contravenţionale se 
deosebesc de cele penale. În ce priveşte subiectele răspunderii contravenţionale, 
subiectul activ este de regulă, o autoritate a administrației publice centrale sau 
locale. În opinia unor autori subiect activ poate fi şi o autoritate nestatală, dacă 
este implicată în realizarea unui serviciu public!. Răspunderea contravenţională 
se antrenează în prezenţa culpei, nefiind necesară intenția dacă nu există 
prevederi contrarii. 


Ca trăsături ce caracterizează contravenția menționăm următoarele: 


1. Contravenţia este o faptă săvârşită cu vinovăţie. Rezultă că răspunderea 
contravenţională este o răspundere bazată pe culpă, neputând fi vorba despre o 
răspundere obiectivă. 


2. Contravenţia este o faptă cu pericol social mai redus decăt infracțiunea. 
Chiar dacă definiția nu mai arată explicit această caracteristică, din modalitatea 
de reglementare rezultă că legiuitorul a urmărit să delimiteze ilicitul 
contravențional atât de ilicitul penal cât şi de alte forme ale ilicitului care atrag 
sancţiuni de aceeaşi natură, represiv-intimidante. Se poate observa că legiuitorul 
a urmărit să evidențieze că sub aspectul periculozității sociale, al atitudinii 
subiective a făptuitorului, contravenția este situată imediat după infracțiune şi 
înaintea altor abateri administrative ori a abaterilor disciplinare. 


Din art. 13 alin. 3 al OG nr. 2/2001 rezultă că o faptă nu poate fi în 
acelaşi timp contravenţie şi infracțiune. Se poate întâmpla însă ca unele din 
acțiunile unei activități să constituie contravenţii iar altele infracțiuni, în funcție 
de valoarea ocrotită şi raportul dintre acţiune şi această valoare. 


1 A. IORGOVAN, Tratat de drept administrativ, vol. II, 2001, op.cit., p. 236. 

În ce priveşte posibilitatea cumulării răspunderii contravenţionale cu 
răspunderea disciplinară, s-a arătat că OG nr. 2/2001 nu consacră expres 
principiul non bis în idem între contravențional şi disciplinar, dar că, actuala 
reglementare se distanțează de concepţia posibilităţii cumulării celor două forme 
de răspundere, stabilind, cu valoare de principiu că „legea contravenţională 
apără valorile sociale generale”. Astfel, încălcarea unor reguli care vizează 
desfăşurarea activităţii unei persoane juridice (de exemplu societate comercială 
sau instituţie publică) nu poate avea caracter contravenţional. 


3. Fapta este sancționată prin legi şi alte acte normative. Articolele 2-4 din OG 
nr. 2/2001 consacră principiile legalităţii incriminării şi legalităţii pedepsei care 
caracterizează dreptul penal: nullum crimen sine lege şi nulla poena sine lege. 


Actele normative prin care se stabilesc şi se sancţionează contravenţii 
intră în vigoare cel mai devreme în termen de 30 de zile de la publicare, pentru 
cazuri urgente putându-se fixa şi un termen mai Scurt, dar nu mai puțin de 10 
zile. În cazul hotărârilor consiliilor locale şi judeţene trebuie respectate şi 
prevederile Legii nr. 215/2001, în sensul că acestea devin obligatorii de la data 
aducerii la cunoştinţa publică. Aducerea la cunoştinţa publică se face în termen 
de 5 zile de la data comunicării oficiale către prefect. Publicitatea se realizează 
prin afişare sau orice altă formă de publicitate. 


Subiectele răspunderii contravenţionale 


Subiectul pasiv al răspunderii contravenţionale, adică cel asupra căruia se 
aplică sancţiunea juridică de către subiectul activ, poate fi persoana fizică, după 
împlinirea vârstei de 14 ani. Pentru minorii are au împlinit 14 ani minimul şi 
maximul amenzii stabilite în actul normativ pentru fapta săvârşită se reduc la 
jumătate. Minorul care nu a împlinit 16 ani nu poate fi sancționat cu închisoare 
contravențională sau cu obligarea la prestarea unei activități în folosul 
comunității. 


' Ibidem, p. 388. 

Persoana juridică răspunde contravenţional în cazurile şi condiţiile 
prevăzute de actele normative prin care se stabilesc şi se sancţionează 
contravenţii. 


În mod corect s-a observat că, atunci când nu există prevederi exprese, pentru 
aceeaşi faptă nu poate fi sancționată şi persoana juridică şi organul ei de 
conducere (director, administrator etc.)'. Considerăm că din moment ce organul 
de conducere este cel prin care persoana juridică îşi exprimă voinţa, practic este 
vorba de un singur autor al faptei. 


Subiectul activ al răspunderii contravenţionale este de regulă o autoritate 
a administraţiei publice centrale sau locale. În condiţiile legii, subiect activ 
poate fi şi o persoană juridică de drept privat, dacă este implicată în realizarea 
unui serviciu public. 


OG nr. 2/2001 precizează că pot fi agenți constatatori primarii, ofițerii şi 
subofiţerii din cadrul Ministerului de Interne, special abilitaţi, persoanele 
împuternicite în acest scop de miniştri şi de alți conducători ai autorităților 
publice centrale, de prefecţi, preşedinţi ai consiliilor judeţene, primari, precum 
şi de alte persoane prevăzute în legi speciale. 


Cauzele care înlătură caracterul contravenţional al faptei 

Sediul materiei îl constituie art. 11 alin 1 din OG nr. 2/2001. Legiuitorul 
are în vedere situaţii legate fie de aspectele materiale ale faptei fie de aspecte 
subiective în care se apreciază ca nu există pericolul social şi ca urmare fapta nu 
constituie contraventie. 


Sunt astfel de situaţii legitima apărare, starea de necesitate, constrângerea 
fizică sau morală, cazul fortuit, iresponsabilitatea, beţia involuntară completă, 
eroarea de fapt, infirmitatea dacă are legătură cu fapta săvârşită. 


Ordonanţa nr. 2/2001 privind regimul juridic al contravenţiilor nu 
defineşte aceste situații, urmând a se aprecia că sunt aplicabile definițiile date de 
legea penală. 


Competența constatării şi reţinerii cauzelor care înlătură caracterul 
contravențional al faptei revine numai instanţei de judecată. 


' Ibidem, p. 397. 

Cauzele care înlătură răspunderea contravenţională 
Cauzele care înlătură răspunderea contravențională sunt minoritatea şi 
prescripția. 


Astfel, în art. 11 alin.2 se precizează că minorul sub 14 ani nu răspunde 
contravențional. 


In ce priveşte prescripția, art. 13 alin. 1 prevede că aplicarea sancțiunii amenzii 
contravenţionale se prescrie în termen de 6 luni de la săvârşirea faptei. 


Referirea se face exclusiv la sancţiunea amenzii deoarece ea este 
întotdeauna alternativă cu cea a obligării la desfăşurarea unei activităţi în folosul 
comunității şi în afară de acestea două mai există ca sancţiune principală doar 
sancţiunea avertismentului. Sancţiunile complementare pot fi aplicate doar pe 
lângă o sancțiune principală. 


În cazul contravenţiilor continue termenul prevăzut la alin. (1) curge de 
la data constatării faptei. 


Executarea sancțiunii amenzii contravenţionale se prescrie în termen de 5 
ani de la data aplicării, conform dispoziţiilor art. 121 al codului de procedură 
fiscală’. 


In cazul în care procesul-verbal de constatare a contravenției nu a fost 
comunicat contravenientului în termen de o lună de la data aplicării sancțiunii 
amenzii contravenţionale, executarea sancțiunii se prescrie. 


În cazul sancţiunii prestării unei activități în folosul comunității, aceasta 
se prescrie în termen de 2 ani de la data rămânerii irevocabile a hotărârii 
judecătoreşti prin care s-a aplicat sancţiunea, conform art. 21! alin. 1 al 
Ordonanţei Guvernului nr. 55/2002 privind regimul juridic al sancţiunilor 
prestării unei activităţi în folosul comunităţii. 


Sancţiunile contravenţionale 
Ordonanţa nr. 2/2001 reglementează sancțiuni principale şi sancțiuni 
complementare. 


i Ordonanța Guvernului nr. 92/2003, publicată în Monitorul Oficial al României, Partea I, nr. 941 din 
29 decembrie 2003, ultima republicare fiind în Monitorul Oficial al României, Partea I, nr. 513 din 
31 iulie 2007. 

Sunt reglementate 3 sancțiuni contravenţionale principale: 

- avertismentul; 

- amenda contravenţională; 

- obligarea contravenientului la prestarea unei activităţi în folosul comunității. 
Sancţiunile complementare sunt: 

- confiscarea bunurilor destinate, folosite sau rezultate din contravenţii; 


- suspendarea sau anularea, după caz, a avizului, acordului sau autorizaţiei de 
exercitare a unei activităţi; 


- închiderea unității; 
- blocarea contului bancar; 
- suspendarea activităţii agentului economic; 


- retragerea licenţei sau avizului pentru anumite operaţiuni ori pentru activități 
de comerţ exterior, temporar sau definitiv; 


- desființarea lucrărilor şi aducerea terenului în starea inițială. 


Alte sancțiuni principale sau complementare pot fi stabilite prin legi 
speciale. Astfel, spre exemplu, prin Legea nr. 504/2002 a audiovizualului s-a 
reglementat sancţiunea contravenţională principală a somaţiei publice pentru 
intrarea în legalitate (art. 90 alin. 3) iar în Hotărârea de Guvern nr. 251/1999 
prin care se reglementează jocurile de noroc este prevăzută ca sancțiune 
contravenţională principală anularea autorizaţiei (art. 81 alin. 2). 


Sancţiunea stabilită trebuie să fie proporțională cu gradul de pericol social 
al faptei, ținându-se seama de împrejurările în care a fost săvârşită fapta, de 
modul şi mijloacele de săvârşire a acesteia, de scopul urmărit, de urmarea 
produsă precum şi de circumstanțele personale ale contravenientului (art. 21 
alin. 3 din OG nr. 2/2001). 


Pentru o contravenţie poate fi aplicată o singură sancțiune principală şi 
una sau mai multe sancţiuni complementare. 


Procedura contravenţională potrivit OG nr. 2/2001 

În procedura contravenţională se pot distinge patru posibile faze: 


1. 
2; 


constatarea contravenției; 

aplicarea sancțiunii; 

exercitarea căilor de atac; 

executarea sancţiunilor contravenţionale. 


Contravenţia se constată printr-un proces-verbal încheiat de persoanele 


anume prevăzute în actul normativ prin care se stabileşte şi sancţionează 
contravenția, denumite, în mod generic, agenți constatatori. 


Când o persoană săvârşeşte mai multe contravenţii care sunt constatate în 
acelaşi timp de acelaşi agent constatator, se va încheia un singur proces-verbal. 


Procesul-verbal de constatare a contravenţiei va cuprinde obligatoriu: 


data şi locul unde s-a încheiat; 


numele, prenumele şi calitatea celui care îl încheie şi instituţia din care 
acesta face parte; 


datele personale din actul de identitate, inclusiv codul numeric personal, 
ocupaţia şi locul de muncă ale contravenientului; 


descrierea faptei care constituie contravenție, cu indicarea datei, orei şi 
locului în care a fost săvârşită, precum şi arătarea tuturor împrejurărilor 
ce pot servi la aprecierea gravităţii acesteia; 


indicarea societăţii de asigurări, în situaţia în care fapta a avut ca urmare 
producerea unui accident de circulaţie; 


posibilitatea achitării în termen de 48 de ore a jumătate din minimul 
amenzii prevăzute de actul normativ, dacă acesta prevede o asemenea 
posibilitate; 


termenul de exercitare a căilor de atac şi organul la care se depune 
plângerea. 

In situația în care contravenientul este minor, procesul-verbal va cuprinde şi 
numele, prenumele şi domiciliul părinților sau ale altor reprezentanți ori 
ocrotitori legali ai acestuia. 


În cazul în care contravenientul este persoană juridică, procesul-verbal va 
face mențiune despre denumire, sediu, numărul de înmatriculare la Registrul 
Comerţului şi codul fiscal al acesteia precum şi despre datele de identificare ale 
persoanei care o reprezintă. 


La cererea contravenientului, agentul constatator are obligaţia de a consemna 
în procesul-verbal la rubrica „alte mențiuni” obiecțiunile sale cu privire la 
conținutul acestuia, precum şi mijloacele de probă de care contravenientul 
înțelege să se servească în cauză. Agentul-constatator are obligaţia de a aduce la 
cunoştinţa  contravenientului, în momentul încheierii procesului-verbal, 
posibilitatea de a face obiecțiuni. 


Lipsa mențiunilor privind numele, prenumele şi calitatea agentului 
constatator, numele şi prenumele contravenientului, iar în cazul persoanei 
juridice lipsa denumirii şi a sediului acesteia, a faptei săvârşite şi a datei 
comiterii acesteia sau a semnăturii agentului constatator atrage nulitatea 
procesului-verbal (art. 17 din OG nr. 2/2001). Este vorba de o nulitate absolută 
întrucât se menţionează expres că ea poate fi constatată şi din oficiu şi în dreptul 
administrativ doar nulitatea absolută se constată şi din oficiu de instanţa de 
judecată. 


Neconsemnarea obiecțiunilor contravenientului atrage nulitatea procesului- 
verbal, potrivit art. 16 alin. 7 din OG nr. 2/2001. Este vorba însă de o nulitate 
relativă, aşa cum s-a stabilit prin decizia nr. XXII/2007 pronunţată de Înalta 
Curte de Casaţie şi Justiţie în soluționarea unui recurs în interesul legii. 


Contravenientul este obligat să prezinte agentului constatator, la cerere, 
actul de identitate ori documentele în baza cărora se fac menţiunile prevăzute de 
lege. În caz de refuz, pentru legitimarea contravenientului agentul constatator 
poate apela la ofițeri şi subofiţeri de poliție, jandarmi sau gardieni publici. 


Procesul-verbal se semnează pe fiecare pagină de agentul constatator şi 
de contravenient. 

În cazul în care contravenientul nu se află de faţă, refuză sau nu poate să 
semneze, agentul constatator va face menţiune despre aceste împrejurări, care 
trebuie să fie confirmate de cel puţin un martor. În acest caz procesul-verbal va 
cuprinde şi datele personale din actul de identitate al martorului şi semnătura 
acestuia. Nu poate avea calitatea de martor un alt agent constatator. În lipsa unui 
martor agentul constatator va preciza motivele care au condus la încheierea 
procesului-verbal în acest mod. 


Din economia OG nr. 2/2001 rezultă că procesul-verbal de contravenţie 
se bucură de prezumția de adevăr, rămânând în sarcina contravenientului să 
răstoarne această prezumție. Prezumția de adevăr a procesului-verbal este 
echivalentă cu o prezumție de vinovăţie a contravenientului. Se creează astfel o 
situație mai grea făptuitorului decât în dreptul penal, unde făptuitorul 
beneficiază de prezumția de nevinovăție. În alte state europene actul 
administrativ sancționator se emite în condițiile existenței unor probe care să 
susțină corectitudinea acestuia (spre exemplu, fotografii în cazul depăşirii 
limitei de viteză, a parcării nelegale sau, în cazuri mai complexe, expertize, 
audierea unor marturi etc.). Din acest motiv, Curtea Europeană a Drepturilor 
Omului a sancționat Statul Român, arătând în decizia pronunţată în cauza 
Anghel contra României (2007) că, având în vedere originea penală a 
contravenţiei, trebuie respectat principiul prezumţiei de nevinovăție care trebuie 
să primeze în faţa prezumţiei de legalitate a procesului-verbal, în lipsa unei 
reglementări adecvate a procedurii investigative. 


Aplicarea sancţiunii contravenţionale 

Sancţiunea este aplicată de agentul constatator, prin procesul-verbal de 
constatare, dacă în actul normativ de stabilire şi sanctionare a contravenţiei nu 
se prevede altfel. 


Dacă agentul constatator nu este competent să aplice şi sancţiunea, 
procesul-verbal se va trimite de îndată organului sau persoanei competente să 
aplice sancţiunea, aceasta fiind aplicată prin rezoluţie scrisă pe procesul-verbal 
(art. 21 alin. 2). 


În cazul în care prin săvârşirea contravenţiei s-a produs şi o pagubă şi 
există tarif de evaluare a acesteia, odată cu sancţiunea contravenţională se 
stabileşte şi despăgubirea. Stabilirea în acest mod a despăgubirii se face cu 
acordul persoanei vătămate, care va fi consemnat în procesul-verbal. Dacă nu 

există tarif, persoana vătămată îşi va putea valorifica pretenţiile potrivit legii 
civile. 


Atunci când este cazul, organul competent să aplice sancţiunea dispune şi 
sancţiunea complementară a confiscării. 


Potrivit art. 10 din OG nr. 2/2001, dacă aceeaşi persoana a săvârşit mai 
multe contravenţii sancţiunea se aplica pentru fiecare contravenție. Când 
contravenţiile au fost constatate prin acelaşi proces-verbal, sancțiunile 
contravenţionale se cumulează fără a putea depăşi dublul maximului amenzii 
prevăzut pentru contravenția cea mai grava sau, după caz, maximul general 
stabilit în prezenta ordonanță pentru prestarea unei activități în folosul 
comunităţii. Prin comparație cu dispozițiile codului penal, dispozițiile art. 10 in 
OG nr. 2/2001 sunt discriminatorii. Astfel, în dreptul penal, în cazul unor 
infracţiuni concurente, pedepsele se cumulează fără să o poată depăşi pe cea mai 
grea. În schimb, în materie contravenţională, în cazul în care contravențiile 
„concurente” au fost constatate prin acelaşi proces-verbal, suma sancţiunilor 
este limitată, dar dacă nu, atunci nu există nici o limită. 


Căile de atac împotriva actelor de sancţionare a contravenţiilor 

Calea specifică de atac împotriva procesului-verbal de constatare a 
contravenției şi aplicare a sancţiunii este plângerea. Termenul în care trebuie 
depusă plângerea este de 15 zile şi curge de la data înmânării sau comunicării 
procesului-verbal. 


În afară de contravenient, poate face plângere partea vătămată, numai în ce 
priveşte despăgubirea pe bază de tarif şi persoana căreia îi aparțin bunurile 
confiscate, dacă este alta decât contravenientul, în ce priveşte măsura 
confiscării. 


Plângerea suspendă de drept executarea până la soluționarea ei prin 
hotărâre irevocabilă. Plângerea persoanei vătămate sau a proprietarului 
bunurilor confiscate suspendă executarea numai în ce priveşte despăgubirea, 
respectiv măsura confiscării.Conform dispozițiilor art. 32 alin. 1, plângerea, 
împreună cu procesul-verbal, se depune la organul din care face parte organul 
constatator. Acesta este obligat să primească plângerea şi să înmâneze 
depunătorului o dovadă a înregistrării, urmând a o trimite de îndată judecătoriei 
în a cărei circumscripție a fost săvârşită contravenția, spre competentă 

soluționare. Aceste dispoziţii au fost declarate neconstituționale prin Decizia nr. 
953/19 decembrie 2006 a Curţii Constituţionale. Ca urmare, au devenit 
aplicabile dispozițiile codului de procedură civilă, plângerea trebuind 
înregistrată la instanţa competentă să o judece. Judecătoria va fixa pentru 
judecata cauzei un termen ce nu va depăşi 30 de zile şi va dispune citarea 
contravenientului sau a persoanei care a făcut plângerea, a organului care a 
aplicat sancţiunea, a martorilor indicaţi în procesul-verbal sau în plângere, a 
oricăror altor persoane în măsură să contribuie la rezolvarea temeinică a cauzei, 
societatea de asigurări menționată în procesul-verbal în cazul unui accident de 
circulaţie. Împotriva hotărârii judecătoriei poate fi exercitată calea de atac a 
recursului în termen de 15 zile de la comunicare. Motivarea în scris a recursului 
nu este obligatorie, motivele de recurs putând fi susținute şi oral în fața instanţei 
de recurs (art. 34 alin. 2 din OG nr. 2/2001). Competența de judecare a 
recursului aparţine tribunalului, secția de contencios administrativ. Se remarcă 
existența unei competențe mixte, civilă pentru fondul cauzei şi de contencios 
administrativ pentru recurs, presupunând şi proceduri diferite, specifice. Este o 
situație nejustificată, cu atât mai mult cu cât procesul-verbal de contravenţie 
este un act administrativ iar o altă competenţă pentru verificarea legalității unui 
asemenea act poate fi stabilită doar prin lege organică, această condiţie nefiind 
îndeplinită de OG nr. 2/2001. Plângerea împotriva procesului-verbal ca şi 
recursul împotriva hotărârii judecătoriei, precum şi orice alte cereri incidente 
sunt scutite de taxa de timbru. În materia contravenţiilor pot fi exercitate căile 
extraordinare de atac. În ce priveşte sancţiunea contestată, soluționând 
plângerea, instanţa poate anula procesul-verbal, poate înlătura sancțiunile 
complementare, poate înlocui sancţiunea principală sau complementară cu una 
mai uşoară sau poate reduce cuantumul sancțiunii (spre exemplu valoarea 
amenzii sau durata suspendării activităţii contravenientului). 


Executarea sancţiunilor contravenţionale 
Avertismentul se socoteşte executat în momentul comunicării sale, oral 
sau în scris. 


In cazul în care sancţiunea amenzii contravenţionale nu este executată 
benevol, punerea în executare se face de către organul din care face parte 
agentul constatator, ori de câte ori nu se exercită calea de atac împotriva 


procesului-verbal de constatare a contravenției, în termenul prevăzut de lege. În 

celelalte cazuri, punerea în executare se face de către instanța de judecată. În 
vederea executării amenzii, organele de executare vor comunica din oficiu 
organelor de specialitate în materie financiară de la domiciliul (sediul) 
contravenientului, procesul verbal sau dispozitivul hotărârii judecătoreşti de 
soluționare a plângerii. 


Executarea se face în condițiile prevăzute de dispozițiile legale privind 
executarea silită a creanţelor bugetare, iar împotriva actelor de executare se 
poate face contestaţie la executare în condițiile legii. 

CAPITOLUL 7 
CONTENCIOSUL ADMINISTRATIV 


Teoria statului de drept postulează mai întâi supunerea administrației față de 
drept: executivul trebuie să asculte de normele ce constituie fundamentul, cadrul şi 
limitele acţiunii sale. Această supunere este garantată prin existenţa unui control 
jurisdicţional exercitat, fie de către judecătorul obişnuit, fie de tribunale speciale!. 

În dreptul administrativ, a început să fie utilizat termenul de „contencios 
administrativ” pentru a delimita căile de atac jurisdicționale împotriva actelor şi 
operațiunilor administrative de recursurile administrative obişnuite’. 


Noţiunea de contencios administrativ în doctrina noastră 


În sens larg, se înţelege prin contencios administrativ totalitatea litigiilor de 
competenţa instanțelor judecătoreşti, dintre un organ al administrației publice, 
respectiv un funcţionar public sau, după caz, o structură autorizată să presteze un 
serviciu public, pe de o parte, şi alt subiect de drept, pe de altă parte, în care 
organul public sau funcţionarul public apare ca purtător al autorității publice. În 
sens restrâns noțiunea evocă totalitatea litigiilor de competenţa secțiilor de 
contencios administrativ”. Accepţiunea restrânsă a noţiunii are un sens organic, 
care se referă la natura organelor de jurisdicție competente să soluţioneze litigiile 
juridice, şi un sens material care evidențiază natura litigiilor juridice pe care le 
cuprinde acest contencios şi regimul juridic aplicabil în rezolvarea lor. 


Caracteristicile reglementării contenciosului administrativ prin Legea nr. 
554/2004 


t P, MICULESCU, Statul de drept, Editura Lumina Lex, Bucureşti, 1998, p. 54. 
2 A. IORGOVAN, Tratat de drept administrativ, vol. II, 2001, op.cit., p. 452. 


* Ibidem, p. 455. În doctrină au fost date şi alte definiţii. Astfel, s-a considerat că, în sens larg, contenciosul 
administrativ cuprinde totalitatea litigiilor juridice dintre administraţia publică şi cei administraţi — a se 
vedea R.N. PETRESCU, op.cit., p. 329, iar în sens restrâns, termenul se referă numai la acele litigii 
juridice în care organele administraţiei publice folosesc regimul Juridic administrativ în baza competenţei 
pe care le-o oferă legea , a se vedea în acest sens A. NEGOIŢĂ, Contenciosul administrativ român şi 
elemente de drept administrativ, Editura Lumina Lex, Bucureşti, 1992, p. 79. 

Legea nr. 554/2004 defineşte în art. 2 alin.] lit. f) noțiunea de contencios 
administrativ, arătând astfel şi care sunt litigiile supuse reglementării sale. 
Contenciosul administrativ este activitatea de soluţionare de către instanțele de 
contencios administrativ competente potrivit legii organice a litigiilor în care cel 
puțin una dintre părți este o autoritate publica, iar conflictul s-a născut fie din 
emiterea sau încheierea, după caz, a unui act administrativ, în sensul prezentei legi, 
fie din nesoluționarea în termenul legal ori din refuzul nejustificat de a rezolva o 
cerere referitoare la un drept sau la un interes legitim. Dispoziţiile art. 2 alin. 1 lit. 
f) trebuie corelate cu cele ale art. 2 alin.] lit. c) care definind noțiunea de act 
administrativ potrivit înţelesului Legii nr. 554/2004 arată că prin „legi speciale” 
(prin urmare nu neapărat legi organice) pot fi prevăzute şi alte categorii de 
contracte administrative supuse competenţei instanțelor de contencios 
administrativ, precum şi cu cele ale art. 5 alin. 2, potrivit cărora nu pot fi atacate pe 
calea contenciosului administrativ actele administrative pentru modificarea sau 
desființarea cărora se prevede, prin lege organică, o altă procedură judiciară. 


Prin urmare, conform textelor mai sus menționate, ar trebui să concluzionăm 
că sfera contenciosului administrativ este dată de dispozițiile Legii nr. 554/2004, cu 
excepţiile stabilite prin legi organice care micşorează această sferă şi cu adăugirile 
stabilite prin legi speciale privind categorii de contracte administrative care intră în 
această sferă. Principalele caracteristici ale reglementărilor Legii nr. 554/2004 sunt: 


1.Controlul este unul direct, pe cale de acţiune judiciară exercitată fie 
împotriva actului administrativ, fie împotriva refuzului nejustificat al autorității 
publice de a satisface o cerere referitoare la un drept recunoscut de lege sau la un 
interes legitim privat ori public, precum şi împotriva tăcerii administraţiei. Sunt 
asimilate actului administrativ şi contractele încheiate de autoritățile publice care 
au ca obiect punerea în valoare a bunurilor proprietate publică, executarea 
lucrărilor de interes public, prestarea serviciilor publice, achiziţiile publice sau alte 
contracte administrative în legătură cu care soluționarea conflictelor este dată prin 
legi speciale în competenţa instanţelor de contencios administrativ. 


2. Au calitatea de a sesiza instanța de contencios administrativ, persoanele 
vătămate prin actul administrativ (persoanele fizice, persoanele juridice, grupuri de 
persoane fizice titulare ale unor drepturi subiective ori interese legitime private), 
organismele sociale care invocă vătămarea unui interes public, anumite autorități 
publice care acționează în sprijinul persoanelor vătămate (Avocatul Poporului, 

Ministerul Public), autoritățile publice care exercită controlul de tutelă 
administrativă (prefectul şi Agenţia Naţională a Funcţionarilor Publici), precum şi 
orice autoritate publică emitentă a unui act administrativ nelegal sau care a fost 
vătămată într-un drept al său ori un interes legitim. 


3. În cazul în care sunt solicitate despăgubiri pentru prejudiciul cauzat prin 
actul vătămător sau pentru întârziere, acțiunea poate fi îndreptată nu numai 
împotriva autorității administrative, ci şi personal împotriva funcţionarului 
respectivei autorități, responsabil de a fi elaborat, emis sau încheiat actul ori care 
se face vinovat de refuzul rezolvării cererii. Instanţa se va pronunţa atât asupra 
daunelor materiale cât şi a celor morale cerute. 


4. Actul administrativ atacat trebuie să provină de la o autoritate publică sau 
o persoană juridică asimilată autorităţii publice . 


Actele administrative jurisdicționale pot fi atacate în faţa instanței de 
contencios administrativ. 


5. Competența de soluţionare a litigiilor dintre administraţia publică şi cei 
administraţi aparţine instanțelor judecătoreşti. În acest scop, sunt organizate 
complete specializate de contencios administrativ şi fiscal în cadrul tribunalelor 
şi la nivelul curților de apel, precum şi o secţie specializată la Înalta Curte de 
Casaţie şi Justiție. Conform art. 37 din Legea nr. 304/2004 privind organizarea 
judecătorească, republicată! pot fi înființate la nivelul judeţelor tribunale 
specializate, fiscale şi de contencios administrativ. Contenciosul administrativ 
are două grade de jurisdicție, fondul şi recursul. 


6.Controlul exercitat de instanțele judecătoreşti este de plină jurisdicție, 
instanța fiind competentă să anuleze actul administrativ atacat, să oblige autoritatea 
publică la emiterea unui act ori înscris, la îndeplinirea unei operaţiuni 
administrative” precum şi la despăgubiri. În cazul în care obiectul acţiunii în 


' Legea nr. 304/2004 a fost publicată iniţial în Monitorul Oficial al României, Partea I, nr. 576 din 29 
iunie 2004 şi apoi republicată în Monitorul Oficial al României, Partea I, nr. 827 din 13 septembrie 
2005 


? Este binevenită introducerea, prin modificările aduse art. 18 alin.l din Legea nr. 554/2002 prin 


operaţiuni administrative. În lucrările noastre ne-am exprimat punctul de vedere privind necesitatea 
existenţei unei asemenea prevederi legale. A se vedea în acest sens E.M. FODOR Admisibilitatea 

contencios administrativ îl formează un contract administrativ, instanţa are şi alte 
competenţe, stabilite prin lege. 


7. Acţiunea poate avea ca obiect acordarea de despăgubiri pentru prejudicii 
cauzate de ordonanţe sau articole din ordonanțe neconstituţionale; acțiunea poate fi 
introdusă însoţită de excepția de neconstituționalitate, dacă neconstituționalitatea 
normelor nu a fost constatată anterior. 


Condiţiile acţiunii directe în baza legii nr. 554/2004 

Pentru a putea fi promovată o acțiune în contencios administrativ trebuiesc 
îndeplinite condiții legate de calitatea persoanei care sesizează instanţa de judecată, 
obiectul acțiunii, calitatea celui împotriva căruia se introduce acţiunea, felul actului 
atacat, îndeplinirea unei proceduri prealabile. 


Calitatea de a sesiza instanţa de judecată 
Din formularea art. 1 al Legii nr. 554/2004, rezultă că poate înainta o acțiune 
în contencios administrativ orice persoană vătămată. 


Comparativ cu legea anterioară, nr. 29/1990, care arăta că reclamant poate fi 
o persoană fizică sau Juridică, ne găsim în prezenţa unei formulări care sugerează o 
sferă mult mai largă de cuprindere. Formularea „orice persoană” cuprinde în mod 
cert persoana fizică şi persoana juridică fie ea de drept public sau de drept privat. 


Legea precizează că sunt asimilate persoanei vătămate şi grupul de persoane 
fizice, fără personalitate juridică, titular al unor drepturi subiective sau interese 
legitime private precum şi organismele sociale atunci când invocă vătămarea prin 
actul administrativ atacat fie a unui interes legitim public, fie a drepturilor şi 
intereselor legitime ale unor persoane fizice determinate. 


Organismele sociale sunt, potrivit art. 2 alin.1 lit. r), structuri 
neguvernamentale, sindicate, asociaţii, fundații şi altele asemenea, care au ca 
obiect de activitate protecția drepturilor diferitelor categorii de cetăţeni sau, după 
caz, buna funcționare a serviciilor publice administrative. Din înțelesul pe care 


acțiunii privind obligarea autorității publice la îndeplinirea unei atribuţii prevăzute de lege. Instanţa 
competentă să soluţioneze acțiunea,în “Fiat Justitia”, nr. 2/2003, Editura Argonaut, Cluj-Napoca, pp. 
36-47 şi E.M. FODOR, Raporturile juridice date în competența instanțelor de contencios 
administrativ conform Legii nr. 554 din 2004 în “Raporturile Juridice. Al II-lea Simpozion Naţional 
de 'Teoria Generală a Statului şi Dreptului”, Editura Argonaut, Cluj-Napoca 2006, pp. 155-164. 

legea îl dă noţiunii de organisme sociale rezultă că acestea sunt în principal 
persoane juridice care au ca scop, în general, ocrotirea drepturilor şi intereselor 
anumitor categorii de persoane, aceasta şi pentru că grupul de persoane fizice fără 
personalitate juridică poate apăra doar interese legitime private. 


Legea nominalizează în art. 2 alin.1 lit. a) grupurile de persoane fizice, 
titulare ale unor drepturi subiective sau interese legitime private, ca persoane 
vătămate prin acte administrative care pot sesiza instanța de contencios 
administrativ. Rezultă din formularea legii că aceste grupuri de persoane fizice nu 
pot invoca vătămarea unui interes legitim public. 


In afară de persoana vătămată, au calitate de reclamant şi anumite autorități 
publice care pot înainta acţiuni în justiţie în vederea apărării drepturilor şi 
intereselor altor persoane. 


Astfel, în temeiul art. 1 alin. 3, Avocatul Poporului poate înainta o acţiune în 
Justiție împotriva actelor administrative emise de către o autoritate administrativă, 
care vatămă un drept subiectiv sau un interes legitim al unei persoane fizice, sau 
care au ca temei refuzul nejustificat al autorităţii administrative de a-şi realiza 
atribuţiile legale. 


Calitatea Ministerului Public de a sesiza instanţa de contencios administrativ 
este reglementată prin art. 1 alin. 4 şi 5 şi se exercită în baza atribuţiilor sale fixate 
prin art. 131 alin.l din Constituţie, de reprezentare a intereselor generale ale 
societății, de apărare a ordinii de drept şi a drepturilor şi libertăților cetățenilor. 


Astfel, conform art. 1 alin. 5, Ministerul Public are calitatea de reclamant 
atunci când acțiunea sa se îndreaptă împotriva unui act administrativ normativ 
prin care se vatămă un interes legitim public. Ministerul Public nu are posibilitatea 
de a-şi mai retrage acțiunea, conform art. 28 alin.3. 


Ministerul public are calitate de reclamant şi atunci când, în urma exercitării 
atribuţiilor prevăzute de legea sa organică, apreciază că au fost încălcate 
drepturile, libertăţile şi interesele legitime ale persoanelor prin acte administrative 
unilaterale individuale ale autorităţilor publice emise cu exces de putere. Textul 
art. 1 alin. 4 din Legea nr. 554/2004 prevede, pentru introducerea acțiunii, 
necesitatea acordului prealabil al petiţionarului, care dobândeşte de drept calitatea 
de reclamant, fiind citat în aceasta calitate. Exprimarea prealabilă a acordului 
petiționarului nu îl împiedică însă pe acesta să renunţe la judecarea cauzei, după 

dj. ou... 


procesual civil. 


Persoanele de drept public pot avea şi ele calitate de reclamant. Potrivit art. 
1 alin. 8, orice subiect de drept public poate introduce acţiuni în contencios 
administrativ, în condiţiile prezentei legi şi ale legilor speciale. În înțelesul Legii 
nr. 554/2004 autoritate publică este orice organ de stat sau al unităţilor 
administrativ-teritoriale care acționează, în regim de putere publică, pentru 
satisfacerea unui interes legitim public (art. 2 alin. 1 lit. b)), acesta putând avea sau 
nu personalitate juridică. Sfera autorităților publice în sensul acestei legi este 
lărgită, fiind asimilate autorității publice, persoanele juridice de drept privat care, 
potrivit legii, au obţinut statut de utilitate publica sau sunt autorizate să presteze un 
serviciu public. 


Autoritățile publice pot acționa în apărarea drepturilor şi intereselor lor 
legitime. Dreptul subiectiv al autorității publice este un drept care aparţine sferei 
sale de competenţă. În ce priveşte interesul legitim, din logica internă a textului 
rezultă că poate fi vorba atât de un interes legitim privat al autorităţii publice, cât şi 
decât de un interes legitim de natură publică, dintre cele pe care autoritatea publică 
le ocroteşte, potrivit scopului său prin atribuţiile ce i-au fost conferite. 


Art. 1 alin.8 mai afirmă calitatea de reclamant în contenciosul obiectiv a 
Prefectului (în baza prevederilor art. 123 alin. 3 din Constituţie) şi a Agenției 
Naţionale a Funcţionarilor Publici (în baza art. 22 alin.3 al Legii 188/1999)!. 


Poate avea calitatea de reclamant şi o terță persoană, adică persoana care a 
fost vătămată într-un drept sau un interes legitim printr-un act administrativ cu 
caracter individual adresat altui subiect de drept. Practica judecătorească a admis şi 
sub imperiul Legii nr. 29/1990 o astfel de acţiune în contencios administrativ, 
calitate procesuală pasivă având atât autoritatea care a emis actul cât şi beneficiarul 
actului vătămător. 


1 În acest text de lege se arată că Agenţia Naţională a funcţionarilor publici are legitimare procesuală 
activă şi poate sesiza instanţa de contencios administrativ competentă cu privire la: a) actele prin care 
autorităţile şi instituţiile publice încalcă legislația referitoare la funcția publică şi funcționarii publici, 
constatate ca urmare a activității proprii de control; b) refuzul autorităților şi instituţiilor publice de a 
aplica prevederile legale în domeniul funcției publice şi al funcționarilor publici (art. 22 alin. 3 al 
Legii nr. 188/1999 republicată). 

Condiţia ca reclamantul să fi fost vătămat într-un drept al său ori într-un 
interes legitim. Interesul legitim privat şi interesul legitim public 


Legea nr. 554/2004, în conformitate cu prevederile Constituţiei revizuite, 
admite că acțiunea în contencios administrativ poate viza apărarea unui drept sau a 
unui interes legitim. Mai mult, legea precizează că interesul legitim poate fi atât 
privat cât şi public (art.1 alin.1). 


În înţelesul Legii nr. 554/2004 modificată prin Legea nr. 262/2007, drept 
vătămat este orice drept prevăzut de Constituţie, de lege sau de alt act normativ, 
căruia i se aduce o atingere printr-un act administrativ (art. 2 alin. 1 lit. 0)). A fost 
înlocuită, în urma modificării legii, definiția mult mai restrictivă din forma inițială 
care definea dreptul vătămat ca un drept „fundamental prevăzut de Constituţie sau 
de lege” căruia i se aduce atingere printr-un act administrativ (art. 2 alin.1 lit. n). 
Considerăm modificarea binevenită, deoarece vătămarea oricărui drept, care 
decurge dintr-o lege sau alt act normativ precum şi dintr-un act administrativ sau 
chiar un contract, nu neapărat a unui drept fundamental, poate fi temei pentru o 
acțiune în contencios administrativ. Susţinem această opinie cu definiția dată 
dreptului subiectiv în doctrină, ca fiind „puterea garantată de lege voinței 
subiectului activ al raportului juridic, în temeiul căreia aceasta este în măsură, în 
vederea valorificării unui interes personal direct, să desfăşoare o conduită 
determinată sau să pretindă subiectului pasiv al raportului juridic o anumită 
comportare care, la nevoie, poate fi impusă acestuia cu sprijinul forței de 
constrângere a statului”!. Rămân, în continuare, neprotejate de Legea nr. 554/2004 
drepturile izvorâte din acte juridice civile, încălcate prin acte administrative. 


Este de remarcat faptul că, din economia legii rezultă că există diferenţe între 
diferitele categorii de persoane vătămate sub aspectul intereselor ale căror încălcări 
pot justifica acțiunea în contencios administrativ. Deşi în art.l alin. 1 se vorbeşte 
despre faptul că acțiunea se poate fundamenta pe încălcarea unui interes legitim 
care poate fi privat sau public, în continuare se face referire diferențiat la interesul 
legitim privat sau interesul public, care ar putea justifica o acțiune în faţa instanței 
de contencios administrativ. 


t T. DRĂGANU, Actele administrative şi faptele asimilate lor supuse controlului judecătoresc potrivit 
Legii nr. 1/1967, op.cit., p. 184. 

Condiţia ca actul atacat sa fie un act administrativ. Acte administrative 
asimilate 

În literatura de specialitate s-a arătat că, deşi în general, actul administrativ 
individual poate produce vătămarea unui drept recunoscut de lege, există 
posibilitatea ca să ia naştere raporturi juridice administrative şi implicit drepturi 
subiective, direct pe baza unor acte administrative normative!. În prezent, 
prevederile Legii nr. 554/2004 clarifică aceste probleme, definind în art. 2 alin.1 
lit. c) actul administrativ ca un act unilateral cu caracter individual sau normativ 
emis de o autoritate publică, în regim de putere publică, în vederea organizării 
executării legii sau a executării în concret a legii, care dă naştere, modifică sau 
stinge raporturi juridice. Textul delimitează sfera actelor administrative prin tipul 
persoanei emitente, caracterul unilateral al actului şi regimul juridic în baza căruia 
a fost emis actul — regimul de putere publică (legiuitorul apreciind că autoritatea 
publică ar putea încheia şi acte juridice cu caracter civil, chiar unilaterale). 


În continuare, textul precizează că sunt asimilate actelor administrative, în 
sensul prezentei legi şi contractele încheiate de autoritățile publice care au ca 
obiect: - punerea în valoare a bunurilor proprietate publică; - executarea lucrărilor 
de interes public; - prestarea serviciilor publice; - achizițiile publice, precum şi alte 
contracte administrative pentru care prin legi speciale este stabilită competenţa 
instanţelor de contencios administrativ. Este de observat că în acest context nu este 
vorba de acte administrative în înţelesul definiției clasice (act unilateral) ci de o 
categorie de acte bilaterale încheiate de autoritățile publice, mai precis, contractele 
administrative. De altfel, în art. 8 alin.2 se arată că instanţa de contencios 
administrativ este competentă să soluţioneze litigiile care apar în fazele 
premergătoare încheierii unui contract administrativ, precum şi orice litigii legate 
de aplicarea şi executarea contractului administrativ. Textul introduce o noutate 
față de prevederile vechii legi, nr. 29/1990, în înțelesul căreia, numai actele 
unilaterale ale administraţiei erau supuse controlului instanței de contencios 
administrativ. 


"A se vedea T. DRĂGANU, Drept constituțional, Editura Didactică şi Pedagogică, Bucureşti, 1972, p. 19; 
R.N. PETRESCU, Izvoarele raportului juridic administrativ, în Studia Napocensia, seria Drept, Editura 
Academiei, Bucureşti, 1974, p. 103. 

Un alt aspect este acela că actele administrative trebuie delimitate de alte 
înscrisuri care emană de la autoritățile publice şi care sunt în fapt operaţiuni 
materiale-tehnice sau forme procedurale anterioare (acte premergătoare). 


În teoria şi practica judecătorească din perioada interbelică s-a afirmat că 
ordinele şi adresele de serviciu date pe cale ierarhică sau în formă de simplă 
corespondenţă nu sunt acte administrative şi nu pot fi atacate în contencios printr-o 
acțiune directă. 


Conform Legii nr. 554/2004 se va putea cere ca instanța să se pronunțe 
asupra legalităţii acestor operațiuni dacă acțiunea este îndreptată împotriva unui act 
administrativ unilateral emis în baza lor (art. 18 alin.2). 


În practică au existat discuţii privind calificarea unor acte ca acte 
administrative sau acte de dreptul muncii, de gestiune, medicale, civile ori acte 
preparatorii. În delimitarea sferei actelor administrative, atunci când este vorba de 
un înscris emis de un organ al administraţiei publice, instanţa va trebui să verifice 
dacă înscrisul în sine a dat naştere, a modificat sau a stins raporturi juridice de 
drept administrativ şi dacă a fost emis în temeiul puterii publicet. De altfel, unele 
confuzii sunt posibile chiar prin utilizarea inconsecventă a unor termeni. În general 
termenul de „aviz” denumeşte o operaţiune administrativă, o formă procedurală 
anterioară emiterii actului administrativ. Cu toate acestea, în textul unor acte 
normative se foloseşte acelaşi termen care defineşte un act administrativ, 
producător de efecte juridice, emis de o autoritate publică, în baza căruia o altă 
autoritate publică poate emite la rândul său un act administrativ”. 


Situația  ordonanțelor sau a dispoziţiilor din ordonanțe ale Guvernului 
neconstituționale, prin care s-a produs o vătămare 


" A se vedea Decizia ICCJ nr. 462/2006, publicată în extras în “Înalta Curte de Casaţie şi Justiţie. 
Jurisprudenţa Curţii de Contencios Administrativ şi Fiscal pe anul 2006. Semestrul I’, Editura 
Hamangiu, Bucureşti, 2006, pp. 445-449, prin care s-a stabilit că înştiințarea de plată cu privire la 
impozitul datorat pentru bunuri imobile nu întruneşte caracteristicile unui act administrativ fiscal, 
fiind, potrivit art. 136 alin. 4 C. pr. fiscală, un act premergător executării silite, prin care se aduce la 
cunoştinţă debitorului suma pe care o datorează, act care poate face obiectul controlului judecătoresc 
pe calea contestaţiei la executare şi nu pe calea contenciosului administrativ. 


” A se vedea în acest sens Decizia nr. 2121/2004 a ICCJ, Secţia de contencios administrativ şi fiscal. 

Cercul vicios creat în special în cazul ordonanțelor de urgență cu caracter 
individual, care nu puteau fi supuse nici controlului instanțelor de contencios 
administrativ şi nici controlului Curţii constituţionale”, a condus la modificarea art. 
126 din Constituţie prin Legea de revizuire”. Constituţia revizuită introduce 
principiul după care instanţele de contencios administrativ sunt competente să 
soluţioneze cererile persoanelor vătămate prin ordonanţe sau, după caz, prin 
dispoziții din ordonanțe declarate neconstituționale (art. 126 alin. 6 teza II). 
Soluţiile de ordin procedural care fac aplicabil acest principiu de drept substanțial 
sunt prevăzute în art. 1 alin. 7 coroborat cu art. 9 din Legea contenciosului 
administrativ nr. 554/2004. Astfel, art. 9 arată că acţiunea în contencios 
administrativ în situaţiile descrise de art. 1 alin.7 trebuie să fie însoţite de excepţia 
de neconstituționalitate a ordonanţei care a condus la vătămarea dreptului sau 
interesului legitim. 


Este vorba prin urmare, de o acțiune care are ca scop înlăturarea vătămării 
cauzate prin prevederi, apreciate ca neconstituţionale, din ordonanţe sau ordonanţe 
de urgenţă ale Guvernului. Obiectul acțiunii poate fi acordarea de despăgubiri, 
anularea unui act administrativ emis în baza ordonanţei, obligarea autorităţii 
publice la emiterea unui act administrativ sau realizarea unei operaţiuni 
administrative. În lipsa cererii de reparare a prejudiciului, acţiunea nu este 
admisibilă căci nu se poate formula direct o cerere prin care se solicită constatarea 
neconstituționalităţii ordonanţei. 


Prin Decizia interpretativă a Curţii Constituţionale nr. 660/2007“, referitoare la 
constituționalitatea dispozițiilor art. 9 din Legea nr. 554/2004, Curtea a reţinut că, 
în măsura în care art.9 se interpretează în sensul că persoana vătămată într-un drept 
al său ori într-un interes legitim prin ordonanţe sau dispoziţii din ordonanţe poate 
introduce la instanţa de contencios administrativ o acţiune al cărei obiect principal 
îl constituie sesizarea directă a Curţii Constituţionale pentru a declara ca fiind 


1 Pentru Detalii, a se vedea A. IORGOVAN, Drept administrativ, tratat elementar, vol. II, , op.cit., pp. 
401-405. 


? A se vedea M. CONSTANTINESCU, A. IORGOVAN, I. MURARU, Revizuirea Constituţiei 
României — Explicații şi comentarii, Editura Rosetti, Bucureşti, 2003, pp. 105-106. 


* Decizia nr. 660/2007 a Curţii Constituţionale a fost publicată în Monitorul Oficial al României, 
Partea I, nr. 525 din 2 august 2007. 

neconstituționale actele menţionate, textul este neconstituțional, prin raportare la 
prevederile din legea fundamentală enunțate mai sus. Atunci când obiectul acțiunii 
principale introduse la instanța de judecată este constatarea neconstituționalității 
unei ordonanţe simple sau ordonanţe de urgență a Guvernului ori a unor dispoziții 
din aceasta, excepția de neconstituționalitate este transformată într-o veritabilă 
acţiune directă, pierzându-și astfel natura sa de excepție, înţeleasă ca un mijloc de 
apărare care nu pune în discuţie fondul pretenţiei deduse judecății. În ceea ce 
priveşte teza a doua a alin.(3) al art.9 din legea criticată - „În caz contrar, instanța 
respinge acțiunea ca inadmisibilă pe fond”-, Curtea constată că textul nu prezintă 
elemente de neconstituționalitate, însă, se impune ca soluția legislativă să fie 
reexaminată de către legiuitor, cu prilejul punerii de acord a întregului mecanism al 
art.9 cu decizia de faţă. 


Dacă instanţa de contencios apreciază că excepția întruneşte condițiile art. 29 
alin. 1 şi 3 din Legea nr. 47/1992 privind organizarea şi funcționarea Curţii 
constituționale, republicată, sesizează, prin încheiere această curte şi suspendă 
judecarea pe fond a cauzei. După soluționarea excepţiei, instanța de contencios 
administrativ repune cauza pe rol şi dă termen cu citarea părților, pentru a se 
pronunţa asupra reparării prejudiciului. Dacă excepția a fost admisă, instanța 
soluţionează pe fond cauza. În cazul în care excepţia este respinsă, instanţa va 
respinge pe fond acţiunea ca inadmisibilă. 


Acţiunea prin care se ridică şi excepția de neconstituționalitate poate fi 
introdusă oricând, în timp ce acţiunea care vizează înlăturarea vătămării în cazul în 
care ordonanța a fost deja declarată neconstituţională se exercită în termen de 1 an 
de la data publicării deciziei Curţii Constituţionale în Monitorul Oficial al 
României, partea I (art. 9 alin. 4). Termenul de 1 an este un termen de decădere, 
conform legii. Procedura prealabilă nu este obligatorie (art. 7 alin. 5). 


Refuzul nejustificat al unei autorități administrative de a satisface o cerere şi 
tăcerea administraţiei 


În literatura de specialitate şi în practica judecătorească, în legătură cu 
refuzul autorității administrative de a rezolva cererea referitoare la un drept 
recunoscut de lege s-au exprimat, în timp, diverse opinii referitoare la regimul 
Juridic al refuzului. Potrivit Legii din 23 decembrie 1925 obiectul acţiunii în 
contencios administrativ îl putea constitui actul administrativ şi reaua voinţă a 
autorităților administrative de a rezolva cererea privitoare la un drept. Doctrina 

şi practica judecătorească au admis că ori de câte ori în conflictul dintre 
particular şi administraţie există o decizie pozitivă sau negativă, privitoare la 
dreptul particularului în litigiu, regimul juridic aplicabil este cel prevăzut pentru 
acțiunile tipice contra actelor de autoritate „exprese şi explicite”. Literatura 
juridică a vremii a considerat că „reaua voință” constituie expresia unei 
atitudini, a unei motivații de ordin psihologic, adică „tăcerea administraţiei””. În 
consecinţă s-a reţinut” că recursul contra actelor „exprese şi explicite”, potrivit 
legislaţiei din perioada interbelică, se putea face oricând, în timp ce recursul 
„contra tăcerii administraţiei” se putea face numai într-un termen de maximum 
60 de zile de la înregistrarea sau notificarea cererii. 


Acţiunea de respingere a administrației, sau „refuzul” a fost apreciat de 
profesorul bulgar Petco Staicov” ca act de drept administrativ indiferent de 
modul - expres sau tacit — de manifestare sau de forma — scrisă sau orală - de 
exteriorizare. 


Într-o altă opinie“ s-a apreciat că refuzul de a satisface o cerere este un 
simplu fapt material (cu excepția actelor administrative jurisdicționale de 
respingere a unor cereri privitoare la drepturi), întrucât el nu îl împiedică pe 
solicitant să-şi reitereze cererea la acelaşi organ, refuzul nefiind consolidat 
printr-un act care să dispună de puterea lucrului judecat, administraţia putând 
reveni asupra refuzului ei inițial. Lezarea unei simple expectative sau a unui 
simplu interes, nu este producătoare de efecte juridice, deoarece legea nu 
garantează o expectativă sau un interes ci numai un drept subiectiv”. Dacă totuşi 
prin refuz se produc anumite efecte, de exemplu prejudicierea solicitantului, el 
îmbracă forma unui fapt material-juridic ilicit. 


1 C.G. Rarincescu, Contenciosul administrativ român, Editura Universală, Bucureşti, 1937, p. 267- 
268. 


2 A. Iorgovan, Tratat de drept administrativ, vol. II, Editura ALLBECK, Bucureşti, 2001, p. 492. 
* Citat de T. Drăganu în Actele de drept administrativ, Editura ştiinţifică, Bucureşti, 1959, p. 97-100. 
*T. Drăganu, op.cit., p. 97-100. 


` În prezent, în majoritatea țărilor europene este recunoscut principiul aşteptărilor legitime, în baza 
căruia particularul este îndreptăţit să aştepte o anumită conduită a administraţiei, în baza prevederilor 
legale. 

În Legea nr. 554/2004, art.2 alin.2, se precizează că sunt asimilate actelor 
administrative unilaterale şi refuzul nejustificat de a rezolva o cerere referitoare la 
un drept sau un interes legitim, ori, după caz, faptul de a nu răspunde solicitantului 
în termenul legal (situaţie cunoscută şi sub denumirea de „tăcere a administrației”). 


Coroborând prevederile art. 1 alin.1, art. 2 alin.1 lit. c) şi art.2 alin.2 se poate 
concluziona că în conformitate cu prevederile Legii nr. 554/2004, pot face obiectul 
unei acțiuni în contencios administrativ: 


- actele administrative vătămătoare emise de o autoritate publică (în sensul 
definiției clasice a actului administrativ); 


- încheierea, executarea şi încetarea contractelor ce au ca obiect punerea în 
valoare a bunurilor proprietate publică, executarea lucrărilor de interes public, 
prestarea serviciilor publice, achizițiile publice; sau alte contracte administrative în 
legătură cu care litigiile sunt date, prin legi speciale, în competenţa instanțelor de 
contencios administrativ; 


- refuzul expres al autorităţii publice de a satisface o cerere referitoare la un 
drept sau interes legitim; 


- nesoluționarea în termenul legal a unei cereri referitoare la un drept sau un 
interes legitim. 


Condiţia ca actul atacat să emane de la o autoritate publică 

În cel mai larg sens, noţiunea de autoritate administrativă este privită de cei 
care susțin că au această calitate şi structuri sau organisme neguvernamentale, cum 
sunt asociaţii, institute, barouri, uniuni, etc., care sunt autorizate în baza legii să 
presteze servicii publice în regim de putere publică!. De altfel, după 1990, actele 
cu caracter individual ale acestor autorități au fost atacate la instanţele de 
contencios administrativ. 


Legea nr. 554/2004 fixează un cadru larg al actelor care pot fi atacate în 
contencios administrativ, făcând referire în art.l alin. 1 la acte ale unei autorități 


t A. NEGOIŢĂ, Legea contenciosului administrativ, în „Dreptul”, nr. 6/1991, p.8. A se vedea în acelaşi 
sens, cu privire la barouri, A. IORGOVAN, Tratat de drept administrativ, vol. II, 2001, op.cit., p.499-500. 
În perioada interbelică astfel de structuri şi organisme erau denumite generic „stabilimente de utilitate 
publică”. 

publice. În înţelesul Legii nr. 554/2004 este autoritate publică orice organ de stat 
sau al unităţilor administrativ-teritoriale care acționează, în regim de putere 
publică, pentru satisfacerea unui interes legitim public. Această definiție restrânge, 
în opinia noastră, sfera autorităţilor publice ale căror acte pot face obiectul acţiunii 
în contencios administrativ. Definiţia se referă la un organ „de stat” sau „al 
unităților administrativ-teritoriale” care acționează pentru satisfacerea unui interes 
public. Un organ al administraţiei are ca scop organizarea executării şi executarea 
în concret a actelor normative. Instituţiile publice, care au ca obiect de activitate 
satisfacerea unui interes public, ar putea fi considerate în afara sferei conturate de 
definiție. Barourile de avocaţi, persoane juridice de drept privat ale căror acte în 
mod constant au fost atacate de cei vătămați la instanţa de contencios administrativ 
(competenţa este şi acum fixată prin art. 72 alin.4 al Legii nr. 51/1995 privind 
organizarea şi exercitarea profesiei de avocat), desfăşoară o activitate de interes 
public, având în vedere că, potrivit art. 2 alin. 2 din această lege, avocatul 
promovează şi apără drepturile, libertăţile şi interesele legitime ale omului. Dar, 
nefiind organe de stat sau ale unităților administrativ-teritoriale şi neavând o 
activitate desfăşurată în regim de putere publică, ar fi excluse, conform definiției 
date de Legea nr. 554/2004 din sfera autorităților publice ale căror acte ar putea fi 
atacate la instanţa de contencios administrativ!. 


Legea asimilează autorităților publice, persoanele juridice de drept privat 
care, potrivit legii, au obținut statut de utilitate publică sau sunt autorizate să 
presteze un serviciu public, în regim de putere publică (art. 2 alin.1 lit. b). Statutul 
de utilitate este conferit asociațiilor şi fundațiilor potrivit dispozițiilor art. 38 din 
Ordonanţa nr. 26/2000”. Facem observaţia că, în mod normal, orice serviciu public 
se exercită în regim de putere publică, exercițiul acestei puteri servind ocrotirii 
interesului general. Din păcate, tendinţa de a transforma unele servicii publice (care 
chiar în concepția directivelor europene sunt servicii de bază) în simple activități 
comerciale, a condus, probabil la această exprimare. 


Condiţia îndeplinirii procedurii administrative prealabile 


1 A se vedea şi infra 7.7.3.. 


? Ordonanţa Guvernului. 26/2000, publicată în Monitorul Oficial al României, Partea I, nr. 39 din 31 
ianuarie 2000, ulterior a cunoscut mai multe modificări. 

Art. 7 alin.l arată că înainte de a se adresa instanţei de contencios 
administrativ competente, persoana care se consideră vătămată într-un drept al său 
ori într-un interes legitim printr-un act administrativ individual trebuie să solicite 
autorității publice emitente sau autorităţii ierarhic superioare, dacă aceasta există, 
în termen de 30 de zile de la data comunicării actului, revocarea, în tot sau în parte 
a acestuia. 


În literatura de specialitate s-a arătat că, din interpretarea acestui text, 
coroborat cu dispoziţiile art. 8 referitoare la obiectul acțiunii judiciare şi ale art. 11 
referitoare la termenul de introducere la instanță a acţiunii, se deduce faptul că 
procedura prealabilă este cerută numai în cazul actului administrativ unilateral 
tipic, adică numai atunci când este vorba de o manifestare expresă de voinţă nu şi 
de refuz nejustificat ori de tăcere‘. În prezent, art. 7 alin. 5 al Legii nr. 554/2004 
după modificarea prin legea nr. 262/2007 arată expres că în cazul acțiunilor 
introduse în urma refuzului nejustificat şi a tăcerii administraţiei procedura 
prealabilă nu este necesară. Facem precizarea că, în cazul în care refuzul este 
exprimat printr-un act administrativ unilateral (de exemplu printr-o hotărâre a 
consiliului local, dispoziție a primarului sau alte asemenea, nu printr-o simplă 
adresă), este necesară parcurgerea procedurii prealabile”. 


În cazul în care acţiunea în contencios administrativ este introdusă de un ter 
vătămat prin actul administrativ atacat, procedura prealabilă este obligatorie. Cât 
priveşte termenul de introducere a plângerii în acest caz, exprimarea legii este 
neclară, deoarece arată, în art. 7 alin. 3 că terțul trebuie să efectueze procedura 
prealabilă „din momentul în care a luat cunoştinţă”, pe orice cale, de existența 


" A. IORGOVAN, Noua lege a contenciosului administrativ. op.cit., p. 313-314 şi D.C. DRAGOȘ, 
op.cit., p. 211. 


? Spre exemplu, în situația în care la cererea petiționarului de a se emite un act administrativ prin care 
i se recunoaşte un drept în conformitate cu prevederile unei legi, autoritatea emite un act administrativ 
(decizie, dispoziţie, hotărâre) în care se cuprinde refuzul de a se satisface cererea, acest refuz îmbracă 
forma unui act administrativ unilateral. Petiţionarul care doreşte să se adreseze instanței, solicitând 
anularea actului administrativ unilateral ce exprimă refuzul şi obligarea autorităţii administrative la 
emiterea actului administrativ solicitat, trebuie să parcurgă procedura prealabilă prevăzută de art. 7. 
Dacă autoritatea administrativă refuză emiterea actului administrativ solicitat printr-o simplă adresă în 
care arată că nu înţelege să emită actul solicitat, petiționarul se poate adresa instanţei de contencios 
solicitând doar obligarea autorităţii administrative la emiterea actului cu conţinutul solicitat, fără a 
mai parcurge procedura prealabilă. 

actului vătămător. În același timp, mai arată că procedura prealabilă poate fi 
efectuată în limita termenului de 6 luni prevăzut la aliniatul 7. Ori, termenul la care 
face referire art. 7 alin. 7 este de 6 luni, calculat din momentul emiterii actului. 
Legea nu face alte precizări în legătură cu momentul începerii curgerii acestui 
termen, spre deosebire de cazul prevăzut la art. 7 alin.6 din legea 554/2004, astfel 
că trebuie să înţelegem că el rămâne cel al emiterii actului. Apreciem că stabilirea 
momentului în care termenul începe să curgă la momentul emiterii actului 
a lua la cunoştinţă de emiterea actului înainte ca vătămarea să 1 se fi produs. Astfel, 
o autorizaţie de construire este valabilă timp de 1 an de zile. Dacă beneficiarul 
începe construcția după 6 luni de la emiterea autorizaţiei, terțul eventual vătămat 
prin emiterea în mod nelegal a autorizaţiei, va putea lua cunoştinţă de existența ei 
văzând efectuarea lucrărilor. El nu va mai putea însă ataca actul vătămător, 
nemaifiind în termen pentru efectuarea procedurii prealabile, decât solicitând, 
eventual, repunerea în termenul de prescripţie, în fața instanţei de judecată. Pe de 
altă parte, se creează o situație de inegalitate între părți care vor avea la dispoziție 
termene diferite pentru efectuarea procedurii administrative prealabile, după cum 
au aflat mai repede sau mai târziu de emiterea actului vătămător. 


Pentru motivele anterior menționate, prin Decizia nr. 797/2007 a Curţii 
Constituționale a României a fost admisă excepţia de neconstituționalitate a 
dispozițiilor art.7 alin.(7) din Legea contenciosului administrativ nr.554/2004, 
constatându-se că textul de lege este neconstituțional în măsura în care termenul de 
6 luni de la data emiterii actului se aplică plângerii prealabile formulate de 
persoana vătămată într-un drept al său sau într-un interes legitim, printr-un act 
administrativ cu caracter individual, adresat altui subiect de drept decât destinatarul 
actului. 


În legislaţia unor state europene este prevăzută obligativitatea autorităţilor 
publice de a comunica actele administrative cu caracter individual nu numai 
beneficiarului, dar şi altor persoane care ar putea fi afectate de acest act, dispoziție 
care nu există în dreptul nostru. Oricum, pot exista situaţii în care nu este evident 
asupra căror alte persoane se vor putea răsfrânge efectele unui asemenea act. 


Procedura prealabilă este necesară şi în cazul litigiilor în legătură cu un 
contract administrativ (art. 7 alin. 6). În acest caz, plângerea trebuie făcuta în 
termenul de 6 luni prevăzut la alin. (7), care va începe sa curgă: 

a) de la data încheierii contractului, în cazul litigiilor legate de încheierea lui; 


b) de la data modificării contractului sau, după caz, de la data refuzului cererii de 
modificare făcute de către una dintre părți, în cazul litigiilor legate de modificarea 
contractului; 


c) de la data încălcării obligațiilor contractuale, în cazul litigiilor legate de 
executarea contractului; 


d) de la data expirării duratei contractului sau, după caz, de la data apariției 
oricărei alte cauze care atrage stingerea obligațiilor contractuale, în cazul litigiilor 
legate de încetarea contractului; 


e) de la data constatării caracterului interpretabil al unei clauze contractuale, în 
cazul litigiilor legate de interpretarea contractului. În cel din urmă caz, practic 
termenul începe să curgă de la momentul în care se constată fără echivoc 
neînțelegeri între părți cu privire la interpretarea clauzei contractuale. 


Procedura prealabilă nu este necesară atunci când se atacă un act 
administrativ-jurisdicțional deoarece acest act este în mod evident irevocabil şi nu 
poate fi atacat în instanţă de autoritatea publică emitentă. 


Sunt scutiți de obligativitatea procedurii administrative prealabile prefectul, 
Agenția Naţională a Funcţionarilor Publici, Ministerul Public şi Avocatul 
Poporului. 


Nu este necesară această procedură nici în cazul acțiunilor pentru înlăturarea 
vătămării cauzate de ordonanţe neconstituționale sau în cazul ridicării excepţiei de 
nelegalitate conform art. 4 din Legea 554/2004. 


Procedura prealabilă nu este necesară atunci când acțiunea este înaintată în 
urma refuzului nejustificat al autorității publice de a soluţiona o cerere sau în urma 
tăcerii administrației (art. 7 alin.5). Când însă refuzul este conținut într-un act 
administrativ, nu într-o simplă adresă, procedura administrativă va trebui 
efectuată’. 


Respectarea termenului de introducere a acțiunii 


' În sensul că refuzul poate fi exprimat printr-un act administrativ a se vedea Decizia nr. 1912/2005 a 
ICCJ, Secția de contencios administrativ şi fiscal. 


91 


Termenul de introducere a acţiunii în contencios administrativ, în diverse 
situaţii, este stabilit prin prevederile art. 11 al Legii nr. 554/2004, care în alin. | 
arată că cererile prin care se solicită anularea unui act administrativ individual, a 
unui contract administrativ, recunoaşterea dreptului pretins şi repararea pagubei 
cauzate se pot introduce într-un termen de 6 luni care începe să curgă, după caz: 


a) data comunicării răspunsului la plângerea prealabilă; 
b) data comunicării refuzului nejustificat de soluționare a cererii; 


c) data expirării termenului de soluţionare a plângerii prealabile, respectiv 
data expirării termenului legal de soluţionare a cererii; 


d) data expirării termenului prevăzut la art. 2 alin. 1 lit. h) — adică a unui 
termen de 30 de zile, dacă legea nu prevede un alt termen - calculat de la 
comunicarea actului administrativ emis în soluționarea favorabilă a cererii sau, 
după caz, a plângerii prealabile; 


e) data încheierii procesului-verbal de finalizare a procedurii concilierii, în 
cazul contractelor administrative. 


Conform dispoziţiilor art. 11 alin. 5, termenul de 6 luni este un termen de 
prescripţie. Fiind un termen de prescripţie, termenul de 6 luni este supus 
suspendării, întreruperii şi repunerii în termen. 


Pentru motive temeinice, în cazul actului administrativ individual, cererea 
poate fi introdusă şi peste termenul prevăzut la alin. 1, dar nu mai târziu de un 
an de la data comunicării actului, data luării la cunoştinţă, data introducerii 
cererii sau data încheierii procesului-verbal de conciliere, după caz!. Chiar dacă 
textul face referire la cazul actului administrativ individual, menţionarea 
procedurii concilierii arată că el se aplică şi în cazul contractelor administrative. 
Conform alin. 5 din art. 11, termenul de un an este un termen de decădere. 


' Este binevenită modificarea acestui text prin Legea nr. 262/2007, în forma iniţială a art. 11 alin.2 din 
legea nr. 554/2004 începutul curgerii termenului de 1 an fiind fixată la momentul emiterii actului, 
ceea ce punea persoanele în situații de inegalitate, după cum actul administrative unilateral le era 
comunicat mai repede sau mai târziu față de data emiterii lui. 

In cazul exercitării atât a recursului grațios cât şi a celui ierarhic, termenul de 
introducere a acţiunii se va calcula de la data la care s-a primit primul răspuns, sau 
de la data la care se împlineşte termenul cel mai scurt de răspuns. 


Dacă, potrivit dispoziţiilor unei legi speciale, procedura de soluţionare a unei 
plângeri prealabile este suspendată şi suspendarea încetează, procedura fiind 
reluată după expirarea termenului de un an prevăzut de art. 11 alin. 2, atunci un 
nou termen de 6 luni pentru introducerea acţiunii începe să curgă de la 
finalizarea procedurii sau de la data la care expiră termenul de finalizare a 
acesteia (art. 11 alin. 21). Fiind vorba de o suspendare a procedurii prealabile, 
însemnă că termenul de 30 de zile sau termenul special în care autoritatea 
publică ar fi trebuit să răspundă la plângerea prealabilă a fost suspendat, urmând 
să-şi reia cursul după încetarea suspendării. 


În tăcerea legii, trebuie să înțelegem că cel vătămat are la dispoziţie un 
termen de şase luni de la data finalizării procedurii prealabile sau de la data la 
care expiră termenul de finalizare a acesteia, chiar dacă termenul de un an se 
împlineşte în decursul noului termen de 6 luni, potrivit principiului cine poate 
mai mult poate şi mai puţin. Dispoziţiile art. 11 alin. 2", doresc doar să 
sublinieze că în cazul suspendării procedurii prealabile, poate fi depăşit 
termenul de decădere de un an, datorită faptului că nu s-a putut ajunge în 
situația de a sesiza instanța de judecată din moment ce procedura prealabilă nu a 
putut fi finalizată. Trebuie însă ca suspendarea procedurii prealabile să intervină 
înainte de împlinirea termenului stabilit de lege pentru finalizarea ei, altfel, după 
acest moment putându-se aprecia că suspendarea este nelegală, nemaiputând 
produce efecte. 


Conform dispozițiilor art. 11 alin. 3, în cazul acțiunilor formulate de prefect, 
Avocatul Poporului, Ministerul Public sau Agenţia Naţională a Funcţionarilor 
Publici, termenul de introducerii a acţiunii începe să curgă de la data când s-a 
cunoscut existența actului. Ca şi în celelalte cazuri, pentru motive temeinice 
acțiunea poate fi introdusă şi peste acest termen, fără a se depăşi termenul 
prevăzut la art. 11 alin. 2, respectiv, în cele mai multe cazuri, un an de la data 
luării la cunoştinţă sau data comunicării actului. 


În ce-l priveşte pe prefect, conform dispoziţiilor art. 3 alin. 1, acţiunile 
introduse de acesta în temeiul atribuţiilor de tutelă administrativă se formulează 

în termenul prevăzut la art. 11 alin. (1), care începe sa curgă de la momentul 
comunicării actului către prefect şi în condiţiile prevăzute de legea 554/2004. 


Conform alin. 4 al art. 11 teza I-a, acțiunile introduse împotriva ordonanțelor 
sau dispoziţiilor din ordonanţe care se consideră a fi neconstituționale pot fi 
introduse oricând. 


Chiar dacă legea 554/2004 pretinde efectuarea procedurii prealabile în cazul 
actelor administrative normative, conform dispoziţiilor art. 11 alin. 4 teza a II-a, 
acţiunile împotriva acestor acte! pot fi introduse oricând”. Textul legii este fără 
echivoc, însemnând că nu trebuie respectat nici termenul de 6 luni, nici cel de 
un an. 


Situația actelor administrative jurisdicționale 


În conformitate cu art. 21 alin. 4 al Constituţiei revizuite jurisdicţiile 
administrative sunt facultative şi gratuite (dispoziţie reluată şi de art. 6 alin.] al 
Legii nr. 554/2004). Dacă persoana vătămată nu optează pentru calea 
administrativ-jurisdicțională, sunt aplicabile dispoziţiile generale privind 
efectuarea procedurii prealabile şi termenele de introducere a acțiunii. 


Actele administrative exceptate de la controlul reglementat prin Legea 
554/2004 

După revizuire, în art. 126 alin. 6 al Constituţiei se prevăd două fine de 
neprimire: actele autorităţilor publice care privesc raporturile cu Parlamentul, şi 
actele de comandament cu caracter militar. Art.52 al Constituţiei arată, pe de 
altă parte, că persoana vătămată într-un drept al său ori într-un interes legitim, 


t În sensul că un act administrativ cu caracter normativ poate produce în mod direct o vătămare, a se 
vedea A. IORGOVAN, Noua lege a contenciosului administrativ. Geneză şi explicaţii, op.cit., p. 325. 
Dacă însă singurul motiv de ilegalitate în ce priveşte un act administrativ individual care a produs o 
vătămare îl constituie ilegalitatea actului administrativ normativ în temeiul căruia a fost emis, în mod 
evident vătămarea produsă de actul administrativ individual nu va putea fi înlăturată atâta timp cât 
actul administrativ normativ nu va fi anulat ca ilegal. 


” Este interesant de observat că, în cazul plângerii prealabile, legea nu limitează posibilitatea 
formulării acesteia printr-un termen de decădere, termenul limită de 6 luni fiind unul de prescripţie, 
supus suspendării, întreruperii sau repunerii în termen în condițiile Decretului 167/1958 fără restricţii. 
În cazul introducerii acţiunii însă, există un termen limită de un an care este fixat ca termen de 
decădere. 


94 


de o autoritate publică, printr-un act administrativ sau prin nesoluționarea în 
termenul legal a unei cereri, este îndreptățită să obțină recunoaşterea dreptului 
pretins sau a interesului legitim, anularea actului şi repararea pagubei, condiţiile 
şi limitele exercitării acestui drept fiind stabilite prin lege organică. Rezultă că 
art. 52 avea în vedere alte limite decât cele prevăzute în art. 126 alin.6. 


Art. 53 din Constituţie circumstanțiază limitele generale prevăzute de art. 52 
alin. 2 cât şi pe cele prevăzute de art. 126 alin.6 arătând că exercițiul unor 
drepturi sau al unor libertăţi poate fi restrâns numai prin lege şi numai dacă se 
impune, după caz, pentru: apărarea securității naționale, a ordinii, a sănătății ori 
a moralei publice, a drepturilor şi a libertăţilor cetăţenilor; desfăşurarea 
instrucției penale, prevenirea consecinţelor unei calamităţi naturale, ale unui 
dezastru ori ale unui sinistru deosebit de grav. 


În Legea nr. 554/2004 excepţiile de la controlul reglementat de această lege 
şi limitele controlului sunt enunțate în art. 5. Raportând prevederile acestui text 
la dispozițiile constituționale, rezultă că, în sens strict, sfera actelor 
administrative exceptate cuprinde doar cele două categorii de acte prevăzute de 
art. 126 alin.6 din Constituţie, reluate, într-o redactare adecvată în art. 5 alin.1 
lit. a) şi b) din Legea 554/2004. 


Conform alin. 2 al articolului 5 din Legea nr. 554/2004, nu pot fi atacate pe 
calea contenciosului administrativ actele administrative pentru modificarea sau 
desfiinţarea cărora se prevede, prin lege organică, o altă procedură judiciară. În 
această din urmă situație nu este vorba de o excepție de la controlul 
judecătoresc, ci de un fine de neprimire în instanțele de contencios 
administrativ. Este de remarcat că se cere ca „recursul paralel” să fie 
reglementat prin lege organică şi să fie vorba de o procedură judiciară”. 


Aliniatul 3 al articolului 5 delimitează o sferă de acte administrative care pot 
fi atacate în fața instanțelor de contencios administrativ numai în anumite 


! Urmare a acestor noi prevederi legislative, ar trebui apreciat că în toate cazurile prevederile din legi 
anterioare prin care era stabilită o altă competenţă pentru controlul unor acte administrative trebuie 
considerate abrogate tacit, cu excepţia prevederilor din legi organice, normele de procedură fiind de 
imediată aplicare. Prin urmare, ar fi de competenţa instanțelor de contencios administrativ, spre 
exemplu, judecarea în fond a plângerilor împotriva proceselor-verbale de contravenție, Ordonanţa nr. 
2/2001 nefiind o lege organică. 

condiții. Este vorba de actele administrative pentru aplicarea regimului stării de 
război, al stării de asediu sau al celei de urgenţă, cele care privesc apărarea şi 
securitatea națională, ori cele emise pentru restabilirea ordinii publice, precum 
şi pentru înlăturarea calamităților naturale, a epidemiilor şi epizootiilor, acte 
care pot fi atacate numai pentru exces de putere. Noţiunea de exces de putere 
este avută în vedere în sensul art. 2 alin. n) din lege: exercitarea dreptului de 
apreciere al autorităților publice prin încălcarea limitelor competenţei prevăzute 
de lege sau prin încălcarea drepturilor şi libertăţilor cetăţenilor. Instanţele de 
contencios administrativ vor trebui să aprecieze dacă actul administrativ care 
face obiectul litigiului a fost necesar în situațiile descrise, apoi dacă actul apare 
necesar într-o societate democratică raportat la prevederile art. 53 din 
Constituţie şi dacă restrângerea exerciţiului dreptului! este proporţională cu 
situaţia care a determinat emiterea actului”. 


Din punct de vedere procedural, în cazul judecării cererilor în legătură cu 
actele referite de art. 5 alin. 3 (cele care pot fi atacate în contencios 
administrativ doar în anumite condiţii), actul atacat nu poate fi suspendat şi nu 
se aplică prevederile privind posibilitatea exercitării căilor extraordinare de atac 
(nu se aplică dispozițiile art. 14 şi art. 21 din Legea nr. 554/2004). 


Reguli procedurale privind judecarea acţiunilor în contencios 
administrativ 

Litigiile din sfera contenciosului administrativ, aşa cum este el definit de 
Legea nr. 554/2004 sunt de competenţa instanţelor de contencios administrativ. 
Acestea sunt instanţe judecătoreşti, organizate, conform art. 2 alin. 1 lit. g) ca 
Secţie de contencios administrativ şi fiscal a Înaltei Curți de Casaţie şi Justiţie, 
secții de contencios administrativ şi fiscal ale curților de apel şi tribunale 
administrativ-fiscale. De vreme ce înfiinţarea tribunalelor administrativ-fiscale 
este opțională, potrivit Legii nr. 304/2004 privind organizarea judiciară, în mod 
evident secțiile de contencios administrativ şi fiscal organizate în cadrul 
tribunalelor judeţene, în judeţele unde nu a fost înfiinţat un tribunal specializat 
în domeniu, sunt tot instanţe de contencios administrativ 


' În ipotezele descrise de alin.3 al art.5 al Legii nr. 554/2004, din interpretarea Constituţiei rezultă că 
acțiunea poate avea ca temei numai vătămarea unui drept nu şi a unui interes legitim. 


? A. IORGOVAN, Noua lege a contenciosului administrativ. Geneză şi expilcaţii, op.cit., p. 307.. 

Competența materială pentru judecarea acţiunilor în contencios 
administrativ este fixată prin dispoziţiile art. 10 din Legea nr. 554/2004. 


Pentru judecarea în fond a litigiilor competenţa este stabilită în funcție de 
autoritatea emitentă a actului vătămător, precum şi în funcție de valoarea la care 
se referă anumite acte administrative. 


Astfel, sunt de competenţa tribunalelor administrativ-fiscale, sau a 
secțiilor de contencios administrativ şi fiscal de la nivelul tribunalelor în 
judeţele unde nu sunt înfiinţate astfel de instanţe specializate, litigiile privind 
actele administrative emise sau încheiate de autoritățile publice locale şi 
judeţene. Aceleaşi instanţe sunt competente în cazul în care litigiul priveşte taxe 
şi impozite, contribuţii, datorii vamale şi accesorii ale acestora în valoare de 
până la 500.000 lei. 


Litigiile privind actele administrative emise sau încheiate de autorităţile 
publice centrale, precum şi cele care privesc taxe şi impozite, contribuţii, datorii 
vamale şi accesorii ale acestora în valoare mai mare de 500.000 lei se 
soluţionează pe fond de secțiile de contencios administrativ şi fiscal ale curților 
de apel. 


Competența de a judeca recursul aparține secţiilor de contencios 
administrativ şi fiscal ale curților de apel dacă litigiul a fost judecat în fond de 
tribunalul administrativ-fiscal (sau secția de contencios administrativ şi fiscal a 
tribunalului judeţean). În cazul în care în fond litigiul a fost soluţionat la secţia 
de contencios administrativ şi fiscal a curții de apel, competenţa de a judeca 
recursul aparţine Secţiei de contencios administrativ şi fiscal a Înaltei Curți de 
Casaţie şi Justiţie. 


O altă competență materială pentru judecarea cauzei în fond sau în recurs 
poate fi stabilită numai prin lege organică, potrivit art. 10 alin. 1, penultima teză 
şi a art. 10 alin. 2 ultima teză. 


Conform alin. 3 al art.10 al Legii nr. 554/2004 reclamantul poate alege 
între a se adresa instanței de la domiciliul său sau celei de la domiciliul 
pârâtului. 


Această prevedere este derogatorie de la prevederile de drept comun care 
impun competența materială a locului domiciliului pârâtului (art.5 Cod 

procedură civilă). Competența instituită de Legea nr. 554/2004 este instituită în 
sprijinul unei cât mai bune protecții a drepturilor persoanei vătămate. Ea este 
însă o competenţă alternativă, reclamantul având posibilitatea să opteze între a 
introduce acţiunea sa la instanţa în raza căreia îşi are domiciliul sau la instanţa 
în raza căreia îşi are domiciliul autoritatea pârâtă (dacă acestea sunt diferite). 
Odată aleasă însă instanţa competentă de către reclamant prin înregistrarea 
acțiunii sale, acesta nu mai poate reveni asupra alegerii, deoarece ultima frază a 
art. 10 alin. 3 dispune că în cazul în care reclamantul a optat pentru instanța de 
la domiciliul pârâtului, prin introducerea acţiunii sale la această instanţă, el nu 
mai poate invoca excepţia necompetenţei teritoriale. 


Conform dispoziţiilor Legii 554/2004 are calitate procesuală activă, de 
reclamant, orice persoană care se consideră vătămată într-un drept sau interes 
legitim printr-un act administrativ, în înţelesul legii. 


Din economia legii, se desprind câteva situaţii particulare. 


Astfel, calitatea de reclamant o au persoanele fizice şi juridice atunci 
când invocă un drept subiectiv sau un interes legitim privat. Aceste persoane pot 
invoca apărarea unui interes legitim public numai în subsidiar şi numai în 
măsura în care vătămarea interesului legitim public decurge logic din încălcarea 
dreptului subiectiv sau a interesului legitim privat!. 


Poate avea calitatea de reclamant şi un grup de persoane fizice fără 
personalitate juridică titulare ale unor drepturi subiective sau interese legitime 
private vătămate prin acte administrative. Organismele sociale, definite 
conform art. 2 alin. 1 lit. s) au calitate de reclamant atât în cazul în care invocă 
vătămarea unui interes legitim public, cât şi în cazul în care invocă apărarea 
drepturilor şi intereselor legitime ale unei persoane determinate sau propriile lor 
drepturi ori interese. 


Prefectul şi Agenţia Naţională a Funcţionarilor Publici precum şi orice 
altă autoritate publică aşa cum este ea definită în art. 2 alin. 1 lit. b) a Legii nr. 
554/2004, au calitatea de reclamant atât pentru apărarea unui drept subiectiv sau 
interes legitim propriu, cât şi în cazul în care acțiunea urmăreşte apărarea unui 
interes legitim public a cărui apărare intră în sfera lor de competență. 


1 A se vedea pe larg supra 7.5.2.. 

Întrucât legea asimilează autorităţilor publice şi persoanele juridice de 
drept privat care, potrivit legii au obținut statut de utilitate publică sau sunt 
autorizate să presteze un serviciu public în regim de putere publică, aceste 
persoane pot avea calitatea de reclamant, în aceleaşi condiţii ca şi autoritățile 
publice. 


Calitate procesuală pasivă, de pârât, are autoritatea publică ce a emis 
actul care a vătămat dreptul sau interesul legitim al reclamantului, care a emis 
refuzul nejustificat de a rezolva o cerere referitoare la un drept sau un interes, 
ori care ar fi trebuit să răspundă cererii acestuia şi nu a făcut-o. Sfera 
autorităților publice va fi delimitată conform art. 2 alin. 1 lit. b) din Legea nr. 
554/2004. Astfel, pe lângă organele de stat sau ale unităților administrativ- 
teritoriale care acționează, în regim de putere publică, pentru satisfacerea unui 
interes legitim public, pot avea calitate de pârât şi persoanele juridice de drept 
privat care, potrivit legii, au obţinut statut de utilitate publică sau sunt autorizate 
să presteze un serviciu public, în regim de putere publică. 


Considerăm că în cazul în care se solicită anularea unui act administrativ 
individual de către o persoană care este un tert în raport cu beneficiarul actului a 
cărei anulare o cere, persoana pe care o vizează respectivul act administrativ va 
fi chemată şi ea în judecată, în calitate de pârât, pentru a se putea apăra şi pentru 
ca hotărârea ce se va pronunța să-i fie opozabilă. Practica judecătorească a 
admis şi înainte de apariția Legii nr. 554/2004 posibilitatea terțului de a ataca 
actul administrativ, deoarece Legea nr. 29/1990 arăta că poate avea calitatea de 
reclamant „cel vătămat”, fără a face deosebire după cum vătămarea era produsă 
beneficiarului actului sau altei persoane. În aceste situaţii, beneficiarul actului 
avea calitatea de pârât, pentru motivele arătate. Şi în cazul soluționării excepţiei 
de nelegalitate a unui act administrativ individual, dacă excepția a fost ridicată 
de un tert în cauză va fi introdus în calitate de pârât şi beneficiarul actului 
administrativ dar şi celelalte părți din procesul în care a fost ridicată excepția de 
nelegalitate. 


Conform art. 16, în cazul în care reclamantul solicită şi despăgubiri 
pentru prejudiciul cauzat, ori pentru întârziere, poate avea calitate procesuală 
pasivă (poate fi chemat în judecată în calitate de pârât) şi persoana care a 
contribuit la elaborarea, emiterea sau a încheierea actului ori care se face 
vinovat de refuzul nejustificat. Apreciem că persoana vinovată de a nu fi 

răspuns cererii poate fi şi ea chemată în calitate de pârât, dacă prin această 
conduită reclamantul a suferit un prejudiciu. Persoana poate chema în garanție 
pe superiorul ierarhic de la care a primit ordin scris să elaboreze sau să nu 
elaboreze actul. 


Conform art. 16! din Legea nr. 554/2004, există şi alte persoane care pot 
fi introduse în cauză. Astfel, instanța de contencios administrativ poate 
introduce în cauză, la cerere, organismele sociale interesate sau poate pune în 
discuţie, din oficiu, necesitatea introducerii în cauză a acestora, precum şi a altor 
subiecte de drept. Persoanele la care se face referire, vor fi introduse în proces, 
în calitate de intervenienți. Interesul de a introduce în cauză organismele sociale 
interesate aparține, de regulă, reclamantului, pentru a beneficia de o susținere 
documentată a cererii sale. Instanţa va pune în discuţie introducerea în cauză a 
acestor persoane tot pentru a cunoaşte poziţia avizată a acestora față de cererea 
reclamantului şi da o mai bună posibilitate apărării dreptului sau interesului 
apărat. În afară de organismele sociale interesate, pot fi introduse în cauză alte 
persoane care ar putea invoca aceleaşi drepturi sau interese legitime încălcate, 
ca şi reclamantul. 


In lipsa unor dispoziţii exprese ale legii, apreciem că există şi 
posibilitatea intervenţiei voluntare, prevăzută de art. 49 Cod procedură civilă, 
acestea nefiind în contradicție cu prevederile Legii contenciosului administrativ. 


În conformitate cu dispoziţiile art. 1 alin. 9, în forma de după modificarea 
prin Legea nr. 262/2007 a legii nr. 554/2004, la soluționarea cererilor în 
contencios administrativ, reprezentantul Ministerului Public poate participa, în 
orice faza a procesului, ori de câte ori apreciază ca este necesar pentru apărarea 
ordinii de drept, a drepturilor şi libertăţilor cetăţenilor. În această situaţie, 
Ministerul Public exercită o atribuţie specifică, reglementată potrivit scopului 
activității sale, similară cu cea prevăzută în art. 45 alin. 3 din Codul de 
procedură civilă! 


1 sa E RIR x Ei o s zi 

Potrivit acestui text de lege, procurorul poate pune concluzii în orice proces civil, în oricare fază a 
acestuia, dacă apreciază ca este necesar pentru apărarea ordinii de drept, a drepturilor şi libertăţilor 
cetăţenilor. 

Cererile cu care instanţa de contencios administrativ poate fi sesizată pe 
cale directă, rezultă din dispoziţiile Legii nr. 554/2004 cuprinse în art. 8 alin. 1, 
alin. 17, alin. 2, art. 9 alin. 5, art. 18 alin. 1 şi alin. 2, art. 19, art. 1 alin. 6.: 


anularea în tot sau în parte a actului vătămător (art. 8 alin.1); 

controlul legalității operaţiunilor administrative care au stat la baza emiterii 
actului supus judecății (este vorba de o cerere accesorie celei privind anularea 
actului administrativ, prevăzută indirect de art. 18 alin. 2); 

obligarea autorității sau instituției publice la emiterea unui act sau a unui alt 
înscris (posibilitate care rezultă indirect in art. 18 alin.1); 


obligarea autorităţii sau instituţiei publice la soluționarea unei cereri în legătură 
cu un drept recunoscut de lege sau în legătură cu un interes legitim (rezultă din 
art. 8 alin.1); 


obligarea autorității publice la efectuarea unei operațiuni administrative 
necesare pentru exercitarea sau protejarea dreptului sau interesului legitim” (art. 
8 alin. 1); 

obligarea la repararea daunei cauzate şi eventual la reparații pentru daune 
morale, fixându-se un termen pentru executare şi sub sancţiunea aplicării unei 
amenzi (cerere accesorie în cazul în care cererea principală vizează anularea 
actului, obligarea la emiterea unui act sau a unui alt înscris, obligarea autorității 
sau instituției publice la soluționarea unei cereri în legătură cu un drept 
recunoscut de lege sau în legătură cu un interes legitim sau obligarea autorităţii 
publice la efectuarea unei operaţiuni administrative necesare pentru exercitarea 
sau protejarea dreptului sau interesului legitim; art. 8 alin.1) (art. 19); 


t Am subliniat în literatura de specialitate, faptul că din formularea Legii nr. 29/1990 şi mai apoi din 
formularea art. 8 alin. 1 al Legii nr. 554/2004 lipseşte posibilitatea obligării autorităţii publice la 
îndeplinirea unei atribuţii stabilite prin lege, alta decât emiterea unui act sau a unui alt înscris. În lipsa 
unor prevederi legale, instanţele au găsit totuşi argumente, în unele situaţii, pentru a admite acţiuni cu 
un asemenea obiect. Prin modificările aduse de Legea nr. 262/2007 articolului 8 alin.1 din Legea nr. 
554/2007, a fost introdusă expres o atare posibilitate. A se vedea pe larg E.M. FOFOR Admisibilitatea 
acțiunii privind obligarea autorității publice la îndeplinirea unei atribuţii prevăzute de lege. Instanţa 
competentă să soluţioneze acțiunea, în „Fiat Justitia”, nr. 2/2003, Editura Argonaut, Cluj-Napoca, pp. 
36-47, şi jurisprudenţa acolo citată, precum şi E,M, FODOR Raporturile juridice date în competența 
instanțelor de contencios administrativ conform Legii nr. 554 din 2004, În „Raporturile Juridice. Al 
II-lea Simpozion Naţional de Teoria Generală a Statului şi Dreptului”, Editura Argonaut, Cluj- 
Napoca 2006, pag. 155-164. 

- despăgubiri pentru prejudiciile cauzate prin ordonanţe neconstituţionale ale 
Guvernului, anularea actelor administrative emise în baza acestora, precum şi, 
după caz, obligarea unei autorități publice la emiterea unui act administrativ sau 
la realizarea unei anumite operaţiuni administrative! (art. 9 alin. 5); 

- controlul validității actelor juridice încheiate în baza actului administrativ 
nelegal, precum şi asupra efectelor juridice produse de acestea (este o cerere 
accesorie care poate fi introdusă doar în cazul în care autoritatea publică a 
solicitat pe cale principală anularea propriului său act ca nelegal, nemaiputând 
revoca actul are a produs efecte în circuitul civil, potrivit art. 1 alin. 6) 

- cereri privind litigiile care apar în fazele premergătoare încheierii unui contract 
administrativ, precum şi orice litigii legate de încheierea, modificarea, 
interpretarea, executarea şi încetarea contractului administrativ, respectiv cereri 
pentru: anularea acestuia, în tot sau în parte, obligarea autorității publice la 
încheierea contractului la care reclamantul este îndrituit, impunerea îndeplinirii 
unei obligaţii uneia dintre părți, suplinirea consimțământul unei părți, când 
interesul public o cere, obligarea la plata unor despăgubiri pentru daunele 
materiale şi morale, toate acestea sub sancţiunea unei penalități pentru fiecare 
zi de întârziere (art. 8 alin. 2 coroborat cu art. 18 alin. 4). 


Conform dispoziţiilor art. 8 alin. 17, acţiunile întemeiate pe încălcarea 
unui interes legitim public pot avea ca obiect numai anularea actului sau 
obligarea autorității pârâte să emită un act sau un alt înscris, respectiv să 
efectueze o anumită operaţiune administrativă, sub sancţiunea penalităților de 
întârziere sau a amenzii, prevăzute la art. 24 alin. (2). Acest text de lege doreşte 
să arate doar că atunci când acțiunea este introdusă pentru apărarea unui interes 
legitim public nu pot fi solicitate daune materiale sau morale, întrucât nu se 
poate stabili cui ar trebui plătite acestea. 


Cererea privind acordarea de despăgubiri se face concomitent cu cererea 
vizând actul atacat, refuzul nejustificat ori tăcerea administraţiei. Cererea pentru 
repararea prejudiciului cauzat de actul administrativ anulat poate fi făcută şi 
ulterior, pe cale separată, conform prevederilor art. 19 alin. 1 şi 2. Reclamantul 


1 În legătură cu ordonanţele neconstituţionale, apreciem că toate cele trei cereri menționate pot face 
obiectul cererii principale, deoarece reclamantul poate urmări, spre exemplu, doar anularea unui act 
administrativ ce se întemeia pe ordonanța neconstituțională şi care, îl înlătura de la posibilitatea 
obținerii unor avantaje, situaţie în care poate fi dificil de stabilit un prejudiciu lichid. 

va recurge la această variantă în cazul în care la momentul introducerii acțiunii 
existenţa sau întinderea prejudiciului nu era cunoscută. Competența în acest caz 
revine aceleiaşi instanţe care a judecat şi fondul cauzei. Deşi titlul articolului 
este „Termenul de prescripţie pentru despăgubiri”, referindu-se la despăgubiri în 
general, textul alin. 1 al art. 9 se referă la o situaţie particulară: „Când persoana 
vătămată a cerut anularea actului administrativ, fără a cere în acelaşi timp şi 
despăgubiri...”. Credem însă că acțiunea în despăgubiri poate fi introdusă 
separat şi în cazul în care cererea de chemare în judecată a avut un alt obiect, 
cum ar fi spre exemplu obligarea autorității sau instituţiei publice la emiterea 
uni act, unui alt înscris sau la îndeplinirea unei operaţiuni administrative, 
neexistând nici un temei pentru a opera diferențieri. Această apreciere este 
susținută şi de introducerea în art. 19 a alin. 2! prin Legea nr. 262/2007, potrivit 
căruia dispozițiile alin. (1) şi (2) se aplica, în mod corespunzător, şi contractelor 
administrative. 


Este absolut necesar însă ca să se fi introdus acțiunea principală în 
contencios administrativ şi aceasta să fi fost admisă. 


Termenul, în cazul introducerii ulterioare a acțiunii pentru despăgubiri, 
este cel stabilit de art. 11 alin. 2. Prin urmare, este vorba de un termen de un an. 


În ce priveşte actele care trebuie depuse, pentru a dovedi afirmaţiile sale, 
reclamantul are obligația să depună actul pe care îl atacă sau, după caz, 
răspunsul autorităţii pârâte prin care i se comunică refuzul de a i se satisface 
cererea. În cazul tăcerii administraţiei reclamantul va depune copia cererii 
adresată acesteia, certificată prin numărul sau data înregistrării la autoritatea 
publică (art. 12 din Legea nr. 554/2004). În cazul în care este necesară 
procedura prealabilă se va depune şi înscrisul din care să rezulte că aceasta a 
fost efectuată, adică recursul grațios sau ierarhic purtând dovada înregistrării 
acestuia sau răspunsul autorităţii publice la acest recurs. 


Acţiunea în contencios administrativ neevaluabilă în bani este supusă 
taxelor de timbru prevăzute de Legea nr. 146/1997 cu modificările ulterioare 
(art. 17 alin. 2). Având în vedere formularea textului alin. 3 al art. 19, conform 
căruia acţiunea pentru despăgubiri introdusă separat este supusă normelor 
prezentei legi în ce priveşte taxele de timbru, rezultă că aceste acțiuni nu se 
taxează ca şi cauzele civile ci conform prevederilor Legii nr. 146/1997 cu 
modificările ulterioare referitoare la acţiunile în contencios administrativ. 

In ce priveşte acțiunile care au ca obiect contractele administrative, 
acestea se vor taxa la valoare. In acelaşi mod se vor taxa şi acţiunile introduse 
separat pentru repararea prejudiciului rezultat din contractele administrative. 


Excepţia de nelegalitate 
Instanţa de contencios administrativ, poate fi investită cu soluționarea 
unei excepții de nelegalitate. 


Potrivit art. 4 din Legea nr. 554/2007, legalitatea unui act administrativ 
unilateral cu caracter individual, indiferent de data emiterii acestuia, poate fi 
cercetată oricând în cadrul unui proces, pe cale de excepţie, din oficiu sau la 
cererea părţii interesate. În acest caz, instanța, constatând că de actul 
administrativ depinde soluționarea litigiului pe fond, sesizează, prin încheiere 
motivată, instanţa de contencios administrativ competentă şi suspendă cauza. 


În această situaţie, instanța în faţa căreia se dezbate litigiul va suspenda 
judecata şi va sesiza instanţa de contencios administrativ competentă cerându-i 
să se pronunţe asupra legalităţii actului administrativ unilateral individual. 
Instanța competentă material va fi cea care ar fi fost competentă să se pronunţe 
dacă actul administrativ ar fi fost atacat pe cale directă. Competenta teritorială 
apreciem că se va stabili în funcție de locul în care se situează instanţa în faţa 
căreia a fost ridicată excepția, aceasta fiind cea mai favorabilă părților în litigiu. 


Suspendarea cauzei nu se dispune în ipoteza în care instanța în faţa căreia 
s-a ridicat excepția de nelegalitate este instanța de contencios administrativ 
competentă să o soluţioneze. În acest caz, aceeaşi instanţă se va pronunţa atât 
asupra cererii principale cu care a fost investită, cât şi asupra legalităţii actului 
pentru care s-a ridicat excepţia. 


Incheierea de sesizare a instanței de contencios administrativ nu este 
supusă nici unei cai de atac, iar încheierea prin care se respinge cererea de 
sesizare poate fi atacată odată cu fondul. 


Odată sesizată cu soluționarea excepţiei de nelegalitate, instanţa de 
contencios va dispune citarea părților şi a autorității publice emitente, pentru a-i 
da acesteia posibilitatea de apăra legalitatea actului emis. Procedura soluționării 
excepţiei va fi una de urgență, obişnuită în materia contenciosului administrativ. 
Se va cita şi beneficiarul actului verificat, dacă nu este parte în cauza în care s-a 
ridicat excepția de nelegalitate. 

După intrarea în vigoare a Legii nr. 554/2004, Înalta Curte de Casaţie şi 
Justiție s-a pronunţat constant în sensul că în cazul în care excepția de 
nelegalitate vizează un act emis anterior intrării în vigoare a acestei legi, ea va fi 
respinsă ca inadmisibilă, legea neputând retroactiva!. 


Soluţia pronunţată de instanța de contencios administrativ asupra 
excepţiei de nelegalitate este supusă recursului, care se declara în termen de 5 
zile de la comunicare şi se judeca de urgenţă şi cu precădere. 


Suspendarea executării actului administrativ 

Conform legii, se poate solicita instanţei de judecată suspendarea 
efectelor executării efectelor actului administrativ vătămător, dacă este vorba de 
un act administrativ cu caracter unilateral. 


Posibilitatea de a introduce la instanța de contencios administrativ o 
cerere pentru suspendarea executării actului administrativ unilateral atacat, 
există, potrivit art. 14 alin. 1, încă din momentul declanşării procedurii 
prealabile. În acest caz, cererea adresată instanţei va trebui însoţită de dovada 
declanşării procedurii graţioase. 


Cererea de suspendare poate fi admisă pentru a preveni producerea unei 
pagube iminente şi în cazuri bine justificate. Prin legea nr. 262/2007 au fost 
introduse definițiile sintagmelor „cazuri bine justificate” (împrejurările legate de 
starea de fapt şi de drept, care sunt de natură să creeze o îndoială serioasă în 
privința legalității actului administrativ) şi „pagubă iminentă” (prejudiciul 
material viitor şi previzibil sau, după caz, perturbarea previzibilă gravă a 
funcționării unei autorități publice sau a unui serviciu public). Din formularea 
textului de lege rezultă că cele două condiţii trebuie să fie îndeplinite cumulativ. 


Instanţa soluţionează cererea de suspendare, de urgență şi cu precădere, 
cu citarea părților. Hotărârea prin care se pronunţă suspendarea este executorie 
de drept, suspendarea executării actului administrativ având ca efect încetarea 
oricărei forme de executare, până la expirarea duratei suspendării. Conform art. 
14 alin.1, durata maximă pentru care suspendarea poate fi dispusă când cererea 


| A se vedea spre exemplu Decizia nr. 350/2006 a ICCJ, Secţia de contencios administrativ şi fiscal 
publicată în extras în “Înalta Curte de Casaţie şi Justiţie. Jurisprudenţa Curţii de Contencios 
Administrativ şi Fiscal pe anul 2006. Semestrul P’, Editura Hamangiu, Bucureşti, 2006, pp. 10-13. 

de suspendare este introdusă după declanşarea procedurii prealabile, este până la 
soluționarea cauzei de către instanţa de fond. Pentru a nu exista diferenţe între 
situația introducerii cererii de suspendare în faza executării procedurii prealabile 
şi situația introducerii cererii de suspendare odată cu introducerea acțiunii 
pentru anularea actului administrativ la instanță‘, în art. 15 alin. 4 se prevede că, 
în cazul în care cererea de suspendare formulată în faza plângerii prealabile a 
fost admisă iar, urmare a introducerii acţiunii în instanţă, cererea de anulare a 
actului administrativ vătămător a fost admisă, suspendarea se va prelungi de 
drept, chiar dacă partea vătămată nu a solicitat această prelungire prin acţiunea 
introductivă. Această dispoziție, introdusă prin Legea nr. 262/2007, vine să 
înlăture diferența privind durata suspendării, care fusese stabilită inițial prin 
Legea nr. 554/2004. 


Hotărârea prin care s-a admis sau s-a respins cererea de suspendare poate 
fi atacată cu recurs în termen de 5 zile de la comunicare. Recursul nu este 
suspensiv de executare, ceea ce însemnă că dacă s-a admis cererea de 
suspendare, efectele suspendării se produc pe parcursul judecării recursului. 


O situație particulară este cea în care Ministerul Public se poate adresa 
instanței cu o cerere de suspendare. Este nevoie ca „în cauză” (adică prin actul 
administrativ împotriva căruia s-a declanşat procedura prealabilă) să se fi adus 
atingere unui interes public major, de natură a perturba grav funcționarea unui 
serviciu public administrativ. Cerea Ministerului Public poate fi făcută din 
oficiu sau la sesizare. Procedura de judecare a cererii în acest caz este aceeaşi. 


Pentru a se evita formularea unor cereri de suspendare cu rea-credință, 
legea precizează că persoana vătămată căreia 1 s-a admis cererea de suspendare 
are obligaţia de a introduce acțiunea pentru anularea actului vătămător în termen 
de 60 de zile, în caz contrar, suspendarea încetând după trecerea acestui termen 
de drept şi fără nici o formalitate. 


Totodată, legea precizează că nu pot fi introduse mai multe cereri de 
suspendare, succesive, pentru aceleaşi motive. Aceasta însemnă că, dacă după 
respingerea unei cereri de suspendare, se formulează o altă cerere, dar pentru 


1 În cazul în care cererea de suspendare este introdusă odată cu cererea adresată instanţei pentru 
anularea actului vătămător, sau după introducerea acestei cereri, potrivit legii, suspendarea operează 
până la soluţionarea definitivă şi irevocabilă a cauzei. 


106 


alte motive decât cele invocate în cererea care a fost respinsă, instanța va fi 
obligată să verifice temeinicia noii cereri. 


Pentru a se preîntâmpina reaua-credinţă a autorităţii sau instituției publice 
care uneori s-a manifestat în practică, legea prevede expres în art. 14. alin. 5 că 
în ipoteza în care autoritatea emitentă a actului suspendat emite un nou act cu 
acelaşi conţinut, şi acest din urmă act este suspendat de drept, fără să fie nevoie 
ca împotriva lui să se fi exercitat plângerea prealabilă. În realitate, actul nu este 
suspendat, ci, intrarea lui în vigoare este amânată până la momentul încetării 
suspendării dispuse de instanţă, deoarece un act emis în asemenea condiții nu 
produce deloc efecte până la acel moment. Legea nu precizează dacă este nevoie 
de vreo formalitate pentru constatarea acestei suspendări de drept. 


Cererea de suspendare poate fi formulată şi prin acțiunea principală 
având ca obiect anularea actului administrativ vătămător (art. 15 alin.1). 
Motivele cererii de suspendare sunt tot cele prevăzute de art. 14 alin. I, respectiv 
prevenirea producerii unei pagube iminente şi în cazuri bine justificate. În 
această situație, instanţa poate dispune suspendarea executării actului 
administrativ unilateral până la soluţionarea definitivă şi irevocabilă a cauzei. 


În etapa judecării cererii de anularea a actului vătămător adresată 
instanţei, cererea de suspendare poate fi introdusă odată cu acțiunea principală, 
sau printr-o cerere separată. Dispoziţiile privind judecarea cererii de suspendare, 
efectele suspendării, calea de atac şi efectele acesteia, posibilitatea oferită 
Ministerului Public, precum şi cele menite să înlăture reaua-credință a 
emitentului actului atacat sunt aplicabile şi față de cererea de suspendare 
formulată în etapa procesuală. 


Hotărârea instanţei de judecată 


Soluţiile care pot fi pronunţate de instanța de judecată sunt enumerate de 
art. 18. 


În cazul obligaţiilor impuse de instanță cu privire la plata daunelor 
materiale sau morale, la emiterea actelor administrative unilaterale sau cu 
privire la eliberarea unor înscrisuri sau efectuarea unor operaţiuni 
administrative, precum şi în cazul impunerii obligaţiei de a încheia contractul 

administrativ la care reclamantul este îndreptățit, instanța va putea impune şi 
sancţiunea unei penalități aplicabile părții obligate, pentru fiecare zi de 
întârziere. 


În toate cazurile, instanța poate obliga pe cel care a pierdut la plata 
cheltuielilor de judecată. 


În cazul în care acţiunea a fost îndreptată şi împotriva persoanei vinovate 
de emiterea, adoptarea sau încheierea actului, obligația de despăgubiri va fi 
fixată în solidar cu a autorităţii sau instituției publice, acestea fiind de regulă 
mai solvabile. 


Hotărârea instanţei de fond trebuie redactată şi motivată în cel mult 30 
zile de la pronunțare (art. 17 alin.3). 


Recursul 

Cel nemulțumit de soluția instanței, poate ataca sentința cu recurs. 
Termenul de depunere a recursului este de 15 zile de la comunicare.Conform 
dispoziţiilor Legii nr. 146/1996 modificată, recursul se timbrează cu jumătate 
din valoarea taxei de timbru achitată la fond. 


Recursul suspendă executarea sentinței şi se judecă de urgenţă (art. 20 
alin.2). 


În cazul admiterii recursului, instanța de recurs va casa sentinţa şi va 
rejudeca litigiul în fond. Art. 20 alin. 3 teza I arată că instanţa se va pronunța 
asupra fondului, după casare, în cazul în care nu există motive de casare cu 
trimitere, iar teza a II-a arată că în cazul în care prima instanţă s-a pronunțat fără 
a judeca fondul, cauza se va trimite, o singură dată, la această instanţă. 


Căile extraordinare de atac 

Art. 21 al Legii nr. 554/2004 arată că împotriva soluţiilor definitive şi 
irevocabile pronunţate de instanțele de contencios administrativ se pot exercita 
căile de atac prevăzute de Codul de procedura civilă. 


Cu privire la cererea de revizuire, legea prevede că, pe lângă motivele 
prevăzute de codul de procedură civilă, constituie motiv de revizuire şi 
pronunțarea hotărârilor rămase definitive şi irevocabile prin încălcarea 
principiului priorității dreptului comunitar, reglementat de art. 148 alin. (2), 
coroborat cu art. 20 alin. (2) din Constituţia României, republicată. 

Executarea hotărârilor 

În cazul admiterii acţiunii cu consecința anulării unui act administrativ cu 
caracter normativ al autorităţilor centrale, hotărârea se publică în Monitorul 
Oficial al României Partea I şi produce efecte de la momentul publicării. În 
cazul anulării actelor administrative normative emise de autoritățile publice 
locale, hotărârea se publică, în conformitate cu textul art. 23, în monitoarele 
oficiale ale judeţelor ori al municipiului Bucureşti. În toate cazurile publicarea 
se face la cererea instanţei şi este gratuită. 


Obligaţia stabilită în sarcina autorităţii publice de instanţă, de a emite, a 
încheia, a înlocui sau modifica actul administrativ, sau de a elibera un alt înscris 
sau de a efectua anumite operaţiuni administrative trebuie executată de aceasta 
în termenul prevăzut în hotărâre. În lipsa unui termen fixat prin hotărâre, 
obligația trebuie executată în cel mult 30 de zile de la rămânerea irevocabilă a 
hotărârii. 


În cazul în care termenul de executare nu este respectat, reclamantul 
poate solicita instanței de executare aplicarea unei amenzi conducătorului 
autorității publice sau, după caz persoanei obligate. Conform art. 26, 
conducătorul autorității publice care a fost amendat pentru neexecutarea 
hotărârii se poate îndrepta cu acțiune împotriva celor vinovaţi de neexecutare, 
potrivit dreptului comun. Art. 24 alin. 3 menţionează că fapta de a nu executa 
hotărârea nici după aplicarea amenzii constituie infracțiune care se sancţionează 
cu închisoarea de la 6 luni la 3 ani sau cu amenda de la 2.500 lei la 10.000 lei. 
În lipsa unor prevederi specifice, instanța de executare se determină potrivit 
dispoziţiilor Codului de procedură civilă. 


Conform art. 22 din Legea nr. 554/2004 modificată prin Legea nr. 
262/2007, în cazul în care prin hotărâre este respinsă acțiunea şi se acordă 
cheltuieli de judecată în sarcina reclamantului, hotărârea poate fi investită cu 
formulă executorie şi executată silit, potrivit dreptului comun, în cazul în care 
reclamantul nu execută de bună voie obligația. 

